text:
ኣቱም መንእሰያት፡—ንጥምቀት ተዳሊኹም ዲኹም፧
“መን ካባኻትኩምከ እዩ ግምቢ ኺሰርሕ ዚደሊ እሞ፡ ንምውዳኡ ዚኣክል እንተ ኣለዎ፡ ቅድም ተቐሚጡ ዘይጽብጽብ፧”—ሉቃ. 14:28።
መዝሙር፦ 6, 34
እዘን ዚስዕባ ኽልተ ዓንቀጻት፡ ኣብቶም ብዛዕባ ጥምቀት ዚሓስቡ ዘለዉ መንእሰያት እየን ዜተኵራ
1, 2. (ሀ) ሎሚ ንህዝቢ ኣምላኽ ዜሐጕሶም ነገር እንታይ እዩ፧ (ለ) ክርስትያን ወለድን ሽማግለታት ጉባኤን፡ መንእሰያት ንትርጉም ጥምቀት ምእንቲ ኺርድእዎ፡ ከመይ ገይሮም ኪሕግዝዎም ይኽእሉ፧
ሓደ ክርስትያን ሽማግለ ንሓደ 12 ዝዓመቱ ክሪስቶፈር፡ “ካብ እትውለድ ኣትሒዘ እፈልጠካ እየ፣ ክትጥመቕ ከም ዝደለኻ ምስማዐይ እውን ኣሐጒሱኒ እዩ። ሓንቲ ሕቶ ግና ክሓትተካ፦ ‘ስለምንታይ ኢኻ ነዚ ስጕምቲ ኽትወስድ ደሊኻ፧’” በሎ። እቲ ሽማግለ ዘቕረባ ሕቶ፡ ግብእቲ እያ ነይራ። ልክዕ እዩ፡ ኣብ ብዘላ ዓለም ዓመት ዓመት ኣሽሓት መንእሰያት ኪጥመቑ ምርኣይ ብዙሕ የሐጕሰና እዩ። (መክ. 12:1) ምስናይዚ ግና፡ ክርስትያን ወለድን ሽማግለታት ጉባኤን፡ እቶም መንእሰያት ነቲ ውሳነ ብፍታዎም ጥራይ ዘይኰነስ፡ ኣብ ድልዱል መሰረት ኰይኖም ኪገብርዎ እውን ይደልይዎም እዮም።
2 ወፈያን ጥምቀትን ኣብቲ ክርስትያናት ካብ የሆዋ በረኸት፡ ካብ ሰይጣን ግና ተቓውሞ ዚረኽቡሉ ህይወት፡ ናይ መጀመርታ ስጕምትታት ምዃኑ ቓል ኣምላኽ ይገልጽ እዩ። (ምሳ. 10:22፣ 1 ጴጥ. 5:8) ስለዚ፡ ክርስትያን ወለዲ ግዜ ወሲዶም ንደቆም፡ ወዲ መዝሙር ክርስቶስ ምዃን እንታይ ከም ዜጠቓልል ይምህርዎም እዮም። ክርስትያን ወለዲ ዘይብሎም መንእሰያት እንተ ዀይኖም ከኣ፡ ቅድም ተቐሚጦም ወደ መዝሙር ምዃን ዜምጽኦ ሓላፍነት ምእንቲ ኺጽብጽቡ፡ ሽማግለታት ጉባኤ ብፍቕሪ ይሕግዝዎም እዮም። (ሉቃስ 14:27-30 ኣንብብ።) ልክዕ ኸምቲ ሓንቲ እተጀመረት ህንጻ ተሰሪሓ ኽትውዳአ ምድላዋት ዜድሊ፡ ንየሆዋ “ኽሳዕ መወዳእታ” ንምግልጋል እውን ምድላው የድሊ እዩ። (ማቴ. 24:13) እሞ ደኣ መንእሰያት ኣብ ምሉእ ህይወቶም ንየሆዋ ንምግልጋል ቈራጽነት ምእንቲ ኺህልዎም፡ እንታይ ኪገብሩ ይኽእሉ፧ ቀጺልና እስከ ንርአ።
3. (ሀ) ቃላት የሱስን ጴጥሮስን ብዛዕባ ኣገዳስነት ጥምቀት እንታይ ይምህረና፧ (ማቴ. 28:19, 20፣ 1 ጴጥ. 3:21) (ለ) ሕጂ እንታይ ሕቶታት ኢና ኽንምርምር፧ ስለምንታይከ፧
3 ክትጥመቕ ትሓስብ ዘለኻ መንእሰይ ዲኻ፧ ትሓስብ እንተ ኣሊኻ፡ ክትንኣድ ይግብኣካ እዩ። ናይ የሆዋ ምስክር ኴንካ ምጥማቕ፡ ዓቢዪ መሰል እዩ። ብዘይካዚ፡ ጥምቀት ሓደ ኻብቲ ክርስትያናት ኬማልእዎ ዚግብኦም ብቕዓት እዩ፣ ድሕነት ንምርካብ ዚግበር ኣገዳሲ ስጕምቲ እውን እዩ። (ማቴ. 28:19, 20፣ 1 ጴጥ. 3:21) ነቲ ንየሆዋ እተመባጻዕካሉ መብጽዓ ኽትሕሉ ስለ እትደሊ፡ ነዚ ኣገዳሲ ስጕምቲ እዚ ቕድሚ ምውሳድካ ኽትዳሎ ኣሎካ። እምበኣር፡ ንጥምቀት ተዳሊኻ እንተ ዄንካ ንምፍላጥ ዚሕግዛኻ ዚስዕባ ሰለስተ ሕቶታት ርአ፦ (1) ውሳነ ንምግባር ዜኽእለኒ ብስለት ኣሎኒ ድዩ፧ (2) ከምኡ ንምግባር ዜኽእለኒ ድሌት ኣሎኒ ድዩ፧ (3) ርእሰይ ንየሆዋ ምውፋየይ እንታይ ትርጉም ከም ዘለዎ ተረዲአዮ ድየ፧ ነዘን ሕቶታት እዚአን እስከ ንመርምረን።
መዓስ ኢኻ ብሱል እትኸውን፧
4, 5. (ሀ) ጥምቀት ብዕድመ ዓበይቲ ንዝዀኑ ሰባት ጥራይ ዘይኰነ ስለምንታይ እዩ፧ (ለ) ሓደ ክርስትያን ብሱል ዚኸውን መዓስ እዩ፧
4 መጽሓፍ ቅዱስ፡ ብዕድመ ዓበይቲ ሰባት ጥራይ ወይ ብሕጊ ብጹሓት ዚብሃሉ ጥራይ ኪጥመቑ ኸም ዚግባእ ኣይኰነን ዚሕብር። ኣብ ምሳሌ 20:11፡ “ቈልዓ እኳ ዕዮኡ ቕኑዕን ንጹህን እንተ ዀነ፡ ብግብሩ የፍልጥ” ዚብል ነንብብ ኢና። ሓደ ሰብ ገና ብግዜ ንእስነቱ እውን እንተ ዀነ፡ ቅኑዕ ምግባርን ርእሱ ንፈጣሪኡ ምውፋይን እንታይ ማለት ምዃኑ ኼስተውዕል ይኽእል እዩ። ጥምቀት እምበኣር እኹል ብስለት ዘርኣዩን ርእሶም ንየሆዋ ዝወፈዩን መንእሰያት ኪወስድዎ ዘለዎም ኣገዳስን ግቡእን ስጕምቲ እዩ።—ምሳ. 20:7።
5 ሓደ ሰብ ብሱል ዚኸውን ግና መዓስ እዩ፧ ብስለት ካብ ኣካላዊ ዕቤት ንላዕሊ የጠቓልል እዩ። ብሱላት ኪብሃሉ ዚኽእሉ ሰባት “ቅኑዕን ጌጋን ንምፍላይ ብተመክሮ ልቦናኦም ዘላመዱ” ምዃኖም መጽሓፍ ቅዱስ ይሕብር እዩ። (እብ. 5:14) ስለዚ፡ ኣብ ቅድሚ ኣዒንቲ የሆዋ ቕኑዕ ዘበለ ይፈልጡ፡ ምስ ቅኑዕ ለጊቦም ኪመላለሱ ድማ ብልቦም ይውስኑ እዮም። ከም ውጽኢቱ ድማ፡ ብቐሊሉ ስሒቶም ጌጋ ኣይገብሩን እዮም፣ ቅኑዕ ንምግባር ከኣ ወትሩ ኺትዅተኹ የብሎምን። እምበኣር፡ ሓደ እተጠምቀ መንእሰይ፡ ዋላ እውን ወለዱ ወይ ካልኦት ዓበይቲ ሰባት ኣብ ዘይህልዉሉ እዋን፡ ንስርዓታት ኣምላኽ ኪድግፍ ትጽቢት ይግበረሉ እዩ።—ምስ ፊልጲ 2:12 ኣረኣኢ።
6, 7. (ሀ) ዳንኤል ኣብ ባቢሎን ኣብ ዝነበረሉ እዋን ዘጋጠሞ ብድሆታት ግለጽ። (ለ) ዳንኤል ብሱል ምዃኑ ዘርኣየ ብኸመይ እዩ፧
6 መንእሰያት ብሓቂዶ ኣብ ከምዚ ዓይነት ደረጃ ብስለት ኪበጽሑ ይኽእሉ እዮም፧ ኣብ መጽሓፍ ቅዱስ ተጠቒሱ ዘሎ ዳንኤል እስከ ኸም ኣብነት ንውሰድ። ካብ ወለዱ ናብ ምርኮ ባቢሎን ኪውሰድ ከሎ፡ ገና ኣብ መጀመርታ ዀተቴ ዕድሚኡ ነይሩ ኪኸውን ይኽእል እዩ። ብሃንደበት ግና ብዛዕባ ቕኑዕን ጌጋን እተፈልየ ኣረኣእያ ምስ ዘለዎም ህዝቢ ኺነብር ጀሚሩ። ኣብ ርእሲ እዚ እውን ካልእ ብድሆ ነይርዎ እዩ፣ ኣብ ባቢሎን ፍሉይ ክንክን ዚግበረሉ ሰብ እዩ ነይሩ። እወ፡ ዳንኤል ሓደ ኻብቶም ኣብ ቅድሚ ንጉስ ኪቘሙ ብጥንቃቐ እተሓርዩ መንእሰያት እዩ ነይሩ። (ዳን. 1:3-5, 13) ኣብ እስራኤል ኪረኽቦ ዘይክእል ኣጋጣሚታት እዩ ረኺቡ ነይሩ።
7 እሞኸ ዳንኤል እንታይ እዩ ገይሩ፧ ብብልጭልጭ ባቢሎን ተታሊሉ ድዩ፧ እቲ ሓድሽ ከባቢኡ ንመንነቱ ወይ ንእምነቱ ኪቕይሮ ፈቒዱ ድዩ፧ ኣይፋሉን! ዳንኤል ኣብ ባቢሎን ኣብ ዝነበረሉ እዋን፡ ምስ ናይ ሓሶት ኣምልኾ ብዚተሓሓዝ ዝዀነ ይኹን ነገር “ከይረክስ፡ ብልቡ ሐለነ” ኢሉ መጽሓፍ ቅዱስ ይነግረና። (ዳን. 1:8) እወ፡ ዳንኤል ዜደንቕ ብስለት እዩ ኣርእዩ!
8. ካብ ኣብነት ዳንኤል እንታይ ክትምሃር ትኽእል፧
8 ካብ ኣብነት ዳንኤል እንታይ ክትምሃር ትኽእል፧ ሓደ ትምህርቲ፡ ብሱል ሰብ ኣብ ዚኣምነሉ ነገር ጽኑዕ ምዃኑ እዩ። መምስ ከባቢኡ ኺመሳሰል ኢሉ፡ ከም ነፋሒቶ ሕብሩ ኣይቀያይርን እዩ። ኣብ ኣዳራሽ መንግስቲ ኣምላኽ ከም ፈታው ኣምላኽ፡ ኣብ ቤት ትምህርቲ ድማ ከም ፈታው ዓለም ኣይከውንን እዩ። ንየው ነጀው ኣይክብከብን እዩ፣ የግዳስ፡ እምነቱ ኽትፍተን ከላ እኳ ኣይነቓነቕን እዩ።—ኤፌሶን 4:14, 15 ኣንብብ።
9, 10. (ሀ) ሓደ መንእሰይ ብዛዕባ እቲ ኣብ ቀረባ ግዜ ኣብ እምነቱ ንዘጋጠሞ ፈተናታት ዝሃቦ ምላሽ ብምሕሳብ ብኸመይ ኪጥቀም ይኽእል፧ (ለ) ጥምቀት እንታይ ትርጉም እዩ ዘለዎ፧
9 ልክዕ እዩ፡ ፍጹም ሰብ የልቦን፣ መንእሰያት ኰኑ ዓበይቲ በብግዜኡ ጌጋታት ይገብሩ እዮም። (መክ. 7:20) ጥምቀት ክትሓስብ ከለኻ ግና፡ ምስ ስርዓታት የሆዋ ኽሳዕ ክንደይ ለጊብካ ኽትመላለስ ብልብኻ ኸም ዝቈረጽካ መርምር። እሞኸ ንብርታዐ ቘራጽነትካ ኸመይ ጌርካ ኽትልክዖ ትኽእል፧ ‘ክሳዕ ክንደይ እየ ምስ ስርዓታት ኣምላኽ ጠቢቐ ኽመላለስ ጸኒሐ፧’ ኢልካ ንርእስኻ ሕተት። ነቲ ኣብ ቀረባ ግዜ ኣብ እምነትካ ዘጋጠመካ ፈተናታት እንታይ ምላሽ ከም ዝሃብካሉ ሕሰብ። ቅኑዕን ጌጋን ንምፍላይ ዜኽእል ምስትውዓል ከም ዘሎካ ኣርኢኻ ዲኻ፧ ከምቲ ንዳንኤል እተገብረሉ፡ ናይ ሰይጣን ዓለም ፍሉይ ክንክን እንተ ገይራትልካኸ እንታይ ኢኻ እትገብር፧ ሓደ ነገር ንምግባር ክትፍተን ከለኻ እሞ እዚ ምስ ፍቓድ ኣምላኽ ዘይቃዶ ምስ ዚኸውን፡ ‘ፍቓድ የሆዋ እንታይ ምዃኑ ኸተስተውዕል’ ትኽእል ዲኻ፧—ኤፌ. 5:17።
10 ስለምንታይ ኢና ነዚ ሕቶታት እዚ ብግሁድ እነበግሶ ዘለና፧ ብዛዕባ ጥምቀት ቅኑዕ ኣረኣእያ ምእንቲ ኺህልወካ ኢልና ኢና። ጥምቀት፡ ንየሆዋ ኸም እተመባጻዕካ እተርእየሉ ኣጋጣሚ እዩ። ብምሉእ ልብኻ ንዘለኣለም ከም እተፍቅሮን ከም እተገልግሎን ኢኻ እትመባጻዕ። (ማር. 12:30) ዚጥመቕ ዘበለ ዅሉ፡ መብጽዓኡ ንምፍጻም ቈራጽነት ኪህልዎ ኣለዎ።—መክብብ 5:4, 5 ኣንብብ።
ናትካ ድሌት ድዩ፧
11, 12. (ሀ) ሓደ ብዛዕባ ጥምቀት ዚሓስብ ሰብ፡ ብዛዕባ እንታይ እዩ ርግጸኛ ኪኸውን ዘለዎ፧ (ለ) ብዛዕባ እቲ የሆዋ ዝሰርዖ ጥምቀት ቅኑዕ ኣረኣእያ ምእንቲ ኺህልወካ፡ እንታይ ኪሕግዘካ ይኽእል፧
11 መጽሓፍ ቅዱስ ብዛዕባ እቲ ንመንእሰያት እውን ዝሓቘፈ ህዝቢ የሆዋ፡ “ፈትዩ ይመጽእ” እዩ ዚብል። (መዝ. 110:3) ስለዚ፡ ሓደ ኺጥመቕ ዚሓስብ ሰብ፡ ብሓቂ እቲ ውሳነ ናቱ ድሌት ምዃኑ ኼረጋግጽ ኣለዎ። እዚ ድማ ንርእስኻ ኽትምርምር የድልየካ ማለት እዩ። ስለምንታይ፧ ምኽንያቱ፡ ፍልይ ዝበለ ኵነታት ኪህልወካ ይኽእል እዩ። ንኣብነት፡ ኣብ ሓቂ ዝዓበኻ ኽትከውን ትኽእል ኢኻ።
12 ብዙሓት ሰባት፡ እንተላይ ገሊኦም መዛኑኻን ኣሕዋትካን ኪጥመቑ ርኢኻ ኽትከውን ትኽእል ኢኻ። ኣብ ከምዚ ዝበለ ዅነታት፡ ብዛዕባ እንታይ ኢኻ ኽትጥንቀቕ ዘሎካ፧ ‘ዕድመይ ወሲኹ’ ወይ ‘ካልኦት ይገብርዎ ኣለዉ’ ኢልካ ኽትጥመቕ ከይትሓስብ ተጠንቀቕ። ብዛዕባ እቲ የሆዋ ዝሰርዖ ጥምቀት ቅኑዕ ኣረኣእያ ምእንቲ ኺህልወካ፡ እንታይ ክትገብር ትኽእል፧ ስለምንታይ ክትጥመቕ ከም ዘሎካ፡ ሓንሳእ ደው ኢልካ ሕሰብ። ኣብዛ ዓንቀጽ እዚኣን ኣብ እትቕጽልን፡ እተወሰነ ጽቡቕ ምኽንያታት ክትረክብ ኢኻ።
13. ክትጥመቕ እትገብሮ ውሳነ ኻብ ልብኻ እንተ ዀይኑ ኸመይ ጌርካ ኽትፈልጥ ትኽእል፧
13 ክትጥመቕ እትገብሮ ውሳነ ኻብ ልብኻ እንተ ዀይኑ ኸተስተውዕለሉ እትኽእል መገድታት ኣሎ። ንኣብነት፡ ንየሆዋ ንምግልጋል ዘሎካ ልባዊ ድሌት ኣብ ጸሎትካ ይንጸባረቕ እዩ። ብዝሒ ጸሎትካን ኣብ ጸሎትካ እትጠቕሶ ዝርዝር ነገራትን፡ ምስ የሆዋ ዘሎካ ርክብ ክሳዕ ክንደይ ምዃኑ ይገልጽ እዩ። (መዝ. 25:4) ሓደ ኻብቲ የሆዋ ንጸሎትካ ምላሽ ዚህበሉ ኣገዳሲ መገዲ፡ ናብ ቃሉ ኸም እተቕልብ ብምግባር እዩ። ስለዚ፡ መጽሓፍ ቅዱስ ንምጽናዕ እንገብሮ ጻዕሪ፡ ንየሆዋ ኽንቀርቦን ካብ ልብና ኸነገልግሎን ከም እንደሊ ዚሕብር ካልእ መገዲ እዩ። (እያ. 1:8) እምበኣር፡ ‘ኣብ ጸሎተይ ክሳዕ ክንደይ እየ ዝርዝር ነገራት ዝጠቅስ፧ ብሕታዊ መጽናዕቲ መጽሓፍ ቅዱስ ብስሩዕ እገብር ድየ፧’ ኢልካ ንርእስኻ ሕተት። ኣብ ስድራ ቤትኩም ኣምልኾ ስድራ ቤት ትገብሩ እንተ ዄንኩም ድማ፡ ‘ኣብቲ ብስድራ ቤት እተገብረ መሰናድዎ ብፍታወይ እሳተፍ ድየ፧’ ኢልካ ንርእስኻ ሕተት። ነዚ ሕቶታት እዚ እትህቦ መልስታት፡ እቲ ኽትጥመቕ እትገብሮ ውሳነ ኻብ ናትካ ድሌት እተበገሰ እንተ ዀይኑ ኺሕብረካ እዩ።
ትርጉም ወፈያ
14. ኣብ መንጎ ወፈያን ጥምቀትን ዘሎ ፍልልይ ግለጽ።
14 ገሊኦም ኣብ መንጎ ወፈያን ጥምቀትን ዘሎ ፍልልይ የደናግሮም እዩ። ንኣብነት፡ ገሊኦም መንእሰያት ርእሶም ንየሆዋ ኸም ዝወፈዩ፡ ኪጥመቑ ግና ኸም ዘይተዳለዉ ይዛረቡ እዮም። እዝስ ቅኑዕ ኣረኣእያ ድዩ፧ ሓደ ሰብ ርእሱ ንየሆዋ ኺውፊ ኸሎ፡ ንዘለኣለም ኬገልግሎ ኸም ዚደሊ እዩ ዚነግሮ ዘሎ። ኪጥመቕ ከሎ ድማ፡ ርእሱ ኸም ዝወፈየ እዩ ንኻልኦት ዜርኢ ዘሎ። ስለዚ፡ ነቲ ብብሕቲ ናብ የሆዋ ብእተቕርቦ ጸሎት ዝገበርካዮ ወፈያ ኢኻ ብጥምቀት ኣቢልካ ንሰባት እትገልጽ። ቅድሚ ምጥምቕካ፡ ትርጉም ወፈያ ኸም እተረድኣካ ርግጸኛ ኽትከውን ኣሎካ።
15. ርእስኻ ምውፋይ ኪብሃል ከሎ እንታይ ማለት እዩ፧
15 ብሓጺሩ፡ ህይወትካ ንየሆዋ ኽትውፊ ኸለኻ፡ ርእስኻ ንየሆዋ ሂብካዮ ኢኻ። ፍቓዱ ምግባር፡ ኣብ ህይወትካ ልዕሊ ዅሉ ኸም እትሰርዖ ንየሆዋ ተመባጺዕካሉ ማለት እዩ። (ማቴዎስ 16:24 ኣንብብ።) ዝዀነ ይኹን መብጽዓ ኣርዚንካ ኺርአ ይግባእ፣ ንየሆዋ ዚእቶ መብጽዓ ግዳ ኽሳዕ ክንደይ ብዝያዳ ኣርዚንካ ዘይርአ! (ማቴ. 5:33) ግናኸ፡ ርእስኻ ኸም ዝቐበጽካን ናይ የሆዋ ኸም ዝዀንካን ከመይ ጌርካ ኸተርኢ ትኽእል፧—ሮሜ 14:8።
16, 17. (ሀ) ርእስኻ ምቕባጽ ኪብሃል ከሎ እንታይ ከም ዜመልክት ብምሳሌ ጌርካ ግለጽ። (ለ) ሓደ ርእሱ ዚውፊ ሰብ፡ ብኻልእ ኣበሃህላ እንታይ እዩ ዚብል ዘሎ፧
16 ነዚ ብምሳሌ ንምብራህ፡ ሓደ ዓርክኻ ኸም ህያብ ገይሩ ማኪና ሂቡካ ንበል። ሰነድ ዋንነት እታ ማኪና ይህበካ እሞ፡ “እዛ ማኪና ናትካ እያ” ይብለካ። ንበል ግና ዓርክኻ ኣስዕብ ኣቢሉ፡ “መፍትሓ ግና ምሳይ ኪጸንሕ እዩ። ንስኻ ዘይኰንካስ፡ ኣነ እየ ነታ ማኪና ዝዝውራ” ይብለካ። ብዛዕባ እታ “ህያብ” ከመይ ምተሰምዓካ፧ ብዛዕባ እቲ ወሃቢኸ፧
17 ሕጂ ድማ የሆዋ ኻብቲ ርእሱ ንዕኡ ዝወፈየ ሰብ፡ ማለት ካብቲ “ህይወተይ ሂበካ እየ። ኣነ ናትካ እየ” ዝበለ ሰብ እንታይ ከም ዚጽበ እሞ ሕሰብ። እቲ ሰብ እቲ፡ ክልተ ዓይነት ህይወት ዚነብር እንተ ዀይኑ፡ ንኣብነት፡ ብሕቡእ ምስ ዘይኣማኒ ኣንጻር ጾታ ፍቕራዊ ርክብ እንተ መስሪቱኸ፧ ነቲ ብምሉእ ነፍሱ ዜቕርቦ ኣገልግሎት ዜጐናድብ ወይ ካብ ክርስትያናዊ ኣኼባታት ዜብኵሮ ስራሕ እንተ ሒዙኸ፧ እዝስ ከምቲ መፍትሕ ማኪና ምስኡ ምሓዝ ደይኰነን፧ ሓደ ርእሱ ንየሆዋ ዚውፊ ሰብ፡ ብኻልእ ኣበሃህላ፡ “ህይወተይ ካብ ንዓይ፡ ንዓኻ እያ እትብጽሓካ። ኣብ መንጎ እቲ ንስኻ እትደልዮን ኣነ ዝደልዮን ፍልልይ እንተ ተፈጢሩ፡ ወትሩ እቲ ንስኻ እትደልዮ እዩ ኺስዕር” እዩ ዚብል ዘሎ። እዚ ድማ ንኣተሓሳስባ የሱስ ዜንጸባርቕ እዩ፣ ንሱ ኣብ ምድሪ ኸሎ፡ “ፍቓድ እቲ ዝለኣኸኒ እምበር፡ ፍቓደይ ክገብር ኣይኰንኩን ካብ ሰማይ ወሪደ ዘለኹ” ኢሉ እዩ።—ዮሃ. 6:38።
18, 19. (ሀ) ሮዝን ክሪስቶፈርን እተዛረብዎ ነገር፡ ጥምቀት ናብ በረኸት ዚመርሕ ፍሉይ መሰል ምዃኑ ዚሕብር ብኸመይ እዩ፧ (ለ) ብዛዕባ ጥምቀት ከመይ ይስምዓካ፧
18 እምበኣር፡ ጥምቀት ሓደ እኳ ኣፍኲሱ ኺርእዮ ዚግባእ ስጕምቲ ኣይኰነን። ምስናይዚ ድማ፡ ርእስኻ ወፊኻ ምጥማቕ፡ ዓብዪ መሰል እዩ። ንየሆዋ ዜፍቅርዎን ትርጉም ወፈያ እተረድኦምን መንእሰያት፡ ካብ ጥምቀት ኣየድሓርሕሩን እዮም፣ ጸኒሖም እውን ብውሳነኦም ኣይጠዓሱን እዮም። ሮዝ ዝስማ ጥምቕቲ ጐርዞ፡ “ንየሆዋ እፈትዎ እየ፣ ንዕኡ ኸም ምግልጋል ገይሩ ዜሐጕሰኒ ነገር ድማ የልቦን። ካብ ጥምቀተይ ንላዕሊ ኣብ ህይወተይ ርግጸኛ ዝዀንኩሉ ውሳነ የልቦን” ትብል።
19 እቲ ኣብ መእተዊ እዛ ዓንቀጽ እዚኣ ተጠቒሱ ዘሎ ክሪስቶፈርከ፧ እቲ ወዲ 12 ዓመት ከሎ ኺጥመቕ ዝገበሮ ውሳነ ኣብ ጽቡቕ መሰረት እተሰረተ ድዩ ነይሩ፧ ክሪስቶፈር ብዛዕባ እቲ ርእሱ ኺውፍን ኪጥመቕን ዝገበሮ ውሳነ ባህ ዜብል ተዘክሮ እዩ ዘለዎ። ወዲ 17 ምስ ኰነ፡ ስሩዕ ፈላሚ ዀይኑ ኼገልግል ጀሚሩ እዩ፣ ወዲ 18 ምስ ኰነ ድማ ኣገልጋሊ ጉባኤ ዀይኑ ተሸይሙ እዩ። ሎሚ ድማ ኣብ ቤት-ኤል የገልግል ኣሎ። ርእይቶኡ ኺገልጽ ከሎ ኸኣ፡ “ብምጥማቐይ ጽቡቕ ውሳነ እየ ገይረ። ህይወተይ ንየሆዋን ንውድቡን ብዝዓይዮ ዜዕግብ ዕዮ መሊኡ ኣሎ” ይብል። ክትጥመቕ ትሓስብ እንተ ኣሊኻ፡ ከመይ ጌርካ ንጥምቀት ክትዳሎ ትኽእል፧ እዛ እትስዕብ ዓንቀጽ፡ ነዛ ሕቶ እዚኣ ምላሽ ክትህበካ እያ።


c: text/html

text:
Wednesday, December 28, 2016
ኣብ ክልል ኣምሓራ ከተማ ወልድያን ከባቢኣን ኣብ ዝርከባ ከተማታት ተኣሲሮም ዝተፈትሑ ዜጋታት ተሃድሶ ከይወሰዱ ተሰዲዶም ብዝብል ምኽንያት ዳግም ከም ዝተኣሰሩ ተፈሊጡ።
ብመሰረት ዝተረኸበ ሓበሬታ ኣብ ክልል ኣምሓራ ከተማ ወልድያን ከባቢኣን ኣብ ዝርከባ ከተማታት ቅድሚ ሕዚ ተገፊፎም ብምውሳድ ካብ ሓደ ክሳብ ክልተ ወርሒ ተኣሲሮም ዝተሰደዱ ብኣማኢት ዝቑፀሩ ወገናት ተሃድሶ ከይወሰዱ ተሰዲዶም ብዝብል ምኽንያት ዳግም ክእሰሩ ከም ዝኻኣሉን ኣቐዲሞም እቲ ሓበሬታ ዝሰምዑ መናእሰይ ድማ ካብቲ ከባቢ ከም ዝተሰወሩን ተገሊፁ።
ብተመሳሳሊ ዜና ድማ ኣብ ዙርያ ባህሪ ዳር ዝርከባ ወረዳታት ማለት እውን ጎንጂ ቆለላ፤ ይልማ ዴንሳ፤ ሜጫ፤ ኣቸፈር ደራን ዝተብሃሉ ወረዳታት ልዕሊ 4 ሽሕ መናእሰይ ተኣሲሮም ምህላዎም ዝገለፀ እቲ ሓበሬታ፤ እቶም እሱራት ወገናት ናብ ቤት ፍርዲ ከይቀረቡ ኣብ ከተማ ባህርዳር ብሕፅረት ፅሩይ ዝስተማይን ሕክምናን እናተሳቐዩ ከም ዝርከቡ ተፈሊጡ።
Subscribe to: Post Comments (Atom)

robotstxt: allowed

filter: keep


text:
ዝወዓለስ ፥ ኹሉ ደኣ ይለለ
ኣስታት ቅድሚ ዕስራ ዓመት ይኸውን ሓደ ዓርከይ ንክልተ ቤተ-ሰብ ናይ ድራር ዕድመ ገበረልና። ድሕሪ ዝተቀረበ ሽሻይ ምምጋብና ናብ መሕለፊ ጊዜ ዝበልናዮ ወግዒ ኣተና። ከም ኣጋጥሚ እቲ ሳልሳይና ኣዚዩ ተዋዛያይ ብምንባሩ ነቲ ምሸት ዳርጋ ንሱ ተቛጻጺርዎ ኔሩ ክብል ይኽእል።
እዚ ሓው እዚ ብዝሓት ቛንቛታት ናይ ምዝራብ ዓቅሚ ዝነበሮ ስለዝኮነ ካብ ሓደ ዕላል ናብ ብሓደ እናሳገረ ከዋግዕካ ከሎ ኣይምኖን። ዝኾነ ኾይኑ ሎሚ ሓንቲ ካብቲ ናይ ሽዑ ወግዑ ከካፍለኩም።
“ኣቦይ እገለ (ሓጂ) ዝበሃሉ ሰብኣይ፡ ወዲ ዓድና ኢዮም” ይብል። ንሶም ብሃብቲ እዙይ ጎዲሉኒ ዘይብሉ ሰብኣይ ነበሩ። ጥሪቶም ብሓደ ጓሳን ብሓንቲ ጓሎምን ይናበያ ነበራ። ጓሎም ንዓቅሚ ኣዳም ምስ በጽሔት ከኣ፡ ንቡር ኣማሊኦም ኣመርዓውዋ። ኾይኑ ግን፡ ድሕሪ ገለ ጊዜ ምስ ሓዳራ ስለ ዘይተሰማምዔት ተፋቲሓ ናብ ቤታ ተመልሰት። ኣቦይ ሓጂ ደስ ኣይበሎምን።
ድሕሪ ገለ መዓልታት ንጓሎም እገሊት ጓለይ፡ ንዒ’ሞ ናብዚ ክብሉ ጸውዑ። ንሳ ዝገደፈት ገዲፋ ከተፍ በለት። በሊ እገሊት ጓለይ፡ ደጊም ዕረፍቲ ገዛ ይኣክለኪ፡ ገዛ እንተትደልዪ ገዛ ገድፊኪዮ ኣይምመጻእክን፡ ስለዚ ካብ ጽባሕ ንደሓር ናብቲ ንስኺ ኣዚኺ እትኽእልያ ስራሕ ውፈሪ። እዘን ጥሪት ናባኺ ኢየን፡ ሃየ ኣይትሕመቂ ፡ ዛጓለይ። ንሳ ንኣቦኦ ምላሽ ሂባ ስለ ዘይትፈልጥ ከምቀደማ ይሓይሽ እንተኢልካስ ሕራይ በለት፡ ልባ ብሕሩሩ ከኣ ተላዕለት። ነቲ ካልእ ኣማራጺ ዘይነበሮ ስራሕ ናተይ ኢላ ሓዘቶ።
ድሕሪ ነዊሕ ኣዋርሕ ፡ ይባ ባዕሉ ልቢ ኣዕብዩ ሎሚ ክገብሮ ኢዩ ወይ ጽባሕ ክገብሮ ኢዩ እናበለት ትጽበዮ ነገር ነበራ። እንተኾነ ግን ኣቦይ ሓጂ እንተስ ብጉርሒ እንተስ ብሽርሒ ኢደምን እግሮምን ኣጣሚሮም ሱቕ በሉ። ንሳ ንኣቦኣ ደፊራ ክትሕትት ኣይተፈጠረትን። ኣቦኣ ከም ማይን ቑርን ኢያ ትፈርሖም ። እቲ ክትሓቶ ዝደለየት ግን ግዜ ዘይህብ ብምንባሩ ሓደ መዓልቲ ብጎባ-ጎቦ ክትሓትት ፈተነት። በለት ከኣ ይባ! ያይባ ፡-
እዚ ኹሉ ኒን ከሎኻ ( ኒን = ንህቢ )
እምቤ’ዕ ከሎኻ
ሜ’እ ከሎኻ
ሓንቲ ጀላቢያ
ንዓይ ንጓልካ
“ሓራም” ኣሎካ
በለት
ኣቦይ ሓጂ፡ ዛጓለይ ኣብ በረኻ እንዳወዓልክስ ጀላቢያ እንታይ ክዓብሰልኪ እዩ ኢለ እንድኣለይ። ጀላብያስ ንዓዲ ውዕል እምበር ንጓል በረኻ እንታይ ይረብሓ ክብሉ መለሱላ። መቸስ ክሳብታ እዋን እቲእ ሕርቃኖም ዝወጸ ኣይመስልን። ምስ ኣቦይ ሓጂ ዘላ ሓቂ ንዓይ ርሕቅቲ ኢያ። ኣነ ምስ ጓል ኣቦይ ሓጂ ኣሎኹ። ፍርዲ ኣቦይ ሓጂ እትድግፉ ከኣ መሰልኩም ኢዩ።
ሕጂ ግን መሲልካስ እንታይ ኣምጻእካ ከይተባሃልኩ ስለ ዘይተርፍ ናብዛ እዋናዊት መቓልሕ ክኣቱ። ሞት ናይዝጊ ክፍሉ ናይዘን ዝሓለፋ ሰሙናት ቀንዲ መዛረቢ ኮይኑ ቀንዩ ኣሎ። ኣነ ካብቲ ብየማን ይኹን ብጸጋም ዝተባህለ ዝውስኸሉ የብለይን። ሪኢቶ ግን ኣሎኒ።
ክልተ ሚትሮ እትወስድ መቓብር መሬት ተበቂቓቶ። ዓሰርተ ትሽዓተ ዓመትን ሹዱሽተ ወርሕን ከም ዘይተጋደለ ማለት ብመሰረት ናብ ቃልሲ ዝተጸንበረሉ ክሳብ ድሮ ናጽነት ዘሎ ጊዜ ፥ “ኢሰያስ እዚ ኩሉ ከሎካ፡ ንክልተ ሚትሮ መቃብር ናይዝጊ ክፍሉ ክትበቅቅ ሓራም ኣሎካ” ተብሂሉ ይውረ ኣሎ። ሓቂ እንተኮይኑ ኣስናኖም ዝድርቅሙ’ውን ኣሎዉ። እታ ርህራሄ ኣርእያ ዘይትፈልጥ ልቦም ኣብ ሎሚ በጺሓ ትርግታ ኣብዚሓ ካብ መስከረም ጀሚራ ክሳብ ኣበይ ። መቸስ ኣደይ ምሕረታውን ከምዚ ምስረኸባ ግዲ ኢየን “ትዓዚብናክን” ዝበላ። እንተ ብዛዕባ ናይዝጊ “ሙውት ኣይክሰስ ሰማይ ኣይሕረስ’ዩ” ። ኣነውን “ሞጎተ ምስ ዝመተ” ቃሕ ኣይብለንን። ግን እዚ ተርእዮ’ዚ ሎሚ ብናይዝጊ ክፍሉ ዝጀመረ ድዩ? እቶም ቅድሚ ሕጂ ዝመቱ ደቂ ኣበይ ድዮም? ኻብቲ ናጽነት ተባሂሉ ዝጽዋዕ ጊዜ ጥራሕ ኣብ ዓድን በረኻን እንተስ ብየማኑ እንተስ ብጸጋሙ ኾፍ ኢሎም ዝረኣዩ ዝነበሩ ብጾቱ ምስ መቱ ንመዘከርታ ክኾኖም ድዮም ምስኡ ወይ ብኾፍ ወይ ብዶው ተሳኢሎም ኔሮም? ዶ’ ዋላስ “ንእመት’ኾ ስድሪ ኣላታ” ዝብል ዘመናዊ መዔቀኒ ሞት መጺኡ። እቲ ፍታሕ ክልተ ሚትሮ ንመቃብር መዋቲ ናይዝጊ ክፍሉ ምርካብ ወይ ምስኣን ኣይመስለንን፡ እንታይደኣ መሰል ኩሉ ዝወዓለስ ይለለ ፥ዝሓለፈ ይኹን ዋላስ ዝተረፈ።
ቕድሚ ጽሑፈይ ምድምዳም ሓደ ሰብ ከምዚ ኢሉ ክምድር ሰሚዔዮ ኔረ። ሓደ እዋን ሰለስተ ዓዲ ኮይኖም ንሃድን ሓንቲ እንስሳ በረኻ ወፊሮም ወዓሉ። እታ ሓንቲ ዓዲ ቑጽራ ዝወሓደ ነበረ። ነታ ዝወፈሩላ እንስሳ ድሕሪ ምቅታሎም ነተን ዓድታት ጀግንነቶም ንምግላጽ ከምዚ ዝስዕብ ፈኸራ እናጨደሩ ዓዲ ክኣትዉ ቐረቡ፡- ኤሕዚ ኣረገነ ፥ ኹሎም ኣረመነ እሕም፥ ቐተልዋ ግዲ እናበሉ ምስ ፈከሩ ሓደ ወዲ ፋሕ ምስኦም ኣብኣ ዝወዓለ ኣንታ ክንደይ ትሓስሙ እንተላይ ፋሕ በሉ በሎም ፍብሃል። ምኹናን መሰል ብሓደ ክትጅምር ትክእል ትኸውን ብሓደ ግን ኣይትውድእን ኢያ ፥ ምልላይ መሰል ከኣ ከምኣ። ስለዚ ኣብ ሕሰም ይኹን ኣብ ጽቡቅ’ስ ምሕላው መሰል ሓደ ምሕላው መሰል ኹሉ ኢዩ’ሞ እንተላይ ፋሕ በሉ!
መረጸ


text:
ፈትዮም ይመጹ—ጋና
ዝያዳ ኣስፋሕቲ መንግስቲ ኣምላኽ ናብ ዜድልዩሉ ወጻኢ ሃገር ከይዱ ዜገልግል ሓው ወይ ሓብቲ ትፈልጥዶ፧ እሞኸ፡ ‘ናብ ካልእ ሃገር ከይዶም ኬገልግሉ ዚድርኾም እንታይ እዩ፧ ንኸምዚ ዝኣመሰለ ኣገልግሎት ብኸመይ እዮም ዚዳለዉ፧ ኣነኸ ኸምኡ ኺገብር ምኸኣልኩዶ፧’ ኢልካ ንርእስኻ ሓቲትካዶ ትፈልጥ፧ ነዚ ሕቶታት እዚ መልሲ ኽትረኽበሉ እትኽእል ዝሓሸ መገዲ፡ ካብ ኣፍ እቶም ኣሕዋትን ኣሓትን ምስማዕ እዩ። ሃየ እምበኣር ንሕተቶም።
እንታይ ደሪኽዎም፧
ዝያዳ ዓየይቲ ናብ ዜድልዩሉ ወጻኢ ሃገር ኬድካ ኸተገልግል እንታይ ደሪኹካ፧ ኣብ መፋርቕ 30ታት ዕድሚኣ እትርከብ ኤሚ ኣብ ሕቡራት መንግስትታት ኣመሪካ እያ እትነብር ነይራ። ንሳ፡ “ናብ ካልእ ሃገር ከይደ ብዛዕባ ምግልጋል ንብዙሕ ዓመታት እየ ሓሲበሉ። ግናኸ ልዕሊ ዓቕመይ እዩ ዚመስለኒ ነይሩ” ትብል። እሞ ደኣ ኣረኣእያኣ ብኸመይ ተቐዪሩ፧ ነዚ ኽትምልስ ከላ፡ “ኣብ በሊዝ ፈለምቲ ዀይኖም ዜገልግሉ ሰብ ሓዳር ብ2004 ንሓደ ወርሒ ምሳታቶም ፈላሚት ኰይነ ኸገልግል ዓዲሞምኒ። ከይደ ምስ ፈተንክዎ ድማ፡ ፈትየዮ። ድሕሪ ሓደ ዓመት ከኣ ፈላሚት ኰይነ ኸገልግል ናብ ጋና ግዒዘ” ትብል።
ኣብ ሕቡራት መንግስትታት ኣመሪካ እትነብር ዝነበረት ሕጂ ኣብ መወዳእታ 20ታት ዕድሚኣ እትርከብ ስተፋኒ፡ ቅድሚ እተወሰነ ዓመታት ንዅነታታ መርመረት እሞ፡ ‘ጽቡቕ ጥዕና ኣሎኒ ሓላፍነት ስድራ ቤት እውን የብለይን። ንየሆዋ፡ ካብቲ ሕጂ ዝገብሮ ዘለኹ ብዝያዳ ኽገብረሉ እኽእል እየ’ ኢላ ሓሰበት። ንዅነታታ ምምርማራ ድማ ናብ ጋና ኸይዳ ኣገልግሎታ ኸተስፍሕ ደረኻ። ኣብ ደንማርክ ዚነብሩ ዝነበሩ ፊሊፕን ኣይዳን ዚብሃሉ ኣብ ማእከላይ ዕድመ ዚርከቡ ፈለምቲ ሰብ ሓዳር፡ ዝያዳ ዓየይቲ ናብ ዜድልዩሉ ኽሊ ኸይዶም ኬገልግሉ ወትሩ ይምነዩ ነበሩ። ትምኒቶም ጋህዲ ምእንቲ ኺገብሩ ኸኣ፡ እተፈላላየ መገድታት የናድዩ ነበሩ። ፊሊፕ፡ “እቲ ኣጋጣሚ ምስ ተኸፍተ፡ የሆዋ ‘በሉ ኺዱ’ ኸም ዝበለና ኢና ቘጺርናዮ” ይብል። ብ2008 ፊሊፕን ኣይዳን ናብ ጋና ገዓዙ፣ ኣብኡ ድማ ንልዕሊ ሰለስተ ዓመት ኣገልገሉ።
ሃንዝን ብሩክን ዚብሃሉ ኣብ 30ታት ዕድሚኦም ዚርከቡ ፈለምቲ ሰብ ሓዳር ኣብ ሕቡራት መንግስትታት ኣመሪካ የገልግሉ ኣለዉ። ብ2005 ድሕሪ ህቦብላ ካትሪና ኣብ እተገብረ ዕዮ ረድኤት ሓጊዞም ነይሮም እዮም። ጸኒሖም ኣብ ኣህጉራዊ ፕሮጀክትታት ህንጸት ኪሕግዙ እኳ እንተ ኣመልከቱ፡ ኣይተጸውዑን። ሃንዝ ብዛዕባ እቲ ድሕሪኡ ዘጋጠሞም ኬዘንቱ ኸሎ፡ “ኣብ ሓደ ኣኼባ ዞባ፡ ንጉስ ዳዊት ቤተ መቕደስ ኪሃንጽ ከም ዘይተፈቕደሉ ምስ ፈለጠ፡ ነዚ ተቐቢሉ ኻልእ ሸቶ ኸም ዘውጽአ ዚገልጽ መደረ ሰሚዕና። ነቲ ነጥቢ እቲ ምስማዕና፡ ንሕና እውን ቲኦክራስያዊ ሸቶታትና ኽንቅይር ከም እንኽእል ተረዲኡና” ይብል። (1 ዜና 17:1-4, 11, 12፣ 22:5-11) ብሩክ ድማ፡ “የሆዋ ኣብ ካልእ ኣፍ ደገ ኽንኵሕኵሕ እዩ ደልዩና ነይሩ” ትብል።
ሃንዝን ብሩክን ነቲ እቶም ኣብ ካልኦት ሃገራት ዜገልግሉ ፈተውቶም ዝነገርዎም ዜሐጕስ ተመክሮታት ምስ ሰምዑ፡ ናብ ካልእ ሃገር ከይዶም ፈለምቲ ዀይኖም ኬገልግሉ ተደረኹ። ብ2012 ናብ ጋና ኸይዶም ቋንቋ ምልክት ኣብ ዚግበረላ ጉባኤ እናሓገዙ፡ ንኣርባዕተ ወርሒ ጸንሑ። ናብ ሕቡራት መንግስትታት ኣመሪካ ኺምለሱ እኳ እንተ ነበሮም፡ እቲ ኣብ ጋና ብምግልጋል ዝረኸብዎ ተመክሮ ኣብ ህይወቶም ንረብሓታት መንግስቲ ኣምላኽ ኬቐድሙ ሓጊዝዎም እዩ። ካብ ሽዑ ንነጀው ኣብ ማይክሮነዥያ ኣብ እተገብረ ፕሮጀክት ህንጸት ጨንፈር ሓጊዞም እዮም።
ሸቶኦም ንምውቃዕ እንታይ ስጕምትታት ወሲዶም፧
ዝያዳ ዓየይቲ ናብ ዜድልዩሉ ቦታ ኼድካ ንምግልጋል ብኸመይ ተዳሊኻ፧ ስተፋኒ፡ “ዝያዳ ዓየይቲ ናብ ዜድልዩሉ ቦታ ኼድካ ብዛዕባ ምግልጋል ኣብ ዝወጸ ዓንቀጻት ግምቢ ዘብዐኛ ምርምር ገይረ። * ንሽማግለታት ጉባኤን ንገያሺ ሓላውን ንብዓልቲ ቤቱን እውን ናብ ካልእ ሃገር ከይደ ኸገልግል ከም ዝደሊ ነጊረዮም። ልዕሊ ዅሉ ኸኣ፡ ሸቶታተይ ንየሆዋ ብጸሎት ደጋጊመ እነግሮ ነይረ እየ” ትብል። ኣብ ካልእ ሃገር ርእሳ ኽኢላ ምእንቲ ኸተገልግል ድማ፡ ቀሊል ናብራ ብምንባር ገንዘብ ተዋህልል ነይራ እያ።
ሃንዝ፡ “ናብቲ ንሱ ዚደልዮ ቦታ ኺመርሓና፡ ንየሆዋ ብጸሎት ሓቲትናዮ። ነታ ኽንነቕለላ ዝሓሰብናያ ዕለት እውን ኣብ ጸሎትና ጠቒስናያ” ይብል። እዞም ሰብ ሓዳር፡ ናብ ኣርባዕተ ኣብያተ ጨንፈር ጽሕፈት ደብዳበ ሰደዱ። ኣብ ጋና ኻብ ዚርከብ ጨንፈር ጽቡቕ ምላሽ ምስ ረኸቡ፡ ንኽልተ ወርሒ ናብ ጋና ኸዱ። ሃንዝ፡ “ምስታ ጉባኤ ምዕያይ ኣዝዩ ስለ ዘሐጐሰና፡ ዝያዳ ኽንጸንሕ ወሲንና” ይብል።
ኣብ ካናዳ ዚነብሩ ዝነበሩ ጆርጅን ኣድርያን ዚብሃሉ ኣብ መወዳእታ 30ታት ዕድሚኦም ዚርከቡ ሰብ ሓዳር፡ የሆዋ ጽቡቕ ንዚሕልኑ ዘይኰነስ፡ ምስኡ እውን ጽቡቕ ውሳነ ንዚገብሩ ኸም ዚባርኽ ስለ እተረድኦም፡ ሸቶኦም ንምውቃዕ ብቘራጽነት ስጕምትታት ወሲዶም እዮም። ዝያዳ ዓየይቲ ናብ ዜድልዩላ ጋና ኸይዳ እተገልግል ንዝነበረት ሓንቲ ሓብቲ ብዙሕ ሕቶታት ሓተትዋ። ኣብ ካናዳን ኣብ ጋናን ናብ ዚርከብ ጨናፍር እውን ጸሓፉ። ኣድርያ፡ “ናብራና ዝያዳ ንምቕላል ከኣ እተፈላለየ መገድታት ኣናዲና” ትብል። በዚ ኸምዚ፡ ድማ ብ2004 ናብ ጋና ገዓዙ።
ንጸገማት ብኸመይ ተዋጺእካሉ፧
ናብ ካልእ ሃገር ምስ ከድካ፡ እንታይ ጸገማት ኣጋጢሙካ፧ ነዚኸ ብኸመይ ተዋጺእካሉ፧ ንኤሚ ኣብ ፈለማ ናፍቖት እዩ ኣጸጊምዋ ነይሩ። ንሳ፡ “ኵሉ ነገር ካብቲ ዝፈልጦ ዝነበርኩ ኣዝዩ እተፈልየ እዩ ነይሩ” ትብል። እሞ ደኣ እንታይ ሓጊዝዋ፧ ብዛዕባ እዚ ኽትገልጽ ከላ፡ “ኣባላት ስድራ ቤተይ፡ ነቲ ዝገብሮ ዘለኹ ኣገልግሎት ክሳዕ ክንደይ ከም ዜድንቕዎ እናደወሉ ይነግሩኒ ስለ ዝነበሩ፡ ናብዚ መምጽእየይ ከም ዝዝክር ገይሩኒ እዩ። ጸኒሕና ድማ ምስ ስድራ ቤተይ ብቪድዮ ኸነዕልል ጀሚርና። ገጾም ይርኢ ስለ ዝነበርኩ ኸኣ፡ ርሑቕ ከም ዘለዉ ዀይኑ ኣይስምዓንን እዩ ነይሩ” ትብል። ኤሚ ምስ ሓንቲ ተመክሮ ዘለዋ ጓል እቲ ዓዲ ዝዀነት ሓብቲ ምምሕዛዋ፡ ብዛዕባ እተፈላለየ ባህልታት ዝያዳ ኽትፈልጥ ከም ዝሓገዛ እውን ትዛረብ እያ። ነዚ ብዚምልከት ክትገልጽ ከላ፡ “ሓገዝ እንተ ኣድልዩኒ፡ ወይ ሰባት ስምዒቶም ዚገልጹሉ መገዲ እንተ ዘይተረዲኡኒ፡ ቀልጢፈ ንዓኣ እየ ዝሓትታ። ሳላ ሓገዛ ድማ እንታይ ክገብር ከም ዘሎንን እንታይ ክገብር ከም ዘይብለይን ተማሂረ እየ። እዚ እውን ኣገልግሎተይ ብሓጐስ ክፍጽም ሓጊዙኒ እዩ” ትብል።
ጆርጅን ኣድርያን ናብ ጋና ምስ ከዱ፡ ኣብ ፈለማ ናብ ዘመን እንእኒ እተመለሱ ዀይኑ እዩ ተሰሚዕዎም። ኣድርያ፡ “ኣብ ክንዲ ብሓጻቢት ማሽን፡ ኣብ ሰንኬሎ ኢና እንሓጽብ ኔርና። እቲ ምግቢ ንምድላው እነጥፍኦ ግዜ ኸኣ ብዓሰርተ ዕጽፊ ዛይዱ። ድሕሪ እተወሰነ እዋን ግና፡ እቲ ኣጸጋሚ ዚመስል ዝነበረ ዅነታት ከም ሓድሽ ተመክሮ ዀይኑልና እዩ” ትብል። ብሩክ ድማ፡ “ፈለምቲ ዘበልና ኣጸጋሚ ዅነታት ዜጋጥመና እኳ እንተ ዀነ፡ ዜዕግብ ህይወት ኣሎና። እቲ ዜጋጥመና ዚሃንጽ ተመክሮታት፡ ብዙሕ ጽቡቕ ተዘክሮታት እዩ ዚሓድገልና” ትብል።
ዚኽሕስ ኣገልግሎት
ካልኦት ኣብዚ መዳይ ኣገልግሎት መንግስቲ ኣምላኽ እዚ ኺሳተፉ እተተባብዖም ስለምንታይ ኢኻ፧ ስተፋኒ፡ “ነቲ ሓቂ ንምፍላጥ ካብ ዘለዎም ባህጊ እተላዕለ መጽሓፍ ቅዱስ መዓልቲ መዓልቲ ኼጽንዑ ዚደልዩ ሰባት ኣብ ዘለዉሉ ኽሊ ምግልጋል ብሓቂ ዜሐጕስ እዩ። እቲ ዝያዳ ዓየይቲ ናብ ዜድልዩሉ ቦታ ኸይደ ንምግልጋል ዝገበርክዎ ውሳነ፡ ሓደ ኻብቲ ዝገበርክዎ ጽቡቕ ውሳነታት እዩ” ትብል። ብ2014 ስተፋኒ ኣሮን ንዚብሃል ሓው ተመርዓወት፣ ኣብ ጋና ኣብ ዚርከብ ቤት ጽሕፈት ጨንፈር ከኣ የገልግሉ ኣለዉ።
ኣብ ጀርመን እትነብር ዝነበረት ክሪስቲን እትብሃል ኣብ መጀመርታ 30ታት ዕድሚኣ እትርከብ ፈላሚት፡ ናብ ጋና ቕድሚ ምኻዳ ኣብ ቦሊቭያ ተገልግል ነበረት። ንሳ ድማ ብዛዕባ ኣገልግሎታ ኽትዛረብ ከላ፡ “ኣዝዩ ባህ ዜብል እዩ። ካብ ስድራ ቤተይ ርሒቐ ስለ ዝነብር፡ ሓገዝ ንምርካብ ወትሩ እየ ናብ የሆዋ ዝጽጋዕ። እዚ ድማ ንየሆዋ ብዝያዳ ጋህዲ ገይሩለይ። ኣብ መንጎ ህዝቢ የሆዋ ዘሎ ሓድነት እውን ብዓይነይ ርእየዮ እየ። እዚ መዳይ ኣገልግሎት እዚ ንህይወተይ ኣበልጺግዋ እዩ” ትብል። ክሪስቲን ኣብ ቀረባ እዋን ምስ ጊዴዎን ተመርዓወት፣ ብሓባር ድማ ኣብ ጋና የገልግሉ ኣለዉ።
ፊሊፕን ኣይዳን መጽናዕቲ መጽሓፍ ቅዱስ ንዝመርሑሎም ሰባት ብኸመይ ከም ዝሓገዝዎም ኪገልጹ ኸለዉ፡ “15 ወይ ዝያዳ መጽናዕትታት መጽሓፍ ቅዱስ ነይሮምና። ንነፍሲ ወከፎም ኣጸቢቕና ምእንቲ ኽንምህሮም ግና፡ ን10 ጥራይ መጽናዕቲ መጽሓፍ ቅዱስ ክንመርሕ ወሲንና” ይብሉ። እሞኸ እቶም ተምሃሮ ተጠቒሞምዶ፧ ፊሊፕ ብዛዕባ እዚ ኺዛረብ ከሎ፡ “ንሓደ ማይክል ዚብሃል መንእሰይ መጽናዕቲ እገብረሉ ነይረ። ጽቡቕ ምድላው ገይሩ መዓልቲ መዓልቲ የጽንዕ ስለ ዝነበረ፡ ነታ መጽሓፍ ቅዱስ ዚምህር እትብሃል መጽሓፍ፡ ኣብ ውሽጢ ሓደ ወርሒ ኢና ወዲእናያ። ድሕሪኡ ዘይተጠምቀ ኣስፋሒ ዀይኑ። ናብ ኣገልግሎት ወፍሪ ኣብ ዝኸደላ ናይ መጀመርታ መዓልቲ ኸኣ፡ ‘መጽናዕትታት መጽሓፍ ቅዱስ ኣብ ምምራሕዶ ኽትሕግዘኒ’ ኢሉኒ። ኣነ ድማ ተገሪመ ጠሚተዮ። ንሱ ኸኣ ምስ ሰለስተ ሰባት መጽናዕቲ መጽሓፍ ቅዱስ ኪገብር ከም ዝጀመረ፡ ነቲ መጽናዕቲ ኣብ ምምራሕ ግና ሓገዝ ከም ዜድልዮ ነጊሩኒ” ይብል። ሕስብ እሞ ኣብሎ፡ እቶም ተምሃሮ መጽሓፍ ቅዱስ እኳ መምህራን መጽሓፍ ቅዱስ ይዀኑ ኣለዉ!
ኤሚ ኸኣ ክሳዕ ክንደይ ዓየይቲ ኸም ዜድልዩ ቐልጢፋ ኸም ዘስተብሃለት ክትገልጽ ከላ፡ “ናብ ጋና ኻብ ዝግዕዝ ብዙሕ ከይጸናሕኩ፡ ናብ ሓንቲ ንእሽቶ ቝሸት ኬድና ጽሙማን ክንደሊ ጀሚርና። ኣብታ ቝሸት እቲኣ ጥራይ ድማ ሓደ ዘይኰነስ ሸሞንተ ጽሙማን ረኺብና” ትብል። ድሕሪ እተወሰነ እዋን፡ ኤሚ ንሓደ ኤሪክ ዚብሃል ሓው ተመርዓወት፣ ክልቲኦም ድማ ፍሉያት ፈለምቲ ዀይኖም የገልግሉ ኣለዉ። ንገለ ኻብቶም ኣብታ ዓዲ ዚነብሩ ልዕሊ 300 ጽሙማን ኣስፋሕትን ተገደስትን ንምሕጋዝ ከኣ ኣብ ሓንቲ ጉባኤ ቛንቋ ምልክት የገልግሉ ኣለዉ። ጆርጅን ኣድርያን ኣብ ጋና ምግልጋሎም፡ ሚስዮናውያን ንምዃን እንታይ ከም ዜድሊ ንምፍላጥ ሓጊዝዎም እዩ። ኣብ መበል 126 ክፍሊ ቤት ትምህርቲ ጊልዓድ ኪካፈሉ ምስ ተጸውዑ፡ ከመይ ከም እተሓጐሱ እሞ ገምቶ! ሎሚ ኣብ ሞዛምቢክ ሚስዮናውያን ኰይኖም የገልግሉ ኣለዉ።
ብፍቕሪ እተደረኹ
ካብ ካልኦት ሃገራት ዝመጹ ብዙሓት ኣሕዋት ምስቶም ደቂ ዓዲ ዝዀኑ ኣሕዋትን ኣሓትን ኰይኖም ብትግሃት ኪዓይዩ ምርኣይ፡ ብሓቂ ባህ ዜብል እዩ። (ዮሃ. 4:35) ኣብ ጋና ብገምጋም ኣብ ሰሰሙን 120 ሰባት ይጥመቑ እዮም። ልክዕ ከምቶም ናብ ጋና ዝገዓዙ 17 ኣሕዋት፡ ኣብ መላእ ዓለም ዚርከቡ ብኣሽሓት ዚቝጸሩ ወንጌላውያን፡ ንየሆዋ ብዘላቶም ፍቕሪ ተደሪኾም፡ ‘ፈትዮም ይመጹ’ ኣለዉ። ዝያዳ ኣወጅቲ መንግስቲ ኣምላኽ ናብ ዜድልዩሉ ቦታታት ከይዶም ከኣ የገልግሉ ኣለዉ። ከምዚኣቶም ዝበሉ ብፍታው ዚዓይዩ ዓየይቲ ንልቢ የሆዋ ኸመይ ከም ዜሐጕስዎ እሞ ሕሰብ!—መዝ. 110:3፣ ምሳ. 27:11።
^ ሕ.ጽ. 9 ንኣብነት፡ ኣብ ናይ 15 ሚያዝያን ናይ 15 ታሕሳስን 2009 ግምቢ ዘብዐኛ ዝወጻ፡ “ኣብቲ ዝያዳ ኣስፋሕቲ መንግስቲ ኣምላኽ ዜድልዩሉ ቦታ ኸተገልግል ትኽእልዶ፧” “ናብ መቄዶንያ ኽትሓልፍ ትኽእልዶ፧” ዘርእስተን ዓንቀጻት ርአ።


text:
ድሕሪ ክልተ ሰሙን ኣብ ኣዲስ ኣበባ ዘካይድዎ ሰልፍን ናይ እግሪ ጉዕዞን ዕላኣምኡ ብዛዕባ ግብረሰዶምን ካልኦት ሓደሽቲ ዝመፁ ባህልታትን ግንዛበ ንምፍጣር እዩ ኢሎም ኣዳለውቲ ማሕበራት።ክልቲኦም ማሕበራት ሎማዕንቲ ኣብዝሃብዎ መግለፂ ግበረሰዶማዊነት ክውገዝ ዘለዎ እዩ ኢሎም ኣለው።
ማህበረ-ወይንየ ኣቡነ-ተክለሃይማኖት ዝተብሃለ መንፈሳዊ ማሕበርን ናይ ኣዲስ ኣበባ መናእሰይ ፎረምን ዝቕፅል 18 ሚያዚያ 2006 ዓ/ም ንዘካይድዎ ናይ እግሪ ጉዕዞ ኣፍልጦ ተዋሂቡዎ ምድላው ተጀሚሩ’ሎ።
ክልቲኦም ማሕበራት ሎማዕንቲ ሓሙስ ብሓባር ኣብዝሃብዎ መግለፂ ኣቦ መንበር ናይ ኣዲስ ኣበባ መናእሰይ ፎረም ፀጋየ ገብረፃዲቅ ዕላማ እቲ ጉዕዞ ብዛዕባ ግብረሰዶምን ካልኦት ናብታ ሃገር ዝኣተው ሓደሽቲ ባህልታትን ንህዝቢ ግንዛበ ምፍጣር እዩ ይብል።እቲ ሰልፊ ንምክያድ ዝተመረፀሉ ግዜ እውን ምስ ዝኾነ ይኹን ርክብ የብሉን ኢሉ’ሎ ፀጋየ።
ድሕሪ ፅባሕ ቀዳም ኣብዚ ኣርእስቲ እዚ ናይ ፓናል ምይይጥ ከምዝካየድ እቶም ኣዳለውቲ ሓቢሮም ኣለው።ኣድላይነት እቲ ምንቅስቓስ ኣቦ መንበር ማህበረ-ወይንየ ኣቡነ-ተክለሃይማኖት መምህር ደረጀ ነጋሽ ኣስዒቦም ’’ግብረሰዶማዊነት ታሪኽ ዘበላሽው፣ብባህሊ ፍንፉን፣ጠንቂ ጥዕና፣ንዝተፈላለዩ ሕማማት ዘሳጥሕ፣ብፍላይ ድማ ንምስፍሕፋሕ HIV በሪ ዝኸፍት እዩ’’ኢሎም።
ብባህሊ ፀያፍ፤ብናይ ኢትዮጵያ ሕጊ ገበን፣ከምኡ እውን ትውልዲ ንኸይቕፅል ዝገብር እዩ ዝበሉ መምህር ደረጀ ዝተፈላለዩ መደንዘዚ ዕፃት ዝጥቀሙ ነዚ ዝተቓልዑ ስለዝኾኑ ነቲ ህዝቢ ንምብርባር እዩ ኢሎም።’’ሴፍ ቱሪዝም’’ ግበረሰዶማዊነት እናስፋሕፍሐ ስለዝኾነ ህዝቢ ትኹረት ንኽገብረሉ ሓቲቶም መምህር ደረጀ።
ሸቶና ንመንግስቲ ንምቅዋምን ምሕታትን ከይኮነስ እቲ ህዝቢ እንታይነትን ጉድኣትን ግብረሰዶም ክፈልጥ ምግባርን ፈለጡ ሕቱኡ ምስኾነን መንግስቲ ንሕቶ ህዝቢ ክምልስ እዩ ኢሎም።
ናይ ኢትዮጵያ ሕጊ ንርከብ ተመሳሳሊ ፆታ ኣይድግፍን ዝበሉ እቶም ኣዳላውቲ እዚ ንባዕሉ ናይ መንግስቲ መርገፂ ከምዘንፀባርቕ ገሊፆም ኣለው።


text:
ግብፃዊያን ንነዊሕ እዋን ኣብ ስልጣን ዝፀንሑ ፕሬዝዳንት እታ ሃገር ዝነበሩ ሖሲን ሙባረክ ካብ ስልጣኖም ዘውረድሉ ህዝባዊ ዓመፅ ካልኣይ ዓመት የኽብሩ ኣለው።
ኣብቶም ዝሓለፉ ክልተ ዓመታት ኣብ ግብፂ ብዙሕ ለውጢ ተራኢዩ እዩ።ን30 ዓመታት ዝኣክል ነታ ሃገር ዝገዝኡ ሖሲን ሙባረክ ንኽብደት ስልጣኖም ዝንቕንቕ ሓይሊ ፈፂሙ ኣይህልን ኢሎም ብዙሓት ይኣምኑ ነይሮም።
ኣብቲ ዞባ ዘለው መራሕቲ ሃገራት ንዓሰርተታት ዓመታት ብተምሳሳሊ ኣብ ስልጣኖ ዝፀንሑ እዮም።
እዚ ንዓሰርተታት ዓመታት ኣብ ስልጣን ምፅናሕ ነይሩ ን18 ማዕልታት ዝፀንሐ ህዝባዊ ዓመፅ ዝቐስቀሰ።11 ለካቲት 2011 ኣ/ፈ ሙባረክ ካብ ስልጣኖም ክወርዱ እንተለው ኣብ ኣደባባይ ታሕሪርን ኣብ ሙሉእ እታ ሃገርን ዝነበሩ ተቓወምቲ ንቕድሚት ብምእማት ታሕጓስ ዝዓበየ ነይሩ።
ሎሚ እቲ ሽዑ ዝነበረ ናይ ተስፋ ንፋስ በኒኑ እዩ።ኣብ ጎደና ታሕሪር እናተንቀሳቐሰት ሓንቲ መንእሰይ ዋላ ሓደ ነገር ዝተለወጠ ነገር ከምዘየለን እቲ ለውጡ ሙባረክ ከይዶም ሞርሲ ምመፂኦም እዩ ትብል።
ኣደባባይ ታሕሪር ሕዚ’ውን ኣንፃር ፕሬዝዳንት ሞርሲን እስላማዊ ሕውነትን ናይ ተቓውሞ መድረኽ ኮይኑ ቐፂሉ’ሎ።ምኽንያት እቲ ተቓውሞ ምዝሕታል ቁጠባን ንምኽንያት እቲ ህዝባዊ ምንቅስቓስ ዕሽሽ ብምባል ንናይ ባዕሉ ረብሓ ጠጠው ዝበለ መሪሕነት እዩ ዝብል እዩ።
ካይሮ ኣብ ዝርከብ ዪኒቨርስቲ ኣሜሪካ ምሁር ፖለቲካዊ ማሕበረሰብ ዝኾኑ ሰይድ ሳዲቅ ኩነታት ኣብ ክንዲ እናተመሓየሹ እናገድዱ ከምዝኸዱ ይኣምኑ።
ዝኾነ ይኹን ህዝባዊ ለውጢ እንተተኸሲቱ መንግስቲ ድኹም ከምዝኸውን፣ቁጠባ፣ፀጥታን እቶም ፕሬዝዳንትን ድኹም ክኾኑ ባህሪያዊ እዩ ይብሉ።
ኣብ ማእኸላይ ዕደም ዝርከቡ መሓመድ ያሶ መናእሰይ መንበሪ ገዛን ስራሕን፣ትምህርትን ኣገልግሎት ጥዕናን ከምኡ’ውን ሓዳር መስሪቶም ክነብሩ ተስፋ ከምዝደልዩ ይገልፁ።ኩሉ መንእሰይ ተስፋ ኣለኒ ዝብል ስምዒት ክህልዎ ኣለዎ ይብል።
ብዙሓት መንእሰያት ቅድሚ ክልተ ዓመታት ካብቲ ህዝባዊ ምንቅስቓስ ዘሕደርዎ ተስፋ ኣብ ፈተና ኣትዩ ይርከብ።


text:
ርእይቶ መጽሓፍ ቅዱስ
ኣልኮላዊ መስተ
ኣልኮላዊ መስተ ምስታይ ጌጋ ድዩ፧
‘ወይኒ ንልቢ ሰብ የሐጕሶ፡ ዘይቲ ንገጹ የብርሆ፡ እንጌራውን ንልቢ ሰብ የጽንዖ።’—መዝሙር 104:15።
ሰባት እንታይ ይብሉ፧
ኣብ ብዙሓት ኣባይቲ፡ እናተመገብካ ኣልኮላዊ መስተ ምስታይ ልሙድ እዩ። ኣብ ገሊኡ ኣባይቲ ግና፡ እተኸልከለ እዩ። ከምዚ ዓይነት እተፈላለየ ኣረኣእያ ዘሎ ስለምንታይ እዩ፧ ንሰባት ከም ባህልን ጥዕናን ሃይማኖትን ዝኣመሰለ እተፈላለየ ረቛሒታት ስለ ዚጸልዎም እዩ።
መጽሓፍ ቅዱስ እንታይ ይብል፧
መጽሓፍ ቅዱስ ንምብዛሕ ኣልኮላዊ መስተን ንስኽራንን ይዅንኖ እዩ፣ ብሚዛናዊ መገዲ ኣልኮላዊ መስተ ምስታይ ግና ኣይኵንንን እዩ። (1 ቈረንቶስ 6:9, 10) ካብ ጥንቲ ኣትሒዙ፡ ኣገልገልቲ ኣምላኽ ዝዀኑ ሰብኡትን ኣንስትን፡ ወይኒ ይሰትዩ ነይሮም እዮም፣ እዚ ኣልኮላዊ መስተ እዚ ኸኣ ኣብ መጽሓፍ ቅዱስ ልዕሊ 200 ሳዕ ተጠቒሱ ኣሎ። (ዘፍጥረት 27:25) መክብብ 9:7 እውን፡ “እንጌራኻ ባህ ኢሉካ ብላዕ፡ ወይንኻውን ብሓጐስ ልቢ ስተ” ትብል እያ። ወይኒ ንሰብ ስለ ዜሐጕሶ፡ ኣብ ከም መርዓ ዝኣመሰለ ድግስ እዩ ዚቐርብ ነይሩ። የሱስ እውን ኣብ ከምዚ ዝበለ ድግስ ንማይ ናብ “ጽቡቕ ወይኒ” ብምልዋጥ እዩ ናይ መጀመርታ ተኣምሩ ፈጺሙ። (ዮሃንስ 2:1-11) ወይኒ ኣብ ሕክምናዊ መዓላ እውን ይውዕል ነይሩ እዩ።—ሉቃስ 10:34፣ 1 ጢሞቴዎስ 5:23።
መጽሓፍ ቅዱስ፡ ክንደይ ዚኣክል ክንሰቲ ኸም ዘሎና ይውስን ድዩ፧
‘ንብዙሕ ወይኒ ባሮት ኣይትኹኑ።’—ቲቶስ 2:3።
ኣገዳሲ ዝዀነ ስለምንታይ እዩ፧
በብዓመቱ ማእለያ ዘይብለን ስድራ ቤታት፡ ሓደ ወላዲ ወይ ክልቲኦም ወለዲ ኣልኮላዊ መስተ ስለ ዜብዝሑ፡ ኣብ ጸገም ይወድቃ እየን። ብዘይካዚ፡ ምብዛሕ ኣልኮላዊ መስተ፡ ምውዳቕን ካልእ ሓደጋታትን ኬስዕብ ይኽእል እዩ። ውዒሉ ሓዲሩ እውን ኣብ ሓንጎልን ልብን ጸላም ከብድን ከስዐን ጕድኣት ኬስዕብ ይኽእል እዩ።
መጽሓፍ ቅዱስ እንታይ ይብል፧
ምስ መስተን ብልዕን ብእተተሓሓዘ ሚዛንካ ምሕላው፡ ሓደ ኻብቲ ኣምላኽ ዚደልዮ ብቕዓት እዩ። (ምሳሌ 23:20፣ 1 ጢሞቴዎስ 3:2, 3, 8) ርእስና ዘይንገትእ እንተ ዄንና፡ ስምረት ኣምላኽ ክንረክብ ኣይንኽእልን ኢና። መጽሓፍ ቅዱስ፡ “ወይኒ መላገጺ እዩ፡ ዜስክር መስተ ኸኣ ሃዋኺ እዩ፡ በዚ ሰንከልከል ዚብል ዘበለስ ጥበበኛ ኣይከውንን” ይብል።—ምሳሌ 20:1።
ኣልኮላዊ መስተ፡ ነቲ እንስዕቦ ስነ ምግባራዊ ስርዓታት ስለ ዚብሕጕጎ፡ ናብ ዘይጥበባዊ መገዲ ኺመርሓና ይኽእል እዩ። ሆሴእ 4:11፡ “ወይንን ኰልዒ ወይንን ኣእምሮ የጥፍእ” ይብል። ሓደ ጆን ዝስሙ ሰብኣይ ነዚ ብሕማቕ መገዲ ተመኪርዎ እዩ። * ምስ ሰበይቱ ምስ ተቛየቑ፡ ናብ ሓደ ሆቴል ከይዱ ብዙሕ ኣልኮላዊ መስተ ሰተየ፣ ዝሙት ድማ ፈጸመ፣ ጸኒሑ ግና ተግባሩ ኣመና ስለ ዘጠዓሶ፡ ፈጺሙ ነዚ ኸም ዘይደግሞ ወሰነ። ምብዛሕ ኣልኮላዊ መስተ፡ ብኣካላውን ብስነ ምግባራውን ብመንፈሳውን መዳይ ኪጐድኣና ይኽእል እዩ፣ መጽሓፍ ቅዱስ ከኣ ሰኽራማት ናይ ዘለኣለም ህይወት ከም ዘይረኽቡ እዩ ዚገልጽ።—1 ቈረንቶስ 6:9, 10።
ኣልኮላዊ መስተ ምስታይ ግቡእ ዘይከውን መዓስ እዩ፧
“ኣስተውዓሊ ሰብሲ እከይ ይርኢ እሞ ይሕባእ፡ ገርህታት ግና ህሩጕ ይብሉ እሞ ብእኡ ይጕድኡ።”—ምሳሌ 22:3።
ኣገዳሲ ዝዀነ ስለምንታይ እዩ፧
ዎርልድ ቡክ ኢንሳይክሎፔድያ፡ “ኣልኮላዊ መስተ፡ ሓያል ሓሽሽ እዩ” ይብል። ስለዚ፡ ኣብ ገሊኡ ዅነታት ወይ ግዜያት፡ ብመጠኑ ምስታይ እውን እንተ ዀነ፡ ዘይጥበባዊ ዝዀነሉ እዋናት ኪህሉ ይኽእል እዩ።
መጽሓፍ ቅዱስ እንታይ ይብል፧
ሰባት መብዛሕትኡ ግዜ፡ ኣብ ዘይግቡእ እዋን ኣልኮላዊ መስተ ስለ ዚሰትዩ፡ ‘ናብ ጸገም ህሩጕ ይብሉ እዮም።’ መጽሓፍ ቅዱስ ግና፡ ‘ንዅሉ ገግዚኡ ኣለዎ’ እዩ ዚብል፣ እዚ ኸኣ ነቲ ኣልኮላዊ መስተ ኽንሰትየሉ ዘይግብኣና ግዜ እውን ዜጠቓልል እዩ። (መክብብ 3:1) ንኣብነት፡ ሓደ ሰብ ብዕድመ ንእሽቶ ስለ ዝዀነ፡ ኣልኮላዊ መስተ ኺሰቲ ሕጊ ኣይፈቕደሉን ይኸውን፣ ወይ እውን፡ ነቲ ዝነበሮ ወልፊ ኣልኮላዊ መስተ ዚሓድጎ ዘሎ ሰብ ኪኸውን ይኽእል እዩ፣ ወይ ከኣ ሓደ ሰብ ምስ ኣልኮላዊ መስተ ዘይቃዶ ፈውሲ ይወስድ ይህሉ ይኸውን። ገሊኦም ሰባት ብሕልፊ ኣብ ሓደገኛታት ማሽናት ዚሰርሑ እንተ ዀይኖም፡ ‘ግዜኡ ስለ ዘይኰነ፡’ ናብ ስራሕ ቅድሚ ምኻዶምን ኣብ እዋን ስራሕ ከለዉን ኣልኮላዊ መስተ ኺሰትዩ የብሎምን። ጥበበኛታት ሰባት ንህይወትን ንጥዕናን ከም ውህበት ኣምላኽ ገይሮም እዮም ዚርእይዎ። (መዝሙር 36:9) ንኣልኮላዊ መስተ ብዚምልከት ብስርዓታት መጽሓፍ ቅዱስ ንምራሕ እንተ ዄንና፡ ንህይወትን ንጥዕናን ዘሎና ኣኽብሮት ከነርኢ ንኽእል ኢና።
^ ሕ.ጽ. 11 ስም ተቐዪሩ እዩ።


text:
ካብ መዛግብትና
ኣብ “ሰዓት ፈተና” ጸንዑ
ብ1914 ቀዳማይ ውግእ ዓለም ምስ ተላዕለ፡ ገለልትነት ተመሃሮ መጽሓፍ ቅዱስ ኣብ ዓለም ተጋህደ። (ኢሳ. 2:2-4፣ ዮሃ. 18:36፣ ኤፌ. 6:12) ኣብ ብሪጣንያ ዝነበሩ ኣገልገልቲ ኣምላኽከ ነዚ ብኸመይ ተዋጽኡሉ፧
ብ1916 ኣብ ብሪጣንያ ወተሃደራዊ ኣገልግሎት ምስ ተጀመረ፡ ካብ 18 ኽሳዕ 40 ዝዕድሚኦም ዘይተመርዓዉ ደቂ ተባዕትዮ፡ ኣብ ውትህድርና ኪኽተቡ ይግደዱ ነበሩ። እቶም “ብሃይማኖት ወይ ብሕልና ምኽንያት” ኪካፈሉ ዘይደልዩ ሰባት ግና፡ ናጻ ዚወጹሉ መሰናድዎ ተገይሩ ነበረ። እቲ መንግስቲ፡ ናጻ ኺወጽእ ዚግብኦ መን ምዃኑን መጠን እቲ ናጽነትን ዚግምግም መጋባእያ መስረተ።
ኣብ ውሽጢ ሓጺር ግዜ፡ 40 ዝዀኑ ተመሃሮ መጽሓፍ ቅዱስ፡ ኣብ ወተሃደራዊ ቤት ማእሰርቲ ተዳጐኑ፡ 8 ዝዀኑ ኸኣ ናብቲ ኣብ ፈረንሳ ዝነበረ ግንባር ተላእኩ። ኣብ ብሪጣንያ ዝነበሩ ኣሕዋት በዚ ዘይፍትሓዊ ተግባር እዚ ተደሪኾም፡ ንቐዳማይ ሚኒስተር ሀርበርት ኣስኲዝ ነቲ ማእሰርቲ ዚቃወም ደብዳበን 5,500 ክታም ዘለዎ ጥርዓንን ለኣኹሉ።
እቶም ናብ ፈረንሳ እተላእኩ ሸሞንተ ኣሕዋት፡ ኣብቲ ውግእ ኪካፈሉ ፍቓደኛታት ብዘይምዃኖም፡ ኪርሸኑ ኸም እተፈርዶም ዚገልጽ ዜና ተሰምዐ። ይኹን እምበር፡ እቶም ኣሕዋት ንኺርሸኑ ተራኦም እናተጸበዩ ኸለዉ፡ ፍርዶም ተቐየረ፣ ኣብ ክንዲ ርሸና ንዓሰርተ ዓመት ኪእሰሩ ተፈርዱ። ናብ ዓዲ እንግሊዝ ተመሊሶም ከኣ ኣብ ቤት ማእሰርቲ ሲቪል ኣተዉ።
እቲ ውግእ ምስ ቀጸለ፡ ምርዑዋት ሰብኡት እውን ንኪኽተቡ ኺግደዱ ጀመሩ። ኣብ ማንቸስተር፡ ዓዲ እንግሊዝ፡ ሄንሪ ሄድሰን ዝስሙ ተመሃራይ መጽሓፍ ቅዱስ ዝነበረ ሓኪም ተኸሲሱ ቐረበ። ብ3 ነሓሰ 1916 እቲ ቤት ፍርዲ ንሄንሪ፡ ግቡኡ ኸም ዘይፈጸመ ገይሩ ብምፍራድ ቀጽዖ፡ ናብ ውትህድርና ድማ ለኣኾ። ኣብቲ እዋን እቲ፡ ኣብ ኤዲንበርግ፡ ስኮትላንድ እውን ካልእ ከምኡ ዝኣመሰለ ኽሲ ቐሪቡ ነበረ። ጀምስ ፍረደሪክ ስኮት፡ ወዲ 25 ዓመት ዝነበረ ናይ ምሉእ ግዜ ኣገልጋሊ፡ ገበነኛ ኸም ዘይኰነ ተበየነ። እቲ መንግስቲ ይግባይ ኢሉ እኳ እንተ ነበረ፡ ኣብ ለንደን ካልእ ተመሳሳሊ ኽሲ ቐሪቡ ስለ ዝነበረ፡ ምእንታኡ ኢሉ ገደፎ። ኣብታ ኸተማ፡ ሀርበርት ኪፕስ ዝስሙ ሓው ከም ገበነኛ ተፈሪዱ ተቐጽዐ፡ ናብ ውትህድርና ድማ ተላእከ።
ብመስከረም 1916 ብድምር 264 ዝዀኑ ኣሕዋት ካብ ወተሃደራዊ ኣገልግሎት ናጻ ንኺወጹ ኣመልከቱ። ካብዚኣቶም 5 ናጻ ንኺወጹ ተፈቕደሎም፣ 154 “ኣብ ህንጸት ሃገር” ኪካፈሉ ዕዮ ተዋህቦም፣ 23 ምስ ውትህድርና እተተሓሓዘ ዕዮ ኺዓይዩ ተመደቡ፣ 82 ናብ ውትህድርና ተላእኩ፡ ገለ ኻባታቶም ድማ ኣብ ወተሃደራዊ ቤት ፍርዲ ቐረቡ እሞ፡ ትእዛዝ ከም ዘፍረሱ ተቘጺሮም ንኺእሰሩ ተፈርዱ። ሓያሎ ሰባት ነቲ ጭካነ ዝመልኦ ማእሰርቲ ስለ እተቓወምዎ፡ እቲ መንግስቲ ነቶም ሰባት ካብ ቤት ማእሰርቲ ኣውጺኡ፡ ሲቪላዊ ሸቕሊ ናብ ዚካየደሉ መዓስከር ለኣኾም።
ኤድጋርድ ክለይ ምስቲ ዳሕራይ ኣብ ቤት ጽሕፈት ጨንፈር ብሪጣንያ ሓላው ጨንፈር ኰይኑ ዘገልገለ ፕራይስ ህዩዝ ኰይኑ ኣብ ዌልስ ኣብ ዚርከብ ግድብ ሰሪሑ እዩ። ሓደ ኻብቶም ካብ ፈረንሳ እተመልሱ ሸሞንተ ኣሕዋት ዝነበረ ሀርበር ሲንየር ግና፡ ናብቲ ኣብ ዮርክሺር ዚርከብ ቤት ማእሰርቲ ዌክፊልድ ተላእከ። ገሊኣቶም ከኣ ናብቲ ኣሰቃቒ ዅነታት ዝነበሮ ቤት ማእሰርቲ ዳርትሙር ተላኢኾም ከቢድ ሸቕሊ ኺሽቅሉ ተፈርዶም፣ መብዛሕትኦም ኣብኡ ዝነበሩ እሱራት፡ እዞም ናብ ውትህድርና ምኻድ ዝኣበዩ እሱራት እዮም ነይሮም።
ፍራንክ ፕላት ዝስሙ ሲቪላዊ ዕዮ ንኺዓዪ ተሰማሚዑ ዝነበረ ተመሃራይ መጽሓፍ ቅዱስ፡ ናብ ግምባር ምስ ተላእከ ንነዊሕ እዋን ዝጸንሐ ጭካነ ዝመልኦ መስጐጕቲ ኣጋጠሞ። ኣብ ውትህድርና ደድሕሪ ምኽታቡ ሓቂ ዝፈለጠ፡ ኣትካሰን ባጀት ዝስሙ ተመሃራይ መጽሓፍ ቅዱስ እውን ኣብ ውግእ ኪካፈል ፍቓደኛ ብዘይምዃኑ፡ እቶም ሰበ ስልጣን ሰራዊት ኣዝዮም የጋፍዕዎ ነበሩ።
እቶም ዳርጋ ሚእቲ ዓመት ኣቢሉ ይገብር ዝነበሩ ኣሕዋትና ብዛዕባ ክርስትያናዊ ገለልትነትና ንጹር ምርዳእ እኳ እንተ ዘይነበሮም፡ ንየሆዋ ኣምላኽ ኬሐጕስዎ ይጽዕሩ ነበሩ። እቶም ኣብዚ ጸብጻብ እዚ ብስሞም እተጠቕሱ ኣሕዋት፡ ብፍላይ ኣብ ከቢድ “ሰዓት ፈተና” ገለልትነትካ ምሕላው ከም ዜድሊ ሰናይ ኣብነት ገዲፎምልና እዮም። (ራእ. 3:10)—ኣብ ብሪጣንያ ኻብ ዚርከብ መዛግብትና።


text:
ነቲ ናይ ዘለኣለም ንጉስ ዝዀነ የሆዋ ኣምልኮ
“ነቲ ናይ ዘለኣለም ንጉስ፡ . . . ንዘለኣለመ ኣለም ክብርን ግርማን ይኹኖ።”—1 ጢሞ. 1:17።
1, 2. (ሀ) “ናይ ዘለኣለም ንጉስ” መን እዩ፧ እቲ መዓርግ እቲ ብቑዕ ዝዀነኸ ስለምንታይ እዩ፧ (ኣብዛ ገጽ እዚኣ ዘላ ስእሊ ርአ።) (ለ) ናብቲ ንጉስ ዝዀነ የሆዋ ኸም እንቐርብ ዚገብረና እንታይ እዩ፧
ንጉስ ዳግማዊ ሶብሁዛ ኣብ ስዋዚላንድ ንኣስታት 61 ዓመት ገዝአ። ኣብዚ እዋን እዚ ሓደ ሰብ ንኽንድዚ ዚኣክል ዓመት ኪገዝእ ብሓቂ ዜደንቕ እዩ። ይኹን እምበር፡ ብዕድመ ዘይድረት ግዝኣት ዘለዎ ንጉስ ኣሎ። መጽሓፍ ቅዱስ፡ ነዚ ንጉስ እዚ፡ “ናይ ዘለኣለም ንጉስ” ይብሎ። (1 ጢሞ. 1:17) ሓደ ኻብቶም ጸሓፍቲ መዝሙር ነዚ ልዑላዊ ንጉስ እዚ፡ “የሆዋ ንዘለኣለመ ኣለም ንጉስ እዩ” ብምባል ብስሙ ጠቒስዎ ኣሎ።—መዝ. 10:16፡ NW።
2 ኣምላኽ ንዘለኣለም ዚገዝእ ብምዃኑ፡ ግዝኣቱ ኻብ ግዝኣት ደቂ ሰብ እተፈልየ እዩ። ናብ የሆዋ ኸም እንቐርብ ዚገብረና ግና ኣገዛዝኣኡ እዩ። ሓደ ኣብ ጥንታዊት እስራኤል ን40 ዓመት ዝገዝአ ንጉስ፡ ንኣምላኽ፡ “እግዚኣብሄር [“የሆዋ፡” NW] ርሕሩሕን መሓርን እዩ፡ ንዅራ ደንጓዪ፡ ብሳህሊ ድማ ምሉእ እዩ። እግዚኣብሄር [“የሆዋ፡” NW] ንዝፋኑ ኣብ ሰማይ ኣቘመ፡ መንግስቱውን ኣብ ልዕሊ ዅሉ ትገዝእ አላ” ብምባል ወዲስዎ ኣሎ። (መዝ. 103:8, 19) የሆዋ፡ ንጉስና ጥራይ ዘይኰነስ፡ ፈቃር ሰማያዊ ኣቦና እውን እዩ። እዚ ኸኣ ነዚ ዚስዕብ ክልተ ሕቶታት የበግስ፦ (1) የሆዋ ኸም ኣቦ ዝዀነ ብኸመይ እዩ፧ (2) የሆዋ ኻብቲ ኣብ ኤድን እተፈጸመ ዕልወት ንነጀው፡ ንንግስነቱ ዝዓየየሉ ብኸመይ እዩ፧ መልሲ እዘን ሕቶታት እዚአን፡ ናብ የሆዋ ንኽንቀርብን ብምሉእ ልብና ንኸነምልኾን ይድርኸና።
እቲ ናይ ዘለኣለም ንጉስ፡ ስድራ ቤት መስረተ
3. ናይ መጀመርታ ኣባል ስድራ ቤት ኣምላኽ መን እዩ፧ ከም “ደቂ ኣምላኽ” ኰይኖም እተፈጥሩ ኻልኦትከ መን እዮም፧
3 የሆዋ ነቲ ሓደ ወዱ ምስ ፈጠሮ፡ ኣዝዩ ተሓጒሱ ኪኸውን ኣለዎ። ነቲ በዅሪ ወዱ ኣትሒቱ ኣይረኣዮን። ኣብ ክንዳኡስ፡ ከም ወዱ ገይሩ ኣፍቂርዎን ምስኡ ዀይኑ ንኻልኦት ፍጹማት ተገዛእቲ ንኺፈጥር ዓዲምዎን እዩ። (ቈሎ. 1:15-17) እቶም ፍጹማት ተገዛእቲ፡ ኣእላፋት መላእኽቲ ይርከብዎም። እዞም “ንቓሉ እትፍጽሙ” ተባሂሎም እተጸውዑ መላእኽቲ፡ ንኣምላኽ ብሓጐስ እዮም ዜገልግልዎ፣ ከም ‘ደቁ’ ገይሩ ብምጽዋዕ ድማ ኣኽቢርዎም እዩ። ኣባላት ስድራ ቤት የሆዋ ኸኣ እዮም።—መዝ. 103:20-22፣ እዮ. 38:7።
4. ደቂ ሰብ ኣባላት ስድራ ቤት ኣምላኽ ኪዀኑ ዝኸኣሉ ብኸመይ እዮም፧
4 የሆዋ ሰማይን ምድርን ድሕሪ ምፍጣሩ፡ ንስድራ ቤቱ ኣስፍሖ። ንምድሪ ውቅብቲ መንበሪት ገይሩ ድሕሪ ምድላዉ፡ ነቲ ናይ መጀመርታ ሰብ ዝዀነ ኣዳም ብመልክዑ ፈጠሮ። (ዘፍ. 1:26-28) ከም ፈጣሪኡ መጠን ኪእዝዞ ግቡእ እዩ ነይሩ። ከም ኣቦ መጠን ድማ ብፍቕርን ብለውሃትን መምርሒታት ሃቦ። እዚ መምርሒታት እዚ ንናጽነት ኣዳም ኣመና ዚቕይድ ኣይነበረን።—ዘፍጥረት 2:15-17 ኣንብብ።
5. ምድሪ ብደቂ ሰብ ምእንቲ ኽትመልእ፡ ኣምላኽ እንታይ መሰናድዎ እዩ ገይሩ፧
5 ሓያሎ ሰብኣውያን ነገስታት ንተገዛእቶም ሓላፍነት ኪህብዎም ኣይደልዩን እዮም። የሆዋ ግና ንተገዛእቱ ኸም ኣባላት ስድራ ቤቱ ገይሩ ስለ ዚርእዮምን ስለ ዚኣምኖምን ተሓጒሱ ሓላፍነት ይህቦም እዩ። ንኣብነት፡ ንኣዳም ኣብ ልዕሊ ኻልኦት ህያዋን ፍጥረታት ስልጣን ሂብዎ እዩ፣ ሕሉፍ ሓሊፉ እውን፡ ንእንስሳታት ስም ኬውጽኣሎም መዝነት ብምሃብ፡ ባህ ዜብልን ኣገዳስን ዕዮ ሂብዎ እዩ። (ዘፍ. 1:26፣ 2:19, 20) ኣምላኽ ንምድሪ ዚመልእዋ ብሚልዮናት ዚቝጸሩ ፍጹማት ሰባት ኣይፈጠረን። ኣብ ክንዳኡስ፡ ንኣዳም ፍጽምቲ ሰበይቲ፡ ማለት ንሄዋን ኪፈጥረሉ መረጸ። (ዘፍ. 2:21, 22) ድሕርዚ፡ ነዞም ሰብኣይን ሰበይትን ንምድሪ ብደቆም ኪመልእዋ ኣጋጣሚ ሃቦም። ኣብ ፍጹም ኵነታት ኰይኖም ከኣ፡ በብቝሩብ ንምልእቲ ምድሪ ናብ ገነት ኪቕይርዋ ምኸኣሉ ነይሮም። ኣባላት ስድራ ቤት ኣምላኽ ብምዃኖም ድማ፡ ምስቶም ኣብ ሰማይ ዘለዉ መላእኽቲ ዀይኖም ንየሆዋ ንዘለኣለም ኬምልኽዎ ምኸኣሉ ነይሮም። እዝስ መግለጺ እቲ ኣባታዊ ፍቕሪ የሆዋ ዝዀነ ኸመይ ዝበለ ዜደንቕ ተስፋ ዀን እዩ ነይሩ!
ዓለወኛታት ውሉዳት ንንግስነት ኣምላኽ ነጸግዎ
6. (ሀ) ኣብ ስድራ ቤት ኣምላኽ ዕልወት ዝጀመረ ብኸመይ እዩ፧ (ለ) ልዑላውነት የሆዋ ኸም ዘይተቛረጸ ብኸመይ ንፈልጥ፧
6 እቲ ዜሕዘን ግና፡ ኣዳምን ሄዋንን፡ የሆዋ ልዑላዊ ገዛኢኦም ምዃኑ ኣየዕገቦምን። ኣብ ክንዲ ንየሆዋ ዚግዝኡ ኸኣ፡ ንሓደ ዓለወኛ መንፈሳዊ ውሉድ ኣምላኽ፡ ማለት ንሰይጣን ኪስዕቡ መረጹ። (ዘፍ. 3:1-6) ካብ ግዝኣት ኣምላኽ ወጻኢ ዝዀነ ህይወት ድማ፡ ንዓታቶም ኰነ ንዘርኦም ስቓይን መከራን ሞትን ኣምጽኣሎም። (ዘፍ. 3:16-19፣ ሮሜ 5:12) ስለዚ፡ ኣምላኽ ኣብ ምድሪ እዙዛት ተገዛእቲ ኣይነበርዎን። እዚ ኺብሃል ከሎ ግና፡ ኣብ ልዕሊ ምድርን ነበርታን ዝነበሮ ልዑላውነት ተቛሪጹ ነይሩ ማለት ድዩ፧ ፈጺሙ ኸምኡ ማለት ኣይኰነን። ንኣዳምን ሄዋንን ካብ ገነት ኤድን ብምስጓጕን ንኸይምለሱ ብምኽልካልን ኣብ መእተዊ ገነት ኤድን ኪሩቤል ብምቕማጥን ስልጣኑ ኣርእዩ እዩ። (ዘፍ. 3:23, 24) ምስናይዚ እውን፡ እቲ ውፉያት መንፈሳውያን ውሉዳትን ሰብኣውያን ውሉዳትን ዝሓቘፈት ስድራ ቤት ንኽትህልዎ ዝነበሮ ዕላማ ኸም ዚፍጸም መረጋገጺ ብምሃብ ኣባታዊ ፍቕሩ ኣርኣየ። ብዘይካዚ፡ ንሰይጣን ዜጥፍእን ብሰንኪ ሓጢኣት ኣዳም ንዝመጸ ሳዕቤናት ዜልግስን ‘ዘርኢ’ ኸም ዜምጽእ ተመባጽዐ።—ዘፍጥረት 3:15 ኣንብብ።
7, 8. (ሀ) ብግዜ ኖህ፡ ኵነታት ምድሪ ኽሳዕ ክንደይ እዩ ኸፊኡ ነይሩ፧ (ለ) የሆዋ ንምድሪ ንምጽራይን ንሰብኣዊ ስድራ ቤት ንምድሓንን እንታይ መሰናድዎ እዩ ገይሩ፧
7 ኣብቲ ድሕሪኡ ዝነበረ ዘመናት፡ ገሊኦም ሰባት ንየሆዋ እሙናት ኪዀኑ መሪጾም እዮም። ገለ ኻብኣቶም ከኣ ኣቤልን ሄኖክን እዮም። ግናኸ፡ መብዛሕትኦም ደቂ ሰብ ንየሆዋ ኸም ኣቦኦምን ንጉሶምን ገይሮም ኪቕበልዎ ኣይደለዩን። ብግዜ ኖህ ከኣ፡ ምድሪ “ብዓመጻ መልኤት።” (ዘፍ. 6:11) እዚ ኺብሃል ከሎ ግና፡ የሆዋ ንምድራዊ ጕዳያት ኣይቈጻጸሮን እዩ ነይሩ ማለት ድዩ፧ ታሪኽ መጽሓፍ ቅዱስ እንታይ እዩ ዚሕብር፧
8 ታሪኽ ኖህ እሞ ንርአ። የሆዋ ንኖህ፡ ንሱን ስድራ ቤቱን ዚድሕኑላ ዓባይ መርከብ ንኺሰርሕ ዝርዝር መምርሒ ሃቦ። ብዘይካዚ፡ ኣምላኽ ንኖህ “ሰባኽ ጽድቂ” ኪኸውን መዝነት ብምሃብ፡ ንዅሎም እቶም ኣብ ምድሪ ዚነብሩ ኣባላት ስድራ ቤቱ፡ ዓባይ ፍቕሪ ኣርእይዎም እዩ። (2 ጴጥ. 2:5) ኖህ ንሰባት፡ ንኺንስሑ ይነግሮምን ብዛዕባ እቲ ኺወርድ ቀሪቡ ዝነበረ ጥፍኣት የጠንቅቖምን ነይሩ ኪኸውን ኣለዎ። ሰማዒት እዝኒ ግና ኣይረኸበን። ኖህን ስድራ ቤቱን ንሓያሎ ዓመታት፡ ኣብታ ዓመጽን ብዕልግናን መሊእዋ ዝነበረት ዓለም ይነብሩ ነበሩ። የሆዋ፡ ከም ሓላዪ ኣቦ ብምዃን ነቶም ሸሞንተ ነፍሳት ኣዕቍብዎምን ባሪኽዎምን እዩ። ኣብ መላእ ምድሪ ማይ ኣይሂ ብምውራድ፡ ኣብ ልዕሊ ዅሎም ዓለወኛታት ሰባትን እኩያት መላእኽትን ዘለዎ ስልጣን ኣርእዩ እዩ። እወ፡ ንምድራዊ ጕዳያት ብሓቂ ተቘጻጺርዎ ነይሩ እዩ።—ዘፍ. 7:17-24።
ንግስነት የሆዋ —ድሕሪ ማይ ኣይሂ
9. ድሕሪ ማይ ኣይሂ፡ የሆዋ ንሰባት እንታይ ኣጋጣሚ እዩ ኸፊቱሎም፧
9 ኖህን ስድራ ቤቱን ካብ መርከብ ወጺኦም ኣብታ ዝጸረየት ምድሪ ኺረግጹ ኸለውን ነቲ ንጹህ ኣየር ኬስተንፍሱ ኸለዉን፡ ንየሆዋ ስለቲ ሓልዮቱን ዕቝብኡን ኣመስጊኖምዎ ኪዀኑ ኣለዎም። ኖህ ንየሆዋ ንኼምልኽ ብኡብኡ መሰውኢ ሰሪሑ፡ መስዋእቲ ኣቕረበ። ኣምላኽ ንኖህን ንስድራ ቤቱን ባረኾም፡ “ፍረዩን ተባዝሑን ንምድሪ ኸኣ ምልእዋ” በሎም። (ዘፍ. 8:20–9:1) በዚ ኸምዚ፡ ደቂ ሰብ ብሓድነት ኬምልኹን ንምድሪ ኺመልእዋን እንደገና ኣጋጣሚ ተኸፍተሎም።
10. (ሀ) ድሕሪ ማይ ኣይሂ፡ ሰባት ኣበይን መዓስን እዮም ኣንጻር የሆዋ ኺዓልዉ ዝጀመሩ፧ (ለ) የሆዋ፡ ፍቓዱ ኸም ዚፍጸም ንምግባር እንታይ ስጕምቲ ወሰደ፧
10 ይኹን እምበር፡ ማይ ኣይሂ፡ ዘይፍጽምና ኣየጥፍአን። ሰይጣንን እቶም ዓለወኛታት መላእኽትን እውን ኣብ ደቂ ሰብ ጽልዋ ምግባሮም ቀጺሎም እዮም። ነዊሕ ከይጸንሐ ድማ ሰባት ካብቲ ፍቕራዊ ኣገዛዝኣ ኣምላኽ ኪዓልዉ ጀመሩ። ሓደ ኻብቶም ንግዝኣት የሆዋ እተጻረሩ ሰባት፡ ወዲ ወዱ ንኖህ ዝወለዶ ኒምሮድ እዩ ነይሩ። ንሱ፡ “ንየሆዋ ዚጻረር ጅግና ሃዳኒ” (NW) ተባሂሉ ኣሎ። ኒምሮድ፡ ከም ባቤል ዝኣመሰላ ዓበይቲ ኸተማታት ሃነጸ፡ “ኣብ ሃገር ሲንኣር” ከኣ ባዕሉ ነገሰ። (ዘፍ. 10:8-12) እቲ ንጉስ ዘለኣለም፡ ነዚ ዓለወኛ ንጉስ እንታይ ስጕምቲ ወሰደሉ፧ ነቲ፡ “ንምድሪ ኸኣ ምልእዋ” ዚብል ዕላማኡ ንምትዕንቓፍ ንዝገበሮ ጻዕርታትከ ብኸመይ ኣፍሸሎ፧ ኣምላኽ፡ ቋንቋ እቲ ህዝቢ ደባለቐ፣ በዚ ኸምዚ፡ ተገዛእቲ ኒምሮድ ተስፋ ቘሪጾም፡ “ናብ ልዕሊ ገጽ ኵላ ምድሪ” ተበተኑ። ነቲ ናይ ሓሶት ኣምልኾኦምን ሰብኣዊ ኣገዛዝኣኦምን ድማ ኣብ ዝኸድዎ ዘበለ ኣተኣታተውዎ።—ዘፍ. 11:1-9።
11. የሆዋ ነቲ ዓርኩ ዝነበረ ኣብርሃም ተኣማንነቱ ዘርኣዮ ብኸመይ እዩ፧
11 ድሕሪ ማይ ኣይሂ፡ ሓያሎ ሰባት ናይ ሓሶት ኣማልኽቲ እኳ እንተ ኣምለኹ፡ እተወሰኑ እሙናት ሰባት ግና ንየሆዋ ምምላኾም ቀጺሎም እዮም። ሓደ ኻባታቶም ኣብርሃም እዩ ነይሩ። ንሱ ብተኣዛዝነት ካብታ ምሾት ዝነበራ ኸተማ ኡር ወጺኡ፡ ንዓመታት ኣብ ድንኳን ይነብር ነበረ። (ዘፍ. 11:31፣ እብ. 11:8, 9) ዘላን ኰይኑ ይነብረሉ ኣብ ዝነበረሉ ዅነታት፡ ኣብ ዙርያኡ፡ ኣብ እተሓጽረ ኸተማታት ዚነብሩ ሰብኣውያን ነገስታት እኳ እንተ ነበሩ፡ የሆዋ ግና ንዕኡን ንስድራ ቤቱን ኣዕቊብዎም እዩ። ሓደ ኻብቶም ጸሓፍቲ መጽሓፍ መዝሙር ብዛዕባቲ ኣባታዊ ዕቝባ የሆዋ ኺገልጽ ከሎ፡ “ሰብ ኪጠቕዖም ኣይሐደገን፡ . . . ምእንትኦም ንነገስታት ገሰጾም” በለ። (መዝ. 105:13, 14) የሆዋ ነቲ ዓርኩ ዝነበረ ኣብርሃም፡ ብተኣማንነት፡ “ነገስታትውን ካባኻ ኪወጹ እዮም” ኢሉ ተመባጽዓሉ።—ዘፍ. 17:6፣ ያእ. 2:23።
12. የሆዋ፡ ኣብ ግብጺ ልዑላዊ ገዛኢ ምዃኑ ዘርኣየ ብኸመይ እዩ፧ ንህዝቡኸ ብኸመይ ሓገዞም፧
12 ኣምላኽ ንይስሃቅ ወዲ ኣብርሃም ኰነ ንያእቆብ ወዲ ወዱ ንኣብርሃም፡ ከም ዚባርኾምን ካብ ዘርኦም ነገስታት ከም ዜውጽእን ተመባጺዑሎም እዩ። (ዘፍ. 26:3-5፣ 35:11) ይኹን እምበር፡ ዘርኢ ያእቆብ፡ ነገስታት ቅድሚ ምዃኖም፡ ኣብ ግብጺ ባሮት ኰይኖም ይነብሩ ነይሮም እዮም። እዚ ኺብሃል ከሎ ግና፡ የሆዋ መብጽዓኡ ኺፍጽም ኣይከኣለን ወይ ከኣ ኣብ ልዕሊ ምድሪ ዘለዎ ልዑላውነቱ ኣቋሪጽዎ ነይሩ ማለት ድዩ፧ ፈጺሙ ኸምኡ ማለት ኣይኰነን። የሆዋ ኣብቲ ዝመደቦ ግዜ፡ መለኮታዊ ሓይሉ ኣርእዩ እዩ፣ ኣብ ልዕሊ እቲ ተሪር ዝነበረ ፈርኦን ከኣ ልዑላውነቱ ኣርእዩ እዩ። እቶም ኣብ ባርነት ዝነበሩ እስራኤላውያን ኣብ የሆዋ ኣመኑ፣ ንሱ ድማ ብተኣምራዊ መገዲ ብቐይሕ ባሕሪ ኣሕለፎም። ስለዚ እምበኣር፡ የሆዋ፡ ልዑላዊ ገዛኢ ዅሉ ፍጥረት ምዃኑ ኣርእዩ እዩ፣ ከም ሓላዪ ኣቦ መጠን ከኣ፡ ነቲ ዓብዪ ሓይሉ ንህዝቡ ንምዕቋብ ተጠቒሙሉ እዩ።—ዘጸኣት 14:13, 14 ኣንብብ።
የሆዋ ንጉስ እስራኤል ኰነ
13, 14. (ሀ) እስራኤላውያን ብዛዕባ ንግስነት የሆዋ እንታይ ኢሎም እዮም ዘሚሮም፧ (ለ) ንንግስነት ብዚምልከት፡ ኣምላኽ ንዳዊት እንታይ ኢሉ እዩ ተመባጺዑሉ፧
13 እስራኤላውያን ብተኣምራዊ መገዲ ኻብ ግብጺ ምስ ወጹ፡ ብኡብኡ ንየሆዋ መዝሙር ውዳሰ ዘመሩሉ። እቲ መዝሙር እቲ፡ ኣብ ዘጸኣት ምዕራፍ 15 ተመዝጊቡ ኣሎ። ፍቕዲ 18 (NW)፡ “የሆዋ ንዘለኣለመ ኣለም ኪነግስ እዩ” ትብል። እወ፡ የሆዋ ኣብ ልዕሊ እቲ ሓድሽ ህዝቢ ነጊሱ እዩ። (ዘዳ. 33:5) ይኹን እምበር፡ ንሱ ዘይርአ ንጉሶም ምዃኑ፡ ንእስራኤላውያን ኣየዕገቦምን። ካብ ግብጺ ምስ ወጹ፡ ኣስታት 400 ዓመት ጸኒሖም፡ ከምቶም ኣብ ከባቢኦም ዝነበሩ ኣረማውያን ጐረባብቶም፡ ሰብኣዊ ንጉስ ኬንግሰሎም ሓተትዎ። (1 ሳሙ. 8:5) ምስናይዚ ግና፡ ኣብ ግዝኣት እቲ ኻልኣይ ሰብኣዊ ንጉስ እስራኤል ዝነበረ ዳዊት ከም እተራእየ፡ የሆዋ ሽዑ እውን እንተ ዀነ ንጉስ እዩ ነይሩ።
14 ዳዊት ነቲ ቕዱስ ታቦት ኪዳን ናብ የሩሳሌም ኣምጽኦ። ኣብቲ ዜሐጕስ ኣጋጣሚ እቲ፡ ሌዋውያን መዝሙር ውዳሰ ዘመሩ። እቲ መዝሙር፡ “ኣብ መንጎ ኣህዛብ፡ ‘የሆዋ ነጊሱ!’ ይበሉ” ዚብል ኣገዳሲ ሓሳባት ሒዙ ኣሎ፣ ኣብ 1 ዜና መዋእል 16:31 ድማ ይርከብ። ሓደ ሰብ፡ ‘የሆዋ ናይ ዘለኣለም ንጉስ ካብ ኰነ፡ ኣብቲ ግዜ እቲ ኸም ብሓድሽ ዝነገሰ ደኣ እሞ ብኸመይ እዩ፧’ ኢሉ ይሓትት ይኸውን። የሆዋ ኣብ ውሱን ግዜ ወይ ንሓደ ፍሉይ ኵነታት ብዚምልከት ንስልጣኑ ኺጥቀመሉ ኸሎ፡ ወይ ንሓደ ወኪል ኪሸይም ከሎ ነጊሱ ኺብሃል ይከኣል እዩ። የሆዋ ብኸመይ ከም ዚነግስ ምርዳእና ኣዝዩ ኣገዳሲ እዩ። ዳዊት ቅድሚ ሙማቱ፡ የሆዋ ንዳዊት፡ “ድሕሬኻ ድማ ነቲ ኻብ ከርስኻ ዚወጽእ ዘርእኻ ልዕል ከብሎ እየ፡ ነታ መንግስቱውን ከጽንዓ እየ” ብምባል ንግስነቱ ንዘለኣለም ከም ዚቕጽል ተመባጺዑሉ ነበረ። (2 ሳሙ. 7:12, 13) ‘ዘርኢ’ ዳዊት ልዕሊ 1,000 ዓመት ጸኒሑ ምስ ተቐልቀለ፡ እቲ መብጽዓ እቲ ተፈጸመ። እቲ ‘ዘርኢ’ መን እዩ ነይሩ፧ መዓስከ እዩ ነጊሱ፧
የሆዋ ሓድሽ ንጉስ ሸመ
15, 16. የሱስ፡ ንጉስ ኪኸውን እተቐብአ መዓስ እዩ፧ ኣብ ምድሪ ኣብ ዝነበረሉ ግዜኸ ንግዝኣቱ እንታይ መሰናድዎ እዩ ገይሩ፧
15 ብ29 ድ.ክ. ዮሃንስ መጥመቕ፡ “መንግስተ ሰማያት ቀሪባ ኣላ” እናበለ ኺሰብኽ ጀመረ። (ማቴ. 3:2) የሱስ ብዮሃንስ ምስ ተጠምቀ፡ የሆዋ ንየሱስ፡ እቲ ተስፋ እተገብረሉ መሲሕን ንጉስ መንግስቲ ኣምላኽን ኪኸውን ቀብኦ። የሆዋ ብዛዕባ የሱስ፡ “ዝሰምሮ ፍቑር ወደይ እዚ እዩ” ብምባል፡ ንወዱ ኣባታዊ ፍቕሩ ገሊጹሉ እዩ።—ማቴ. 3:17።
16 የሱስ ብዅሉ ኣገልግሎቱ ንኣቦኡ ኣኽቢርዎ እዩ። (ዮሃ. 17:4) ነዚ ኸኣ ብዛዕባ መንግስቲ ኣምላኽ ብምስባኽ እዩ ኣርእይዎ። (ሉቃ. 4:43) ንሰዓብቱ፡ መንግስቲ ኣምላኽ ንኽትመጽእ ኪጽልዩ እውን ምሂርዎም እዩ። (ማቴ. 6:10) ከም እተሸመ ንጉስ መጠን ከኣ፡ ንተጻረርቱ፡ “መንግስቲ ኣምላኽ ኣብ ማእከልኩም ኣላ” ኺብሎም ክኢሉ እዩ። (ሉቃ. 17:21) ድሕርዚ፡ ኣብታ ቐቅድሚ ሞቱ ዝነበረት ምሸት፡ ምስ ሰዓብቱ “ኺዳን መንግስቲ” ገበረ። በዚ ኸምዚ፡ ንገለ ኻብቶም እሙናት ደቀ መዛሙርቱ፡ ኣብ መንግስቲ ኣምላኽ ምስኡ ሓቢሮም ኪነግሱ፡ ተመባጽዓሎም።—ሉቃስ 22:28-30 ኣንብብ።
17. የሱስ ኣብ ቀዳማይ ዘመን ብኸመይ እዩ ንግስነቱ ዝጀመረ፧ ነየናይ ንግስነትከ እዩ እተጸበየ፧
17 የሱስ፡ ንጉስ መንግስቲ ኣምላኽ ኰይኑ ኺገዝእ ዝጀመረ መዓስ እዩ፧ ምስ ተሸመ ብኡብኡ ኣይኰነን ነጊሱ። ንጽባሒቱ ድሕሪ ቐትሪ፡ የሱስ ተሰቕለ፡ ሰዓብቱ ኸኣ ፋሕ በሉ። (ዮሃ. 16:32) ይኹን እምበር፡ የሆዋ፡ ከምቲ ኣብ ዝሓለፈ እዋናት ዝገበሮ፡ ንዅነታት ወዱ ይቈጻጸሮ ነይሩ እዩ። ኣብ ሳልሰይቲ መዓልቲ ድማ፡ ንወዱ ኻብ ምዉታት ኣተንስኦ። ድሕርዚ፡ የሱስ ኣብ መዓልቲ ጰንጠቈስጠ 33 ድ.ክ. ኣብ ልዕሊ እታ ብቕቡኣት ኣሕዋቱ ዝቘመት ክርስትያናዊት ጉባኤ ነገሰ። (ቈሎ. 1:13) ምስናይዚ ግና፡ ከም ‘ዘርኢ’ ዳዊት መጠን ኣብ ልዕሊ ምድሪ ንጉሳዊ ስልጣኑ ምሉእ ብምሉእ ክሳዕ ዚሕዝ ኪጽበ የድልዮ ነይሩ እዩ። የሆዋ ንወዱ፡ “ንጸላእትኻ መርገጽ እግርኻ ኽሳዕ ዚገብሮም፡ ኣብ የማነይ ተቐመጥ” በሎ።—መዝ. 110:1።
ነቲ ናይ ዘለኣለም ንጉስ ኣምልኮ
18, 19. እንታይ ንኽንገብር ኢና እንድረኽ፧ ኣብ እትቕጽል ዓንቀጽከ እንታይ ኢና ኽንመሃር፧
18 ንዘመናት ዚኣክል፡ ንግስነት የሆዋ ኣብ ሰማይን ኣብ ምድርን ምጽራር ኬጋጥሞ ጸኒሑ እዩ። የሆዋ፡ ንልዑላውነቱ ኣቋሪጽዎ ኣይፈልጥን እዩ፣ ንዅነታት ተገዛእቱ ወትሩ ይቈጻጸሮ እዩ። ከም ፈቃር ኣቦ መጠን ንኸም ኖህን ኣብርሃምን ዳዊትን ዝኣመሰሉ ተገዛእቱ ኣዕቊብዎምን ሓልዩሎምን እዩ። እዝስ ከም ንጉስና መጠን ንኽንግዝኦን ንኽንቀርቦን ዚድርኸናዶ ኣይኰነን፧
19 ይኹን እምበር፡ ከምዚ ዚስዕብ ኢልና ንሓትት ንኸውን፦ የሆዋ ኣብ ግዜና ዝነገሰ ብኸመይ እዩ፧ እሙናት ተገዛእቲ መንግስቲ የሆዋ ምዃንና ብኸመይ ከነርኢ ንኽእል፧ ኣብ ስድራ ቤት ኣምላኽ ፍጹማት ውሉዳት ክንከውን እንኽእል ብኸመይ ኢና፧ መንግስቲ ኣምላኽ ክትመጽእ ምጽላይና እንታይ ትርጕም እዩ ዘለዎ፧ እዘን ሕቶታት እዚአን፡ ኣብ እትቕጽል ዓንቀጽ ኪምለሳ እየን።


text:
1ኢየሱስ መሊሱ ብምስላ ኸምዙይ ኢሉ ነገሮም፦ 2 መንግሥተ ሰማያት ንወዱ መርዓ ዝገበረ ንጉሥ ትመስል። 3ንሱ ነቶም ናብ መርዓ ዝተዓደሙ ኽጽውዕዎም ኣገልገልቱ ለኣኸ፤ ግና ኽመጹ ኣይደለዩን። 4መሊሱ ድማ ነቶም ዕዱማት እንሆ ድግሰይ ኣዳልየ ኣለኹ፤ ሰባብሕተይን ኣስዋረይን ሓሪደ ኲሉ ተዳልዩ ኣሎ እሞ ናብቲ መርዓ ንዑ ! በልዎም› ኢሉ ኻልኦት ኣገልገልቱ ለኣኸ። 5እቶም ዕዱማት ግና ሸለል ኢሎም ገሊኦም ናብ ግራቶም ከዱ፤ ገሊኦም ከዓ ናብ ንግዶም ከዱ። 6እቶም ዝተረፉ ድማ ነቶም ኣገልገልቲ ኂዞም ኣዋረድዎምን ቀተልዎምን። 7እቲ ንጉሥ ተቖጢዑ ወታደራቱ ልኢኹ ነቶም ቀተልቲ ኣጥፍኦም፤ ከተማኦምውን ኣቃጸለ። 8ሽዑ ነቶም ኣገልገልቱ ኸምዙይ በሎም፦ ድግስ እቲ መርዓ ተዳሊዉ እዩ፤ ግና እቶም ዕዱማት ኣይተገበኦምን። 9እምበኣርከስ ናብ ኣደባባያትን ናብ ቀራናት መንገድን ኪዱ እሞ ንዝረኸብኩምዎ ዂሉ ናብ መርዓ ጸውዑ !› በሎም። 10እቶም ኣገልገልቲ ድማ ናብ መንገድታት ወፂኦም ንሕያዎትን ንኽፉኣትን ዝረኸብዎ ዂሉ ኣከቡ፤ እቲ ናይ መርዓ ኣዳራሽ ብተዓደምቲ መልአ። 11 እንተኾነ እቲ ንጉሥ ነቶም ተቐማጦ ኽርኢ ምስ ኣተወ ክዳን መርዓ ዘይተኸደነ ሓደ ሰብኣይ ኣብኡ ረአየ እሞ 12ዓርከይ! ክዳን መርዓ እንተይተኸደንካ ኸመይ ኢልካ ናብዙይ ኣቲኻ?› በሎ፤ ንሱ ግና ስቕ በለ። 13ሽዑ እቲ ንጉሥ ንኣገልገልቱ ኸምዙይ በሎም፦ ኣእዳዉን ኣእጋሩን ኣሲርኩም ኣብ ወፃኢ ናብ ዘሎ ጸልማት ደርብይዎ፤ ኣብኡ ብኽያትን ምሕርቃም ኣስናንን ክኸውን እዩ› በለ። 14ጽዉዓት ብዙኃት ኅሩያት ግና ውሑዳት እዮምሞ። 15ድኅርዙይ ፈሪሳውያን ብዘረባኡ ኸመይ ገይሮም ከም ዘጋግይዎ ኸይዶም ተማኸሩ። 16ንደቀ መዛሙርቶም ከዓ ምስ ናይ ሄሮድስ ሰባት ገይሮም ከምዙይ ኢሎም ናብኡ ለኣኹ፦ መምህር! ቅኑዕ ምዃንካ መንገዲ እግዚኣብሔር ከዓ ብሓቂ ኸም እትምህር ገጽ ሰብ ርኢኻ ድማ ኸም ዘይተዳሉ ንሓደ እኳ ኸም ዘይትፈርኅ ንፈልጥ ኢና። 17እምበኣር እንታይ ይመስለካ እስኪ ንገረና? ንቄሣር ግብሪ ምሃብ ይግባእ ድዩ ወይ ኣይግባእን? በልዎ። 18ኢየሱስ ግና ተንኰሎም ፈሊጡ ኣቱም ግብዛት! ንምንታይ ትፍትኑኒ ኣለኹም? 19እቲ ናይ ግብሪ ገንዘብ እስኪ ኣርእዩኒ! በሎም። ንሳቶም ድማ ሓደ ዲናር ኣምጽኡሉ። 20ኢየሱስ ድማ እዙይ መልክዑ ን ጽሕፈቱን ናይ መን እዩ? በሎም። 21ንሳቶም ከዓ ናይ ቄሣር እዩ! በልዎ። እምበኣር ናይ ቄሣር ንቄሣር ናይ እግዚኣብሔር ድማ ንእግዚኣብሔር ሃቡ፤ በሎም። 22ነዙይ ሰሚዖም ተገረሙ፤ ኃዲጎምዎ ድማ ኸዱ። 23በታ መዓልቲ እቲኣ ትንሣኤ ሙታን የለን ዝብሉ ሰዱቃውያን ናብኡ መጺኦም 24ከምዙይ ኢሎም ጠየቕዎ፦ መምህር! ሙሴ ሓደ ሰብ ውሉድ እንተይኃደገ እንተ ሞተ፤ እቲ ኃዉ ነታ ሰበይቲ ኃዉ የእትዋ፤ ንኃዉ ድማ ውሉድ የቑመሉ፤› ኢሉ ኣሎ። 25እምበኣር ኣባና ሸውዓተ ኣኅዋት ነበሩ፤ እቲ ዓብዪ ሰበይቲ ኣእትዩ እንተይወለደ ሞተ፤ እታ ሰበይቱ ድማ ንኃዉ ኃደጋ፤ 26ከምኡ ድማ እቲ ኻልኣይን ሣልሳይን ክሳዕ ሸውዓቲኦም ኣእቲዮምዋ እንተይወለዱ ሞቱ። 27ድኅሪ ዂሎም ከዓ እታ ሰበይቲ ሞተት። 28ኲሎም ኣእትዮምዋ ነይሮም እዮም እሞ ብጊዜ ትንሣኤ ሙታን ካብ ሸውዓቲኦም ሰበይቲ ኣይንኦም እያ ኽትከውን? ኢሎም ጠየቕዎ። 29ኢየሱስ ድማ መጻሕፍቲ ኾነ ኃይሊ እግዚኣብሔር ብዘይምፍላጥ ትጋገዩ ኣለኹም። 30ኣብ ጊዜ ትንሣኤስ ኣብ ሰማያት ከም መላእኽቲ እግዚኣብሔር እዮም እምበር ኣይዋሰቡን ኣየዋስቡን። 31- 32ብዛዕባ ትንሣኤ ሙታን ግና እቲ ኻብ እግዚኣብሔር ኣነ ኣምላኽ ኣብርሃም ኣምላኽ ይስሓቅ ኣምላኽ ያዕቆብ እየ፤› ዝተብሃለልኩምዶ ኣየንበብኩምን ኢኹም? እምበኣርከስ ንሱ ኣምላኽ ሕያዋን እዩ እምበር ኣምላኽ ምዉታን ኣይኮነን ኢሉ መለሰሎም። 33እቶም ሕዝቢ ነዙይ ሰሚዖም ብትምህርቱ ተገረሙ። 34ንሰዱቃውያን መልሲ ኸም ዘስኣኖም ፈሪሳውያን ሰሚዖም ኣብ ዙርያኡ ተኣከቡ። 35- 36ካብኣቶም ሓደ ምሁር ሕጊ ድማ ኽፈታተኖ መምህር! ካብ ኦሪት ኣየነይቲ ትእዛዝ ተዓቢ? ኢሉ ጠየቖ። 37ኢየሱስ ከዓ ንእግዚኣብሔር ኣምላኽካ ብዂሉ ልብኻ ብዂሉ ነፍስኻ ብዂሉ ሓሳብካ ኣፍቅሮ፤› 38እታ ዓባይን ቀዳመይትን ትእዛዝ እዚኣ እያ። 39እታ እትመስላ ኻልኣይታ ድማ ንብጻይካ ከም ነፍስኻ ኣፍቅሮ፤› እትብል እያ። 40ኲሎም ኦሪትን ነቢያትን ኣብዘን ክልተ ትእዛዛት እዚኣተን ተጠሪፎም ኣለዉ በሎ። 41ፈሪሳውያን ተኣኪቦም እንተለዉ ኢየሱስ 42 ብዛዕባ ክርስቶስ እንታይ ይመስለኩም? ወዲ መንከ እዩ? ኢሉ ጠየቖም። ንሳቶም ከዓ ወዲ ዳዊት በልዎ። 43- 44ኢየሱስ ድማ ከመይ ኢሉ ደኣ ባዕሉ ዳዊት ብመንፈስ ቅዱስ ጐይታ ንጐይታይ ንጸላእትኻ ኣብ ትሕቲ መርገጽ እግርኻ ኽሳዕ ዝገብሮም ኣብ የማነይ ተቐመጥ!› እናበለ ከመይ ኢሉ ጐይታይ ይብሎ? 45እምበኣር ዳዊት ጐይታይ ዝበሎ ድኣ ኸመይ ኢሉ ወዱ ይኸውን? በሎም። 46እንተኾነ ሓደ እኳ ቓል ክመልሰሉ ዝኸኣለ ኣይነበረን። ካብታ መዓልቲ እቲኣ ኸዓ ሓደ እኳ ኽጥይቖ ዝደፈረ የለን።
Copyright
Learn More


text:
ወትሩ ንየሆዋ ቕረቦ
“ንኣምላኽ ቅረብዎ፡ ንሱ እውን ኪቐርበኩም እዩ።”
1, 2. (ሀ) ውዲት ሰይጣን እንታይ እዩ፧ (ለ) ንኣምላኽ ክንቀርቦ ኺሕግዘና ዚኽእል እንታይ እዩ፧
የሆዋ ኣምላኽ ንደቂ ሰብ ኪፈጥሮም ከሎ፡ ናብኡ ኪቐርቡ ኸም ዜድልዮም ገይሩ እዩ ፈጢርዎም። ሰይጣን ግና ከምቲ ናቱ ኣተሓሳስባ ኸነማዕብል፡ ማለት የሆዋ ኸም ዘየድልየና ጌርና ኽንሓስብ እዩ ዚደልየና። ነዚ ሓሶት እዚ፡ ካብቲ ንሄዋን ኣብ ገነት ኤድን ዘታለለሉ ግዜ ኣትሒዙ ኼስፋሕፍሖ ጸኒሑ እዩ። (ዘፍ. 3:4-6) ካብቲ ግዜ እቲ ንነጀው ድማ፡ ሓያሎ ደቂ ሰብ ነዚ ጌጋ እዚ ኺደግምዎ ጸኒሖም እዮም።
2 ንሕና ግና፡ ኣብ መፈንጠራ ሰይጣን ክንወድቕ የብልናን። “ምኽንያቱ፡ ውዲቱ ኣይንስሕቶን ኢና።” (2 ቈረ. 2:11) ሰይጣን ግጉይ ምርጫታት ክንገብር ብምድራኽ ካብ የሆዋ ኼርሕቐና እዩ ዚጽዕር። ኣብታ ዝሓለፈት ዓንቀጽ ከም እተገልጸ ግና፡ ብዛዕባ ስራሕ፡ መዘናግዒ፡ ከምኡውን ርክብ ስድራ ቤት ቅኑዕ ምርጫ ኽንገብር ንኽእል ኢና። እዛ ዓንቀጽ እዚኣ ድማ፡ ብዛዕባ ተክኖሎጅን ጥዕናን ገንዘብን ሓበንን ቅኑዕ ምርጫ እንተ ጌርና፡ ‘ንኣምላኽ ክንቀርቦ’ ኸም እንኽእል ክትሕብረና እያ።—ያእ. 4:8።
ተክኖሎጂ
3. ተክኖሎጂ ብኸመይ ኪጠቅም ወይ ኪጐድእ ከም ዚኽእል ግለጽ።
3 ሎሚ፡ ምዕቡል ኤለክትሮኒካዊ መሳርሒታት ኣብ ፈቐዶኡ እዩ ዚርከብ። ነዚ መሳርሒታት እዚ ብግቡእ እንተ ተጠቒምናሉ፡ ንረብሓና ኪኸውን ይኽእል እዩ። ብዘይግቡእ እንተ ተጠቒምናሉ ግና፡ ምስ ሰማያዊ ኣቦና ኼባእሰና ይኽእል እዩ። ብዛዕባ ኮምፕዩተር እሞ ንሕሰብ። እዛ እተንብባ ዘሎኻ መጽሔት ክትጽሓፍን ክትሕተምን ዝኸኣለት፡ ብኮምፕዩተር እያ። ኮምፕዩተር ምርምር ንምግባርን ንምርድዳእን እትሕግዝ ኣብ ርእሲ ምዃና፡ ሓድሓደ ግዜ እውን ንምዝንጋዕ ክትጠቅም ትኽእል እያ። ይኹን እምበር፡ ወልፊ ኮምፕዩተር ኪሕዘና ይኽእል እዩ። ነጋዶ ንሰባት ሓድሽ ፍርያት ኬጥርዩ ኸም ዘለዎም ኬእምንዎም ይጽዕሩ እዮም። ሓደ መንእሰይ ሓንቲ ፍልይቲ ዓይነት ኮምፕዩተር ኬጥሪ ሃረር ስለ ዝበለ፡ ብሕቡእ ንሓንቲ ዅሊቱ ሸይጡ ነታ ኮምፕዩተር ዓደጋ። እዝስ ኣየ ኸመይ ዝበለ ዕሽነት ኰን እዩ!
4. ሓደ ብዘይመጠን ኮምፕዩተር ዚጥቀም ዝነበረ ክርስትያን፡ ነቲ ልማዱ ንኺቈጻጸሮ እንታይ እዩ ገይሩ፧
4 ንተክኖሎጂ ነቲ ምስ የሆዋ ዘሎካ ርክብ ኬበላሽዎ ምስ እትፈቕደሉ እሞ ኸኣ፡ ዝያዳ ዜሕዝን እዩ። ኣብ መወዳእታ 20ታት ዕድሚኡ ዚርከብ ዮን፡ “መጽሓፍ ቅዱስ ንመንፈሳዊ ነገራት ዚኸውን ‘ግዜ ዓድጉ’ ኸም ዚብለና እፈልጥ እየ” በለ። * ኣስዒቡ እውን፡ “ብኮምፕዩተር ዝመጸ ግና፡ ሕሱም ጸላእ ርእሰይ እየ” በለ። ዮን መብዛሕትኡ ግዜ፡ ክሳዕ ለይቲ ኣብ ኮምፕዩተር ተተኺሉ እዩ ዜምሲ ነይሩ። ከምዚ ብምባል ከኣ የዘንቱ፦ “እናደኸምኩ ምስ ከድኩ፡ ነቲ ብኢንተርነት ዝገብሮ ዕላል ወይ ከኣ ነቲ ዝርእዮ ሓጸርቲ ቪድዮታት ከቋርጾ ይኸብደኒ ነበረ። ገሊኡ እሞ ኸኣ፡ ጥዑይ ዓይነት ቪድዮ ኣይነበረን።” ዮን ነዚ ሕማቕ ልማድ እዚ ንኼቋርጾ ኢሉ፡ ዚድቅሰሉ ሰዓት ኪኣክል ከሎ፡ ኮምፕዩተሩ ባዕላ ኸም እትዕጾ ገበረ።—ኤፌሶን 5:15, 16 ኣንብብ።
5, 6. (ሀ) ወለዲ ብዛዕባ ደቆም እንታይ ሓላፍነት እዩ ዘለዎም፧ (ለ) ወለዲ ደቆም ጥዑይ ምሕዝነት ንኺረኽቡ ብኸመይ ኪሕግዝዎም ይኽእሉ፧
5 ኣቱም ወለዲ፡ ንዅሉ ምንቅስቓሳት ደቅኹም ክትቈጻጸርዎ ዘየድልየኩም እኳ እንተ ዀነ፡ ነቲ ኮምፕዩተሮም ዚጥቀሙሉ መገዲ ግና ክትቈጻጸርዎ ይግባእ። ንደቅኹም ምእንቲ ኸይርብሽኹም ኢልኩም ብኢንተርነት ብዕሉግ ነገራት ኬዕልሉ፡ ዓመጽ ዚንጸባረቐሉ ጸወታታት ኪጻወቱ፡ ምስ መናፍስቲ እተተሓሓዘ ነገራት ኪርእዩ፡ ወይ ከኣ ሕማቕ ዕርክነት ኬማዕብሉ ኣይትሕደግዎም። ከምዚ እንተ ጌርኩም፡ ‘ባባን ማማን ዘይግድሶም ካብ ኰነ፡ እዚ ነገር እዚ፡ ደሓን ኪኸውን ኣለዎ’ ኢሎም ኪሓስቡ ይኽእሉ እዮም። ከም ወለዲ መጠን፡ ንደቅኹም፡ እንተላይ ነቶም ኣብ ዕድመ ዀተቴ ዚርከቡ፡ ካብ ዝዀነ ይኹን ካብ የሆዋ ዜርሕቖም ነገራት ክትከላኸሉሎም ኣሎኩም። እንስሳታት እውን ከይተረፉ፡ ንደቆም ካብ ሓደጋ የዕቝብዎም እዮም። ሓንቲ ድቢ ንዀራዅራ ዜስግእ ኵነታት ኬጋጥሞም ከሎ፡ እንታይ ከም እትገብር እሞ ኣብ ኣእምሮኻ ስኣሎ።—ምስ ሆሴእ 13:8 ኣረኣኢ።
6 ንደቅኹም ምስቶም ኣብነት ዝዀኑ ንኣሽቱን ዓበይትን ክርስትያናት ጥዑይ ምሕዝነት ኪገብሩ ሓግዝዎም። ንደቅኹም ብሓቂ ኸም እተድልይዎም ኣይትረስዑ። ስለዚ፡ ሓቢርኩም ንኽትስሕቑ፡ ንኽትጻወቱ፡ ንኽትሰርሑ፡ ከምኡውን ‘ንኣምላኽ ንኽትቀርብዎ’ ግዜ መድቡ። *
ጥዕና
7. ኵላትና ወትሩ ጽቡቕ ጥዕና ኺህልወና እንደሊ ስለምንታይ ኢና፧
7 “ከመይ ኣለኻ፧” እዚ ልሙድ ኣበሃህላ እዚ፡ ሓደ ነገር ዚሕብር እዩ። እቶም ቀዳሞት ወለድና፡ ንሰይጣን ካብ የሆዋ ኼርሕቖም ስለ ዝፈቐዱሉ፡ ኵላትና ንሓምም ኢና። ሰይጣን፡ እንተ ሓሚምና ንየሆዋ ኸነገልግሎ ኸም ዚኸብደና ስለ ዚፈልጥ፡ ክንሓምም ከሎና ይሕጐስ እዩ። እንተ ሞይትና ኸኣ፡ ከነገልግል ኣይንኽእልን ኢና። (መዝ. 115:17) ስለዚ፡ ወትሩ ጽቡቕ ጥዕና ምእንቲ ኺህልወና፡ ዚከኣለና ዘበለ ኽንገብር ንደሊ ኢና። * ብዘይካዚ፡ ብዛዕባ ጥዕናን ድሕንነትን ኣሕዋትና ኽንግደስ ይግብኣና እዩ።
8, 9. (ሀ) ብዛዕባ ጥዕናና ጥራይ ብምሕሳብ ንኻልእ ኣገዳሲ ነገራት ምእንቲ ኸይንርስዕ፡ እንታይ ክንገብር ኣሎና፧ (ለ) ወትሩ ሕጕስ ምዃን እንታይ ጥቕሚ ኣለዎ፧
8 ይኹን እምበር፡ ብዛዕባ ጥዕናና ጥራይ ብምሕሳብ ነቲ ኻልእ ኣገዳሲ ነገራት ክንርስዖ የብልናን። ገሊኣቶም ንመብዛሕትኡ ግዜኦም ብስራት መንግስቲ ኣምላኽ ብምስባኽ ዘይኰነስ፡ ብዛዕባ ገሊኡ ዓይነት ኣመጋግባ፡ ሕክምና፡ ወይ ፍርያት ብምዝርራብ እዮም ዜሕልፍዎ። እዞም ሰባት እዚኦም፡ ንኻልኦት ዚሕግዝዎም ዘለዉ ዀይኑ ይስምዖም ይኸውን። ይኹን ደኣ እምበር፡ ኣብ ኣዳራሽ መንግስቲ ኣምላኽ ወይ ኣብ ዓበይቲ ኣኼባታት፡ ምስ ጥዕና ወይ ምስ ጽባቐ እተተሓሓዘ ፍርያትን ተግባራትን ከነዋዓውዕ ግቡእ ኣይኰነን። ስለምንታይ፧
9 ብዛዕባ መንፈሳዊ ነገራት ክንመያየጥን ነታ ሓንቲ ኻብተን መዳያት ፍረ መንፈስ ዝዀነት ሓጐስ ንኽንረኽባን ኢና እንእከብ። (ገላ. 5:22) ካልኦት ይሕተቱና ኣይሕተቱና ብዘየገድስ፡ ብዛዕባ ሕክምና ወይ ብዛዕባ ምስ ጥዕና እተተሓሓዘ ፍርያት እንገብሮ ዕላል፡ መንፈሳዊ ዕላማና ኼስሕት ንኻልኦት ከኣ ሓጐሶም ከም ዚስረቕ ኪገብር ይኽእል እዩ። (ሮሜ 14:17) ሰባት ንጥዕናኦም ብዚምልከት ናይ ገዛእ ርእሶም ውሳነ ኺገብሩ ኣለዎም። ንዅሉ ሕማም ኪፍውስ ዚኽእል ከኣ የለን። እቶም ብሉጻት ሓካይም እውን ከይተረፉ፡ ይኣርጉን ይሓሙን፡ ኣብ መወዳእታ ኸኣ ይሞቱ እዮም። ብዛዕባ ጥዕናና እምብዛ ብምጭናቕ ንህይወትና ኸነናውሓ ኣይንኽእልን ኢና። (ሉቃ. 12:25) ብኣንጻሩ ግና፡ መጽሓፍ ቅዱስ፡ “ሕጉስ ልቢ ጽቡቕ መድሃኒት እዩ” ይብል።—ምሳ. 17:22።
10. (ሀ) ኣብ ቅድሚ የሆዋ ጽቡቕ ዝዀነ ባህርያት እንታይ እዩ፧ (ለ) ምሉእ ጥዕና ዚህልወና መዓስ እዩ፧
10 ብዛዕባ ትርኢትና ምሕሳብ እውን ግቡእ እዩ። ይኹን እምበር፡ ንዅሉ ምልክታት እርጋን ክንሓኮ ኢልና ኽንቃለስ የብልናን። እዚ ምልክታት እዚ፡ ምልክት ብስለትን ግርማን ውሽጣዊ ጽባቐን እውን ኪኸውን ይኽእል እዩ። ንኣብነት፡ መጽሓፍ ቅዱስ፡ “ሸያብ ጸጕሪ ናይ ክብረት ዘውዲ እዩ፡ እዚ ኸኣ ኣብ መገዲ ጽድቂ እዩ ዚርከብ” ይብል። (ምሳ. 16:31) የሆዋ ኸምኡ ገይሩ እዩ ዚርእየና፡ ንርእስና ኸኣ ከምቲ ንሱ ዚርእየና ጌርና ኽንርእያ ይግባእ። (1 ጴጥሮስ 3:3, 4 ኣንብብ።) ስለዚ፡ ሓደ ሰብ ምእንቲ ኺጽብቕ ኢሉ፡ ሓደገኛ ዝዀነ መጥባሕቲ ወይ ሕክምና ኺገብርሲ፡ ጥበባዊ ድዩ፧ ዕድመና ወይ ጥዕናና ብዘየገድስ፡ “ሓጐስ የሆዋ፡” ምንጪ እቲ ኻብ ልቢ ዚንጸባርቕ ናይ ሓቂ ጽባቐ ኪኸውን ይኽእል እዩ። (ነህ. 8:10፡ NW) ምሉእ ጥዕናን ጽባቐን ኪህልወና ዚኽእል ኣብ ሓዳስ ዓለም ጥራይ እዩ። (እዮ. 33:25፣ ኢሳ. 33:24) ክሳዕ ሽዑ ግና፡ ነቲ ህሉው ኵነታትና ብዝበለጸ እናተጠቐምና ግብራዊ ጥበብን እምነትን ምስ እነርኢ፡ ወትሩ ንየሆዋ ኽንቀርቦ ኢና።—1 ጢሞ. 4:8።
ገንዘብ
11. ገንዘብ መፈንጠራ ኪኸውን ዚኽእል ብኸመይ እዩ፧
11 ገንዘብ ምጥራይ ወይ ከተጥሪ ምጽዓር ጌጋ ኣይኰነን። (መክ. 7:12፣ ሉቃ. 19:12, 13) “ፍቕሪ ገንዘብ” እንተ ኣሕዲርና ግና፡ ካብ የሆዋ ኼርሕቐና እዩ። (1 ጢሞ. 6:9, 10) “ጭንቀት እዚ ስርዓት ዓለም፡” ማለት ብዛዕባ እቲ ንናብራና ዜድልየና ነገራት እምብዛ ምሽቓል፡ ብመንፈሳዊ መዳይ ኪሓንቀና ይኽእል እዩ። “ምትላል ሃብቲ፡” ማለት ሃብቲ ነባሪ ሓጐስን ቅሳነትን ከም ዜምጽእ ጌርካ ብጌጋ ምሕሳብ እውን ከምኡ ዝኣመሰለ ውጽኢት እዩ ዘለዎ። (ማቴ. 13:22) የሱስ፡ ንኣምላኽን ንገንዘብን ኬገልግል ዚኽእል “ሓደ እኳ” ኸም ዘየልቦ ኣነጺሩ ገሊጹ እዩ።—ማቴ. 6:24።
12. ሎሚ ኸመይ ዝበለ መፈንጠራታት ገንዘብ እዩ ልሙድ ኰይኑ ዘሎ፧ ንኸይንፍንጠርከ እንታይ ክንገብር ንኽእል፧
12 ብዛዕባ ገንዘብ ግጉይ ኣመለኻኽታ ምሓዝ፡ ናብ ግጉይ ተግባራት ኪመርሕ ይኽእል እዩ። (ምሳ. 28:20) ገሊኣቶም ብሓንሳእ ብዙሕ ገንዘብ ኬጥርዩ ስለ ዝደለዩ፡ ሎተሪ ዓዲጎም እዮም። ገሊኦም ኣሕዋት ከኣ ብሓንሳእ ገንዘብ ንኺረኽቡ ኢሎም፡ ኣብ ገሊኡ ዓይነት ንግዲ ተዋፊሮም እዮም፣ ሕሉፍ ሓሊፎም ንገሊኦም ኣባላት ጉባኤ እውን፡ ኣብቲ ንግዲ እቲ ኺዋፈሩ ኣተባቢዖምዎም እዮም። ገሊኣቶም ከኣ፡ ብዙሕ ገንዘብ ንኺረኽቡ ብምጽባይ ገንዘቦም ብኸንቱ ኣዋፊሮም እዮም። ከም እንታለል ኪገብረና ዚኽእል ስስዐ ስለ ዝዀነ፡ ንስስዐ ንየው ንበሎ። መብዛሕትኡ ግዜ፡ ብሓንሳእ ብዙሕ ገንዘብ ክትረክብ ዘይከውን እዩ።
13. እቲ የሆዋ ብዛዕባ ገንዘብ ዘለዎ ኣረኣእያ ኻብ ኣረኣእያ ዓለም ዚፍለ ብኸመይ እዩ፧
13 “መንግስቲ ኣምላኽን ጽድቁን” እንተ ኣቐዲምና፡ የሆዋ ነቲ ንህይወት ዜድልየና ነገራት ንኽንረክብ ኢልና እንገብሮ ሚዛናዊ ጻዕሪ ይባርኾ እዩ። (ማቴ. 6:33፣ ኤፌ. 4:28) ንሱ፡ ብስራሕ ደኺምና ኣብ ኣኼባታት ክንታኸስ ወይ ከኣ ኣብ ጉባኤ ኾፍ ኢልና ብዛዕባ ገንዘብ ክንሓስብ ኣይደልየናን እዩ። ኰይኑ ግና፡ ኣብ ከባቢና ዘለዉ መብዛሕትኦም ሰባት ኣብ መጻኢ ብህይወት ቀሲኖም ኪነብሩ ዚኽእሉ፡ ርእሶም ወፍዮም ገንዘብ ብምምእራር ጥራይ ከም ዝዀነ እዮም ዚኣምኑ። ንደቆም እውን መብዛሕትኡ ግዜ ኸምዚ ዓይነት ስጋዊ ሸቶ ንኺገብሩ እዮም ዚደፋፍእዎም። የሱስ ከምዚ ዓይነት ኣተሓሳስባ ቕኑዕ ከም ዘይኰነ ሓቢሩ ኣሎ። (ሉቃስ 12:15-21 ኣንብብ።) እዚ ነጥቢ እዚ፡ ንገሓዚ እዩ ዜዘክረና። ገሓዚ፡ ምስ የሆዋ ዘለዎ ርክብ ከየበላሸወ፡ ስሱዕ ኰይኑ ኺነብር ዚኽእል ኰይኑ ተሰሚዕዎ ነበረ።—2 ነገ. 5:20-27።
14, 15. ዜተኣማምን ናብራ ንኺህልወና፡ ኣብ ገንዘብ ክንውከል ዘይብልና ስለምንታይ ኢና፧ ኣብነት ሃብ።
14 ገሊኦም ዓይነት ንስሪ ነቲ ብኣጽፋሮም ዝሓዝዎ ኸቢድ ዓሳ ኺፍንውዎ ብዘይምድላዮም፡ ከም ዝጠሓሉ ዚገልጽ ጸብጻብ ኣሎ። ንሓደ ክርስትያንከ ምስዚ ዚመሳሰል ኵነታት ኬጋጥሞ ይኽእልዶ፧ ኣሌክስ ዝስሙ ሓደ ሽማግለ፡ “ብተፈጥሮይ ቈጣቢ እየ። ሻምፖ ቝሩብ ኣብዝሕ ኣቢለ እንተ ኣፍሲሰ፡ ካብቲ ዘፍሰስክዎ እተወሰነ ናብቲ ኣቕሓ እመልሶ እየ” በለ። ይኹን እምበር፡ ገለ ተወሳኺ ገንዘብ እንተ ረኺቡ፡ ስራሑ ኣቋሪጹ ፈላሚ ኪኸውን ዚኽእል ኰይኑ ተሰምዖ። ስለዚ፡ ብኸመይ ኣክስዮን ኪዕድግን ኪሸይጥን ከም ዚኽእል መጽናዕቲ ገበረ እሞ፡ ንዅሉ ገንዘቡ ወፍዩ ዓደጎ። ሕሉፍ ሓሊፉ፡ ተወሳኺ ኣክስዮን ንኺዕድግ ኢሉ ገንዘብ ተለቅሐ። ኰይኑ ግና፡ ኵሉ እቲ ዝዓደጎ ኣክስዮን ከንቱ ዀነ። ኣሌክስ ኣስዕብ ኣቢሉ፡ “ገንዘበይ ኬምልስ ቈሪጸ ነበርኩ። እንተ ተጸሚመ ድማ፡ እቲ ኣክስዮን ኪትንስእ ከም ዚኽእል ኰይኑ ተሰሚዑኒ ነበረ” በለ።
15 ኣሌክስ ንኣዋርሕ ዚኣክል ብዛዕባ እቲ ኣክስዮን ጥራይ እንተ ዘይኰይኑ፡ ብዛዕባ ኻልእ ኪሓስብ ኣይክእልን እዩ ነይሩ። ኣብ መንፈሳዊ ነገራት ከተኵር የጸግሞ፡ ድቃስ እውን ይኣብዮ ነበረ። ኰይኑ ግና፡ እቲ ኣክስዮን ፈጺሙ ኺትንስእ ኣይከኣለን። ኣሌክስ ኵሉ እቲ ዘዋህለሎ ገንዘብ ከሰረ፡ ቤቱ ኺሸይጥ ከኣ ተገደደ። “ንስድራ ቤተይ ዓብዪ ስቓይ እየ ኣምጺአሎም” ብምባል ከኣ ይእመን። ይኹን እምበር፡ ሓደ ኣገዳሲ ትምህርቲ ተማሂሩ እዩ። ንሱ፡ “ኣብዚ ስርዓት ሰይጣን እዚ ዚእመን ዘበለ ዅሉ፡ ተስፋ ዜቝርጽ ኵነታት ከም ዜጋጥሞ ኺግንዘብ ክኢለ እየ” በለ። (ምሳ. 11:28) እወ፡ ኣብዚ ስርዓት እዚ ኣብ ዘዋህለልናዮን ዘዋፈርናዮን ገንዘብ፡ ወይ ከኣ ገንዘብ ንምእካብ ኣብ ዘሎና ኽእለት ተስፋ ንገብር እንተ ዄንና፡ ኣብቲ “ኣምላኽ እዚ ስርዓት ዓለም እዚ” ዝዀነ ሰይጣን ተስፋ ኸም ዝገበርና እዩ ዚቝጸር። (2 ቈረ. 4:4፣ 1 ጢሞ. 6:17) ኣሌክስ ካብቲ ግዜ እቲ ንነጀው፡ “ምእንቲ ብስራት” ኢሉ ናብራኡ ኣቕለለ። ከምዚ ብምግባሩ ኸኣ፡ ንሱን ስድራ ቤቱን ሓጐስ ረኸቡ፡ ንየሆዋ ኸኣ ብዝያዳ ኪቐርብዎ ኸኣሉ።—ማርቆስ 10:29, 30 ኣንብብ።
ሓበን
16. ጽቡቕ ዓይነት ሓበን ካብቲ ሕማቕ ዓይነት ሓበን ዚፍለ ብኸመይ እዩ፧
16 ብቕኑዕ ነገራት ምሕባን ጽቡቕ ኪኸውን ይኽእል እዩ። ንኣብነት፡ ናይ የሆዋ መሰኻኽር ብምዃንና ወትሩ ኽንሕበን ይግብኣና። (ኤር. 9:24) እዚ ኸኣ፡ ጽቡቕ ውሳነታት ክንገብርን ነቲ እንኽተሎ ስነ ምግባራዊ ስርዓታት ዕሽሽ ንኸይንብሎን ይሕግዘና። ኰይኑ ግና፡ ብዛዕባ ርእስና እምብዛ ኽብ ኣቢልና ንሓስብ እንተ ዄንና፡ እዚ ኻብ የሆዋ ኼርሕቐና ይኽእል እዩ።—መዝ. 138:6፣ ሮሜ 12:3።
17, 18. (ሀ) ብዛዕባ እቶም ኣብ መጽሓፍ ቅዱስ እተጠቕሱ ትሑታትን ዕቡያትን ሰባት ዚገልጽ ኣብነት ሃብ። (ለ) ሓደ ሓው፡ ትዕቢት ካብ የሆዋ ንኸየርሕቖ እንታይ እዩ ገይሩ፧
17 መጽሓፍ ቅዱስ ብዛዕባ ዕቡያትን ትሑታትን ዚገልጽ ኣብነታት ሒዙ ኣሎ። ንኣብነት፡ ንጉስ ዳዊት ብትሕትና መምርሒ የሆዋ ስለ ዝደለየ፡ ተባሪኹ እዩ። (መዝ. 131:1-3) ብኣንጻሩ ግና፡ የሆዋ ነቶም ዕቡያት ነገስታት ዝነበሩ ነቡካድነጻርን ቤልሻጽርን፡ ትሕት ኣቢልዎም እዩ። (ዳን. 4:30-37፣ 5:22-30) ሎሚ እውን ንትሕትናና ዚፍትን ኵነታት የጋጥመና እዩ። ወዲ 32 ዓመት ዝዀነ ርያን ዝስሙ ኣገልጋሊ ጉባኤ፡ ናብ ሓንቲ ሓዳስ ጉባኤ ገዓዘ። ርያን፡ “ቀልጢፎም ሽማግለ ኺገብሩኒ እኳ እንተ ተጸበኹ፡ ሽማግለ ኸይኰንኩ ዓመት ኰነ” በለ። ርያን፡ እቶም ሽማግለታት እቲ ዚግብኦ ኽብሪ ኸም ዘይሃብዎ ብምሕሳብ ሓሪቑ ወይ ተመሪሩ ድዩ፧ ትዕቢት ካብ የሆዋን ካብ ህዝቡን ከተርሕቖ ብምፍቃድ፡ ናብ ኣኼባታት ምኻድ ገዲፍዎ ድዩ፧ ንስኻ እንተ ትኸውን እንታይ ምገበርካ፧
18 ርያን፡ “ንዅሉ እቲ ኽረኽቦ ዝኽእል ብዛዕባ ነዊሕ ትጽቢት ዚገልጽ ኣብ ጽሑፋትና ዝወጸ ሓሳባት ኣንቢበዮ እየ” በለ። (ምሳ. 13:12) ኣስዒቡ እውን፡ “ትዕግስትን ትሕትናን ክመሃር ከም ዘሎኒ ኽግንዘብ ጀመርኩ። የሆዋ ንኼሰልጥነኒ ኽጽበዮ ኣድልዩኒ እዩ” በለ። ርያን ኣብ ክንዲ ኣብ ገዛእ ርእሱ፡ ነቶም ኣብ ጉባኤን ኣብ ወፍርን ዘለዉ ሰባት ኣብ ምግልጋል ከተኵር ጀመረ። ነዊሕ ከይጸንሐ ኸኣ፡ ሓያሎ መጽናዕትታት መጽሓፍ ቅዱስ ኪመርሕ ጀመረ። ከምዚ ብምባል ከኣ ይገልጽ፦ “ድሕሪኡ ዓመትን መንፈቕን ጸኒሐ፡ ከይተጸበኽዎ ሽማግለ ክኸውን ተሸምኩ። ንኣገልግሎተይ ኣጸቢቐ እፈትዎ ስለ ዝነበርኩ፡ ብዛዕባኡ ምጭናቕ ገዲፈዮ እየ ነይረ።”—መዝሙር 37:3, 4 ኣንብብ።
ወትሩ ንየሆዋ ቕረቦ
19, 20. (ሀ) ኣብዘን ዓንቀጻት እዚአን እተመሃርናዮ ነገራት ካብ የሆዋ ንኸየርሕቐና እንታይ ክንገብር ንኽእል፧ (ለ) ወትሩ ንየሆዋ ዝቐረብዎ ኣብነት ኪዀኑና ዚኽእሉ እኒ መን እዮም፧
19 ኵሉ እቲ ኣብዛ ዓንቀጽ እዚኣን ኣብታ ዝሓለፈት ዓንቀጽን እተገልጸ ነጥብታት፡ ኣብ ህይወትና ነናቱ ቦታ ኣለዎ። ኣገልገልቲ የሆዋ ብምዃንና ንሕበን ኢና። ሕጕስቲ ስድራ ቤትን ጽቡቕ ጥዕናን ገለ ኻብቲ የሆዋ ዝሃበና ዓበይቲ ነገራት እዩ። ዓለማዊ ስራሕን ገንዘብን ነቲ ዜድልየና መሰረታዊ ነገራት ኬማልኣልና ኸም ዚኽእል ንፈልጥ ኢና። መዘናግዒ ባህ ኬብለና፡ ተክኖሎጂ እውን ኪጠቕመና ኸም ዚኽእል ንግንዘብ ኢና። ኰይኑ ግና፡ ነዚ ነገራት እዚ፡ ኣብ ግጉይ እዋን፡ ብዘይ መጠን፡ ወይ ምስ ኣምልኾና ብዚጻረር መገዲ እንተ ተጠቒምናሉ፡ ካብ የሆዋ ኼርሕቐና ይኽእል እዩ።
ዝዀነ ይኹን ነገር ካብ የሆዋ ኼርሕቐካ ኣይትፍቀድ!
20 ሰይጣን ከምኡ ኼጋጥመካ እዩ ዚደሊ። ምስናይዚ ግና፡ ንርእስኻን ንስድራ ቤትካን ከምዚ ዝኣመሰለ መዓት ንኸየጋጥመካ ኽትከላኸል ትኽእል ኢኻ። (ምሳ. 22:3) ንየሆዋ ቕረቦ፡ ካብኡ ድማ ፈጺምካ ኣይትፈለ። በዚ መዳይ እዚ፡ ንትምህርቲ ዚዀነና ብዙሕ ኣብነታት መጽሓፍ ቅዱስ ኣሎና። ሄኖክን ኖህን ‘ምስ ኣምላኽ ተመላሊሶም’ እዮም። (ዘፍ. 5:22፣ 6:9) ሙሴ “ነቲ ዘይርኤስ ከም ዚርእዮ ዀይኑ ተዐጊሱ ጸንዔ።” (እብ. 11:27) የሱስ ወትሩ ንሰማያዊ ኣቦኡ ባህ ዜብሎ ይገብር ስለ ዝነበረ፡ ደገፍ ኣቦኡ ኣይተፈለዮን። (ዮሃ. 8:29) ነዚ ኣብነታት እዚ ቕድሓዮ። ነቲ፡ “ኵሉ ሳዕ ተሓጐሱ። ከየቋረጽኩም ጸልዩ። ብዅሉ ኣመስግኑ” ዚብል ምኽሪ መጽሓፍ ቅዱስ ኣብ ግብሪ ኣውዕሎ። (1 ተሰ. 5:16-18) ዝዀነ ይኹን ነገር ካብ የሆዋ ኼርሕቐካ ድማ ኣይትፍቀድ!
^ စာပိုဒ်၊ 4 ስማት ተቐዪሩ እዩ።
^ စာပိုဒ်၊ 6 ኣብታ፡ “መፍትሕ ሓጐስ ስድራ ቤት—ሓላፍነት ዚስምዖም ውሉዳት ምዕባይ” ዘርእስቱ ገበር ዘለዋ ናይ ግንቦት 2011 ሕታም ግምቢ ዘብዐኛ ርአ።
^ စာပိုဒ်၊ 7 ኣብታ፡ “ጽቡቕ ጥዕና ንኺህልወና ዚሕግዝ ሓሙሽተ ነጥብታት” ዘርእስቱ ገበር ዘለዋ ናይ መጋቢት 2011 ሕታም ንቕሑ! (እንግሊዝኛ) ርአ።


text:
ገበር
መወዳእታ ዘቤታዊ ዓመጻ
ፍጻመ 1፦ ወለዲ ኢዛቤል * ኪበጽሕዋ መጹ። ምስ ጓሎምን ምስ ሰብኣያን ባህ ዜብል ዕላል እናኣዕለሉ፡ ጽቡቕ ምሸት ኣሕለፉ። ዝዀነ ይኹን ወላዲ፡ እዚ ሰብኣይ እዚ ሰብኣይ ጓሎም እንተ ዚኸውን ምተሓበነ ነይሩ። ብለውሃት እዩ ዚሕዛ።
ፍጻመ 2፦ ፍራንክ ነዲሩ እዩ ዘሎ። ቍጥዓኡ ንምውጻእ ከኣ፡ ንሰበይቱ ኣብ ገጻ ኺወቕዓ፡ ወይ ብእግሩ ኺረግሓ፡ ወይ ኪምንጭጫ፡ ወይ ምስ መንደቕ ኬላግዓ እዩ።
ክልቲኡ እዚ ፍጻመታት እዚ ብዛዕባ ሓደ ጽምዲ ሰብ ሓዳር ከም ዚገልጽ ምፍላጥካ የገርመካ ይኸውን።
ፍራንክ ከም ካልኦት ብዙሓት ብዘቤታዊ ዓመጻ ገበነኛታት ዝዀኑ ሰባት፡ ኣብ ቅድሚ ኻልኦት ሰባት ወይ ኣብ ቅድሚ ኣሕሙኡ ኪኸውን ከሎ፡ ብኸመይ ሕያዋይ ሰብ ከም ዚመስል ይፈልጥ እዩ። ምስ ሰበይቱ በይኑ ኪኸውን ከሎ ግና፡ ኣመና ሕሱም እዩ።
ከም ፍራንክ ዝኣመሰሉ ብዙሓት ሰብኡት፡ ኣብ ዓመጻ ዝመልኦ ስድራ ቤታት እዮም ዓብዮም፣ ዓበይቲ ምስ ኰኑ ኸኣ፡ ተግባራቶም ቅቡል ወይ ንቡር ከም ዝዀነ ገይሮም ይሓስቡ እዮም። ከም ሓቂ ግና፡ ዘቤታዊ ዓመጻ ንቡር ኣይኰነን። ስለዚ ኸኣ እዮም ብዙሓት ሰባት፡ ሰብኣይ ንሰበይቱ ኸም ዝቐጥቀጣ ምስ ሰምዑ ዚስምብዱ።
ይኹን እምበር፡ ዘቤታዊ ዓመጻ ልሙድ ኰይኑ ኣሎ። ንኣብነት፡ ኣብ ሕቡራት መንግስትታት ኣመሪካ እተገብረ ሓደ መጽናዕቲ፡ ኣብ ሓንቲ መዓልቲ ኣብ ደቒቕ ብገምጋም ልዕሊ 16 ሳዕ ናብተን ኣብታ ሃገር ዚርከባ ብዛዕባ ዘቤታዊ ዓመጻ ሓገዝ ዚህባ ማእከላት ተደዊሉ። ዘቤታዊ ዓመጻ ንዅሉ ባህላውን ቍጠባውን ማሕበራውን ጕጅለታት ዚትንኪ ዓለምለኻዊ ለበዳ እዩ። ብዙሕ ከምዚ ዝኣመሰለ ፍጻመታት ተሰቲሩ ስለ ዚተርፍ፡ እቲ ዅነታት ካብቲ ኣሃዛት ዚገልጾ ዚገድድ ምዃኑ ኣየጠራጥርን እዩ። *
ጸብጻባት ዘቤታዊ ዓመጻ ነዚ ዚስዕብ ሕቶታት የበግስ እዩ፦ ሓደ ሰብኣይ፡ ኣሽምባይዶ ኣብ ልዕሊ ሰበይቱስ፡ ኣብ ልዕሊ ኻልእ እኳ ኸምዚ ዝበለ ዜስካሕክሕ ተግባር ኪገብር ዚኽእል ከመይ ኢሉ እዩ፧ ንኣንስቶም ዚቕጥቅጡ ሰብኡት ሓገዝ ኪረኽቡ ይኽእሉዶ፧
ኣሕተምቲ እዛ መጽሔት እዚኣ ዝዀኑ ናይ የሆዋ መሰኻኽር፡ ግብራዊ ምኽሪ መጽሓፍ ቅዱስ ንዓመጽቲ ሰብኡት ባህርዮም ኪቕይሩ ኸም ዚሕግዞም ይኣምኑ እዮም። ከምዚ ዓይነት ለውጢ ቐሊል ድዩ፧ ኣይኰነን። ይከኣል ድዩ፧ እወ! ትምህርቲ መጽሓፍ ቅዱስ ንብዙሓት ሰባት ናይ ዓመጻ ዝንባለኦም ብለውሃትን ብኣኽብሮትን ንኺትክእዎ ሓጊዝዎም እዩ። (ቈሎሴ 3:8-10) ተመክሮ ትሮይን ቫለሪን እስከ ንርአ።
ኣብ ፈለማ ርክብኩም ከመይ ነይሩ፧
ቫለሪ፦ በታ እተሓጸናላ ምሸት፡ ትሮይ ብሓይሊ ስለ ዝጸፍዓኒ፡ ንሰሙን ዚኸውን ስምብራት ነይሩኒ። ሽዑ፡ ደጋጊሙ ይቕረታ ሓቲቱኒ፡ ካልኣይ ሳዕ ከምኡ ኸም ዘይገብር ከኣ ቃል ኣትዩለይ። ኣብቲ ድሕሪኡ ዝነበረ ዓመታት፡ ነዘን ቃላት እዚአን ብዙሕ ሳዕ እየ ሰሚዐየን።
ትሮይ፦ ዝዀነ ይኹን ነገር እዩ ዜቘጥዓኒ ነይሩ፣ ዋላ እኳ ዚብላዕ እንተ ደንጕዩኒ እቝጣዕ ነይረ። ሓደ ግዜ፡ ንቫለሪ ብዅርናዕ ሽጉጥ ገይረ ወቒዐያ እየ። ኣብ ካልእ ኣጋጣሚ ኸኣ፡ ዝቐተልክዋ ኽሳዕ ዚመስለኒ፡ ኣመና ቐጥቂጠያ እየ። ድሕሪኡ፡ ካራ ኣብ ጐረሮ ወድና ገይረ፡ ከም ዝቐትሎ ኣምሲለ ኣፈራሪሀያ።
ቫለሪ፦ ወትሩ ብፍርሂ እየ ዝነብር ነይረ። ሓድሓደ ግዜ፡ ትሮይ ክሳዕ ዚሃድእ፡ ካብ ገዛ እሃድም ነይረ። እዚ ዅሉ እናኣጋጠመኒ፡ እቲ ኣፋዊ ማህሰይቱ ኻብቲ ኣካላዊ መጥቃዕቱ ንላዕሊ ንምጻሩ ይኸብደኒ ነይሩ።
ትሮይ፡ ካብ ቀደምካ ዲኻ ዓማጺ ኔርካ፧
ትሮይ፦ እወ፡ ካብ ቍልዕነተይ ኣትሒዘ እየ። ኣብ ዓመጻ ዝመልኦ ሃዋህው እየ ዓብየ። ኣቦይ ኣብ ቅድመይን ኣብ ቅድሚ ኣሕዋተይን ንኣደይ በብእዋኑ ይወቕዓ ነይሩ። ሓዲጉና ምስ ከደ፡ ኣደይ ምስ ካልእ ሰብኣይ ክትነብር ጀሚራ፣ ንሱ እውን ይወቕዓ ነይሩ። ንሓብተይን ንዓይን እውን ተጋሲሱና። በዚ ኸኣ ናብ ቤት ማእሰርቲ ኣትዩ። እዚ ዅሉ ግና ንተግባራተይ መመኽነይታ ኪኸውን ከም ዘይክእል እፈልጥ እየ።
ቫለሪ፡ ሓዳርኪ ሓዲግኪ ኣይከድክን። ስለምንታይ፧
ቫለሪ፦ እፈርህ ነይረ። ‘ሃዲኑ እንተ ቐተለኒኸ፡ ወይ ንወለደይ እንተ ቐተሎምከ፧ እንተ ነገርኩሉ ኸኣ፡ እቲ ዅነታት እንተ ገደደኸ፧’ ኢለ እሓስብ ነይረ።
መዓስ እዩ ለውጢ ኺርአ ተጀሚሩ፧
ትሮይ፦ ሰበይተይ ምስ ናይ የሆዋ መሰኻኽር መጽሓፍ ቅዱስ ከተጽንዕ ጀመረት። ኣብ ፈለማ፡ በተን ሓደስቲ መሓዙታ ቐኒአ ነይረ፣ ካብዞም ፍልይ ዝበሉ “መናፍቕ” ከድሕና ኸም ዘሎኒ ዀይኑ ተሰሚዑኒ ነይሩ። ስለዚ፡ ኣብ ልዕሊ ቫለሪ ጥራይ ዘይኰነስ፡ ኣብ ልዕሊ እቶም ናይ የሆዋ መሰኻኽር እውን ናይ ዓመጻ ተግባራት እገብር ነበርኩ። ሓደ መዓልቲ ግና፡ ዳንየል ዝስሙ ወዲ ኣርባዕተ ዓመት ወድና ወቕዒ ምንፍርፋር ኣጋጠሞ እሞ፡ ንሰለስተ ሰሙን ዚኸውን ኣብ ሆስፒታል ኣተወ። ኣብቲ እዋን እቲ፡ እቶም ናይ የሆዋ መሰኻኽር ብዙሕ እዮም ገይሮምልና፣ ነታ ጓል ሽዱሽተ ዓመት ዝዀነት ደሲሬ ጓልና እውን ተኸናኺኖምልና እዮም። ሓደ ናይ የሆዋ ምስክር ኣብ ናይ ለይቲ እብረ ኺሰርሕ ድሕሪ ምሕዳሩ፡ ቫለሪ ቝሩብ ድቃስ ንኽትረክብ ኢሉ፡ ምስ ዳንየል ምሉእ መዓልቲ ጸንሐ። እዞም ሕማቕ ዝገብሮም ዝነበርኩ ሰባት እዚኦም ዝገበሩልና ለውሃት፡ ብዙሕ ተንከየኒ። ናይ ሓቂ ክርስትና ብግብሪ ኸም ዝረኣኹ ተገንዘብኩ። ስለዚ፡ ነቶም ናይ የሆዋ መሰኻኽር፡ ምሳታቶም መጽሓፍ ቅዱስ ከጽንዕ ዝኽእል እንተ ዀይነ ሓተትክዎም። መጽናዕቲ ኣብ እንገብረሉ እዋን፡ ሰብኣይ ንሰበይቱ ኸመይ ገይሩ ኺሕዛ ኸም ዚግብኦ፡ ከመይ ገይሩ እውን ኪሕዛ ከም ዘይግብኦ ተምሃርኩ። ነቲ ናይ ዓመጻን ናይ ህስያን ባህርየይ ንሓዋሩ ኣወገድኩዎ። ኣብ መወዳእታ፡ ናይ የሆዋ ምስክር ኰንኩ።
እንታይ ስርዓታት መጽሓፍ ቅዱስ እዩ ኽትልወጥ ሓጊዙካ፧
ትሮይ፦ ኣዝዩ ብዙሕ እዩ። ኣብ 1 ጴጥሮስ 3:7፡ ንሰበይተይ ‘ከኽብራ’ ኸም ዘሎኒ፡ መጽሓፍ ቅዱስ ይገልጽ እዩ። ገላትያ 5:23 ከኣ፡ “ልእመት”ን “ርእሰ ግትኣት”ን ከነማዕብል ተተባብዕ። ኤፌሶን 4:31 ድማ፡ ን“ጸርፊ” ትዅንን። እብራውያን 4:13 ኸኣ፡ ኣብ ቅድሚ ኣምላኽ፡ “ኵሉ . . . ግሁድ” ምዃኑ ትገልጽ። ስለዚ፡ ንተግባረይ ጐረባብተይ እኳ እንተ ዘይረኣይዎ፡ ኣምላኽ ግና ይርእዮ እዩ። ‘ሕማቕ ዕርክነት ንጽቡቕ ልማድ ስለ ዜበላሽዎ’ ድማ፡ መዋዕልተይ ክቕይር ከም ዘሎኒ እውን ተምሃርኩ። (1 ቈረንቶስ 15:33) ርኢኻ፡ ናይ ቀደም ኣዕሩኸይ፡ ነቲ ዓመጻ ዝመልኦ መገደይ የተባብዑ እዮም ነይሮም። ሰብኣይ ንሰበይቱ “ኣብ ትሕቲ ቝጽጽሩ” ምእንቲ ኺገብራ፡ ኪወቕዓ ግቡእ ኸም ዝዀነ ይስምዖም ነይሩ።
ሕጂ ብዛዕባ ሓዳርኩም ከመይ ይስምዓኩም፧
ቫለሪ፦ ትሮይ ናይ የሆዋ ምስክር ካብ ዚኸውን 25 ዓመት ሓሊፉ ኣሎ። ካብ ሽዑ ንነጀው፡ ናይ ሓቂ ፈቃርን ለዋህን ሓላይን እዩ ዀይኑለይ።
ትሮይ፦ ነቲ ኣብ ልዕሊ ስድራ ቤተይ ዝገብርክዎ ኽፉእ ክቕይሮ ኣይክእልን እየ፣ ሰበይተይ ከኣ፡ እቲ ዝገበርክዋ ተግባራት ከቶ ዚግብኣ ኣይኰነትን። ግናኸ፡ ነቲ ጽልሙት ክፋል ታሪኽና ኻብ ተዘክሮና ዚሃስሰሉ መፈጸምታ ኢሳይያስ 65:17 እጽበ እየ።
ብዘቤታዊ ዓመጻ ንእተሃስዩ ስድራ ቤታት፡ ነፍሲ ወከፍኩም እንታይ ምኽሪ ትህቡ፧
ትሮይ፦ ንስድራ ቤትካ ብኣካላዊ ወይ ብኣፋዊ መዳይ ትዕምጽ እንተ ዄንካ፡ ሓገዝ ከም ዜድልየካ ኣሚንካ፡ ሓገዝ ድለ። ብዙሕ ሓገዝ ኪርከብ ይከኣል እዩ። ንዓይ፡ ምስ ናይ የሆዋ መሰኻኽር መጽሓፍ ቅዱስ ምጽናዐይን ምሳታቶም ምሕባረይን፡ ነቲ ኣባይ ሱር ሰዲዱ ዝነበረ ናይ ዓመጻ ዝንባለ ንኸሰንፎ ሓጊዙኒ እዩ።
ቫለሪ፦ ኵነታትኪ ምስ ናይ ካልእ ኣይተወዳድሪ፣ ወይ ናይቶም ዝሓሸ ዚፈልጡልኪ ዚመስሎም ሰባት ምኽሪ ኣይትስዓቢ። ኵሉ ሰብ ሕደ ፍረ ዘይረክብ እኳ እንተ ዀነ፡ ሕጂ ብጽቡቕ ርክብ ስለ እተባረኽና፡ ሓዳረይ ብዘይምብታነይ ሕጉስቲ እየ።
ንዘቤታዊ ዓመጻ መወዳእታ ግበረሉ
መጽሓፍ ቅዱስ፡ “ኵሉ ቕዱስ ጽሑፍ ብመሪሕነት መንፈስ ኣምላኽ እተጻሕፈ፡ ንትምህርትን ንመግናሕትን ንምቕናዕን . . . ከኣ ዚጠቅም እዩ” ይብል። (2 ጢሞቴዎስ 3:16) ከምዚ ታሪኹ ኣብ ላዕሊ እተገልጸ ትሮይ፡ ብዙሓት ሃሰይቲ ዝነበሩ ሰብኡት ንምኽሪ መጽሓፍ ቅዱስ ኣብ ግብሪ ኣውዒሎም እዮም፣ ኣተሓሳስባኦምን ተግባራቶምን ኪቕይሩ ኸኣ ክኢሎም እዮም።
መጽሓፍ ቅዱስ ንሓዳርካ ብኸመይ ኪጠቅም ከም ዚኽእል ዝያዳ ኽትፈልጥ ትደሊዶ፧ ንተወሳኺ ሓበሬታ፡ ኣብ ከባቢኻ ምስ ዚርከቡ ናይ የሆዋ መሰኻኽር ተራኸብ፡ ወይ ኣብ www.jw.org እቶ።
^ စာပိုဒ်၊ 3 ኣብዛ ዓንቀጽ ዚርከብ ገሊኡ ስማት ተቐዪሩ እዩ።
^ စာပိုဒ်၊ 8 ብርክት ዝበሉ ሰብኡት ብኣንስቶም ከም ዚቕጥቀጡ ዚከሓድ ኣይኰነን። ኣብ መብዛሕትኡ እቲ ዚንገረሉ ዘቤታዊ ዓመጻ ግና፡ ሰብኡት እዮም ገበነኛታት።


text:
‘ኣብ የሆዋ ኣይተንጸርጽር’
“ሰብ ብዕሽነቱ መገዱ ይገላብጥ፡ ልቡ ግና ኣብ እግዚኣብሄር [“የሆዋ፡” NW] እዩ ዜንጸርጽር።”—ምሳ. 19:3።
1, 2. በቲ ኣብ ዓለም ዚርአ ዘሎ ጸገማት ንየሆዋ ኽንወቕሶ ዘይብልና ስለምንታይ ኢና፧ ኣብነት ሃብ።
ካብ እትምርዖ ሓያሎ ዓመታት ዝገበርካ ሕጉስ በዓል ሓዳር ኢኻ ንበል። ሓደ መዓልቲ ናብ ቤትካ ምስ ተመለስካ ግና፡ ኣብ ቤትካ ዘሎ ዅሉ ኣቕሑ ዓንዩ ይጸንሓካ። እቲ ኣቕሑ ተሰባቢሩ፡ እቲ ብያትታት ተሓማሺሹ፡ እቲ ምንጻፍ ድማ ተቐዳዲዱ ይጸንሓካ። እታ ኽብርቲ ቤትካ ዓንያ እያ። እሞኸ፡ “ሰበይተይ ንምንታይ እያ ኸምዚ ገይራ፧” ምበልካዶ፧ ወይስ፡ “ነዚ፡ መን እዩ ገይርዎ፧” ኢኻ እትብል፧ ኣብ ኣእምሮኻ ቐልጢፋ እትመጽእ፡ እዛ ኻልአይቲ ሕቶ ኸም ዝዀነት ፍሉጥ እዩ። ከመይሲ፡ እታ እተፍቅራ ሰበይትኻ ኸምዚ ዝኣመሰለ ጸይቂ ኸም ዘይትገብር ትፈልጥ ኢኻ።
2 ሎሚ፡ እዛ መንበሪት ወዲ ሰብ ዝዀነት ምድሪ፡ ብብከላን ብዓመጽን ብርኽሰትን ተበላሽያ እያ ዘላ። ተመሃሮ መጽሓፍ ቅዱስ ብምዃንና፡ ጠንቂ ዅሉ እዚ ጸገማት እዚ የሆዋ ኸም ዘይኰነ ንፈልጥ ኢና። ነዛ ምድሪ እዚኣ፡ ባህ እተብል ገነት ክትከውን እዩ ፈጢርዋ። (ዘፍ. 2:8, 15) የሆዋ፡ ኣምላኽ ፍቕሪ እዩ። (1 ዮሃ. 4:8) ቅዱሳት ጽሑፋት ብምጽናዕና፡ ቀንዲ ጠንቂ እቲ ኣብ ዓለም ዘሎ መብዛሕትኡ ጸገማት መን ምዃኑ ኽንፈልጥ ክኢልና ኢና። ንሱ ኸኣ እቲ “ገዛኢ እዛ ዓለም እዚኣ” ዝዀነ ሰይጣን ድያብሎስ እዩ።—ዮሃ. 14:30፣ 2 ቈረ. 4:4።
3. ኣተሓሳስባና ኺዝንብል ዚኽእል ብኸመይ እዩ፧
3 ይኹን እምበር፡ ንዅሉ እቲ ዜጋጥመና ጸበባ ናብ ሰይጣን ከነላግቦ ኣይንኽእልን ኢና። ከመይሲ፡ ገሊኡ ጸገማትና ባዕልና ብዝፈጸምናዮ ጌጋ ዝመጸ እዩ። (ዘዳግም 32:4-6 ኣንብብ።) ነዚ ኽንእመነሉ ንኽእል እኳ እንተ ዀንና፡ ዘይፍጽምናና ግና ንኣተሓሳስባና ኣዘንቢሉ፡ ናብ ጥፍኣት ናብ ዚመርሕ ግጉይ መገዲ ኸም እንጐዓዝ ኪገብረና ይኽእል እዩ። (ምሳ. 14:12) ብኸመይ፧ ጸገም ኬጋጥመና ኸሎ ንርእስና ወይ ንሰይጣን ኣብ ክንዲ እንወቕስ፡ ንየሆዋ ኽንወቕሶ ኽንጅምር ንኽእል ኢና። ሕሉፍ ሓሊፍና እውን፡ ‘ኣብ የሆዋ ኸነንጸርጽር’ ንኽእል ኢና።—ምሳ. 19:3።
4, 5. ሓደ ሰብ ‘ኣብ የሆዋ ኼንጸርጽር ዚኽእል ብኸመይ እዩ፧
4 ብሓቂዶ ‘ኣብ የሆዋ ኸነንጸርጽር’ እንኽእለሉ ኣጋጣሚ ኣሎ እዩ፧ ከምኡ ምግባር ምንም ረብሓ ኸም ዘይብሉ ፍሉጥ እዩ። (ኢሳ. 41:11) ኣብ የሆዋ ኣንጸርጺርና እሞ እንታይ ኢና ኽንዓምም፧ ሓደ እዋን፡ ሓደ ገጣሚ፡ “ኢድካ ሓጻር ስለ ዝዀነት፡ ምስ ኣምላኽ ክትጓሰጥ ኣይትኽእልን ኢኻ” ኢሉ ነበረ። ብኣፍና ኣብ የሆዋ ንኸነንጸርጽር ኣይንደፍርን ንኸውን። ምሳሌ 19:3 ግና፡ “ሰብ ብዕሽነቱ መገዱ ይገላብጥ፡ ልቡ ግና ኣብ እግዚኣብሄር [“የሆዋ፡” NW] እዩ ዜንጸርጽር” እያ እትብል። እወ፡ ሓደ ሰብ ብልቡ ኣብ ኣምላኽ ኬንጸርጽር ይኽእል እዩ። እዚ ባህርይ እዚ ኣብ ተግባራቱ ኺንጸባረቕ ይኽእል እዩ። ብኻልእ ኣዘራርባ፡ ሓደ ውልቀ ሰብ ንየሆዋ ቒም ኪሕዘሉ ይኽእል እዩ። ብሰንኪ እዚ ድማ፡ ካብ ጉባኤ ኺርሕቕ ወይ ከኣ ነቲ የሆዋ ዝሰርዖ ስርዓት ኣምልኾ ምሉእ ብምሉእ ከም ዘይድግፍ ኬርኢ ይኽእል እዩ።
5 ‘ኣብ የሆዋ ኸም እነንጸርጽር’ ኪገብረና ዚኽእል እንታይ እዩ፧ ነዚ መፈንጠራ እዚ ኽንኣልዮ እንኽእልከ ብኸመይ ኢና፧ ንመልሲ እዚ ሕቶታት እዚ ኽንፈልጦ ኣዝዩ ኣገዳሲ እዩ። ከመይሲ፡ እዚ ነቲ ምስ የሆዋ ኣምላኽ ዘሎና ርክብ ይጸልዎ እዩ።
‘ኣብ የሆዋ እነንጸርጽረሉ’ ምኽንያት እንታይ ኪኸውን ይኽእል፧
6, 7. እቶም ብግዜ ሙሴ ዝነበሩ እስራኤላውያን ኣብ የሆዋ ኼንጸርጽሩ ዝጀመሩ ስለምንታይ እዮም፧
6 ንሓደ እሙን ኣገልጋሊ የሆዋ ብልቡ ኣብ ኣምላኹ ኸም ዜንጸርጽር ኪገብሮ ዚኽእል እንታይ እዩ፧ ሓሙሽተ ረቛሒታት ንርአ፣ ከምኡውን ገሊኦም ብኸመይ ኣብዚ መፈንጠራ እዚ ኸም ዝወደቑ ዜጕልሕ፡ ኣብ መጽሓፍ ቅዱስ ተጠቒሶም ዘለዉ ኣብነታት ንመርምር።—1 ቈረ. 10:11, 12።
7 ሰባት ዚዛረብዎ ኣሉታዊ ነገራት ኪጸልወና ይኽእል። (ዘዳግም 1:26-28 ኣንብብ።) ብዛዕባ እቲ የሆዋ ንእስራኤላውያን ዝገበረሎም ነገራት እሞ ሕሰብ። የሆዋ ብተኣምራዊ መገዲ ኣብቲ ጨቋኒ ህዝቢ ግብጺ ዓሰርተ መዓት ኣውረደ፡ ብድሕሪኡ ንፈርኦንን ንሰራዊቱን ኣብ ቀይሕ ባሕሪ ኣጥሓሎም። በዚ ኸምዚ ድማ ንእስራኤላውያን ካብ ባርነት ግብጺ ሓራ ኣውጽኦም። (ዘጸ. 12:29-32, 51፣ 14:29-31፣ መዝ. 136:15) ህዝቢ ኣምላኽ ናብ ምድሪ ተስፋ ኺኣትዉ ተቐሪቦም ነበሩ። ኰይኑ ግና፡ ኣብታ ወሳኒት ህሞት እቲኣ፡ ኣብ የሆዋ ኼጕረምርሙ ጀመሩ። እምነቶም ከም ዜጥፍኡ ዝገበሮም እንታይ እዩ፧ ገለ ኻብቶም ነታ ምድሪ ንኺስልዩ እተላእኩ ሰባት ሕማቕ ወረ ሒዞምሎም ምስ መጹ፡ ልቦም መኸኸ። (ዘሁ. 14:1-4) እዚኸ እንታይ ኣስዓበ፧ እቲ ወለዶ ብምሉኡ ናብታ “ጽብቕቲ ምድሪ” ኺኣቱ ኣይተፈቕደሉን። (ዘዳ. 1:34, 35) ካብዚ እንታይ ንመሃር፧ ሰባት ዚዛረብዎ ኣሉታዊ ነገራት ንእምነትና ኼድክማ፡ ብዛዕባ እቲ የሆዋ ምሳና ዚገብሮ ርክብ ከኣ ከም እነንጸርጽር ኪገብረና ይኽእል እዩ።
8. እቶም ብግዜ ኢሳይያስ ዝነበሩ ህዝቢ ኣምላኽ፡ በቲ ዘጋጠሞም ኵነታት ንየሆዋ ኺወቕስዎ ዝጀመሩ ስለምንታይ እዮም፧
8 መከራን ጸገምን ተስፋ ኬቝርጸና ይኽእል። (ኢሳይያስ 8:21, 22 ኣንብብ።) ብግዜ ኢሳይያስ፡ ህዝቢ ይሁዳ ኣብ ዜሕዝን ኵነታት ወዲቖም ነበሩ። ብጸላእቲ ተኸቢቦም ነበሩ። እኹል ምግቢ ስለ ዘይነበረ ኸኣ ብዙሓት ብጥሜት ይሳቐዩ ነበሩ። ብዝያዳ ግና፡ መንፈሳዊ ጥሜት ነበረ። (ኣሞ. 8:11) ይኹን እምበር፡ ነዚ መከራ እዚ ንኺዋጽኡሉ፡ ካብ የሆዋ ሓገዝ ኣብ ክንዲ ዚደልዩ፡ ንንጉሶምን ንኣምላኾምን ‘ኪረግሙ’ ጀመሩ። እወ፡ በቲ ዘጋጠሞም ጸገማት ንኣምላኽ ወቐስዎ። ንሕናኸ፡ እተፈላለየ ጸገማት ምስ ዜጋጥመና፡ ብልብና ‘ኣብ እዋን ጸገማተይ፡ የሆዋ ኣበይ ነይሩ፧’ ንብል ዲና፧
9. እቶም ብግዜ ህዝቅኤል ዝነበሩ እስራኤላውያን ግጉይ ኣረኣእያ ዘማዕበሉ ስለምንታይ እዮም፧
9 ንዅሉ ዝርዝር ነገራት ኣይንፈልጦን ኢና። እቶም ብግዜ ህዝቅኤል ዝነበሩ እስራኤላውያን፡ ንዅሉ ዝርዝር ነገራት ብዘይምፍላጦም፡ መገዲ የሆዋ “ኣይቅኑዕን እዩ” ይብሉ ነበሩ። (ህዝ. 18:29) ብኻልእ ኣዘራርባ፡ ናይ ገዛእ ርእሶም ስርዓታት ፍትሒ ኣውጺኦም፡ ልዕሊ ስርዓታት የሆዋ ብምስራዕ ብዛዕባ እቲ ንሱ ንነገራት ዚፍጽመሉ ምኽንያት ምሉእ ምርዳእ ዘይነበሮም ክነሶም፡ ፈረድቲ ኣምላኽ ኰይኖም ነበሩ። ሓድሓደ ግዜ ንሓደ ጸብጻብ መጽሓፍ ቅዱስ ወይ ኣብ ህይወትና ንዜጋጥመና ፍጻመታት ምሉእ ብምሉእ እንተ ዘይተረዲእናዮ፡ ብልብና መገዲ የሆዋ “ኣይቅኑዕን እዩ” ንብል ዲና፧—እዮ. 35:2።
10. ሓደ ሰብ ነቲ ኣዳም ዝገደፎ ሕማቕ ኣብነት ኪስዕብ ዚኽእል ብኸመይ እዩ፧
10 ብዝፈጸምናዮ ሓጢኣትን ጌጋን ንኻልኦት ንወቕሶም። ኣብ መጀመርታ ታሪኽ ወዲ ሰብ፡ ኣዳም በቲ ባዕሉ ዝፈጸሞ ሓጢኣት ንኣምላኽ ወቐሶ። (ዘፍ. 3:12) ኣዳም፡ ሕጊ ኣምላኽ ዘፍረሰ ደይመደይ ኢሉ እዩ። ብዛዕባ ሳዕቤኑ እውን ምሉእ ፍልጠት ነይርዎ እዩ። ምስናይዚ ግና፡ የሆዋ ሕማቕ ሰበይቲ ኸም ዝሃቦስ ያኢ፡ ንየሆዋ ወቐሶ። ካብቲ ግዜ እቲ ንነጀው፡ ካልኦት ሰባት እውን ኣብነት ኣዳም ብምስዓብ፡ በቲ ባዕላቶም ዝፈጸምዎ ጌጋታት ንኣምላኽ ኪወቕስዎ ጸኒሖም እዮም። ስለዚ እምበኣር፡ ‘እቲ ብዝፈጸምኩዎ ጌጋታት እተሰምዓኒ ጓህን ተስፋ ምቝራጽን ንስርዓታት ኣምላኽ ከም ዘይሕጐሰሉ ገይሩኒ ድዩ፧’ ኢልና ንርእስና ኽንሓትታ ኣሎና።
11. ካብ ዮናስ እንታይ ንመሃር፧
11 ኣብ ርእስና እምብዛ ነተኵር ንኸውን። ነብዪ ዮናስ በቲ የሆዋ ንሰብ ነነዌ ዘርኣዮ ምሕረት ኣይተሓጐሰን። (ዮና. 4:1-3) ስለምንታይ፧ ንሰብ ነነዌ ጥፍኣት ከም ዚወርዶም ኣዊጁ ስለ ዝነበረ፡ እቲ ዝኣወጆ ኸይተፈጸመ ብምትራፉ፡ ‘ሰባት እንታይ ኪብሉኒ እዮም’ ዚብል ሓሳብ እዩ ብዝያዳ ኣሻቒልዎ ኪኸውን ዚኽእል። ነቶም እተነስሑ ሰብ ነነዌ ኣብ ክንዲ ዚድንግጸሎም፡ ብዛዕባ ስሙ እምብዛ ተሻቐለ። ንሕናኸ፡ ኣብ ገዛእ ርእስና እምብዛ ብምትኳር፡ መወዳእታ ቐልጢፉ ብዘይምምጻኡ ‘ኣብ የሆዋ ነንጸርጽር’ ዲና፧ መዓልቲ የሆዋ ኸም ዝቐረበት ንሓያሎ ዓመታት ክንሰብኽ እንተ ጸኒሕና፡ ነቲ መጽሓፍ ቅዱስ ዚብሎ ኽንእውጅ ከለና ሰባት ምስ ዚወቕሱና፡ የሆዋ ኸም ዝደንጐየ ዀይኑ ይስምዓና ድዩ፧—2 ጴጥ. 3:3, 4, 9።
‘ኣብ የሆዋ ኻብ ምንጽርጻር’ ብኸመይ ክንርሕቕ ንኽእል፧
12, 13. ብልብና ንገሊኡ ንጥፈታት የሆዋ ኽንጠራጠረሉ እንተ ጀሚርና፡ እንታይ ኢና ዕሽሽ ክንብል ዘይብልና፧
12 በቲ ዘይፍጹም ልብና ንገሊኡ ንጥፈታት የሆዋ ኽንጠራጠረሉ እንተ ጀሚርናኸ፧ ከምዚ ምግባር ዕሽነት ምዃኑ ኣይንረስዕ። ካልእ ትርጕም መጽሓፍ ቅዱስ፡ ንምሳሌ 19:3፡ “ሰብ ብዕሽነቱ ሕይወት የባላሹ፥ ተመሊሱ ድማ ንእግዚኣብሔር የማርር” ኢሉ ተርጒምዋ ኣሎ። (ትርጕም 1990) ነዚ ኣብ ኣእምሮና ብምሓዝ፡ ነቲ ኣብ ህይወትና ዜጋጠመና ተስፋ ምቝራጽ ኣብ የሆዋ ኸም እነንጸርጽር ከይገብረና ኺሕግዘና ዚኽእል ሓሙሽተ ረቛሒታት ንርአ።
13 ነቲ ምስ የሆዋ ዘሎካ ርክብ ዕሽሽ ኣይትበሎ። ምስ ኣምላኽ ጥብቂ ርክብ እንተ ኣማዕቢልና፡ ኣብ የሆዋ ኣይከነንጸርጽርን ኢና። (ምሳሌ 3:5, 6 ኣንብብ።) ብየሆዋ ኽንእመን ኣሎና። “ባዕለይ እፈልጥ” ኣይንበል፡ ወይ ከኣ ኣብ ርእስና ጥራይ ኣይነተኵር። (ምሳ. 3:7፣ መክ. 7:16) ነዚ ምኽሪ እዚ እንተ ዓዪናሉ፡ ሕማቕ ነገራት ምስ ዜጋጥመና ንየሆዋ ኣይክንወቕሶን ኢና።
14, 15. በቲ ኻልኦት ዜውስእዎ ኣሉታዊ ዘረባ ንኸይንጽሎ ኺሕግዘና ዚኽእል እንታይ እዩ፧
14 ኣሉታዊ ዘረባ ንኺጸልወካ ኣይትፍቀድ። ብግዜ ሙሴ ዝነበሩ እስራኤላውያን፡ የሆዋ ናብ ምድሪ ተስፋ ኸም ዜእትዎም ዚኣምኑሉ ብቑዕ ምኽንያት ነይርዎም እዩ። (መዝ. 78:43-53) እቶም ዓሰርተ ዘይእሙናት ሰለይቲ ሕማቕ ወረ ምስ ነገርዎም ግና፡ ‘ንኢዱ ኣይዘከሩን።’ (መዝ. 78:42) ብወገንና እምበኣር፡ ብዛዕባ ንጥፈታት የሆዋ ነስተንትን፡ ንዅሉ እቲ ዝገበረልና ነገራት ከኣ ንዝክሮ እንተ ዄንና፡ ምስ የሆዋ ዘሎና ርክብ ይድልድል፡ ኣሉታዊ ዘረባ ኻልኦት ሰባት ድማ ካብ የሆዋ ኸም እንርሕቕ ኣይገብረናን።—መዝ. 77:11, 12።
15 ብዛዕባ ክርስትያን ብጾትና ኣሉታዊ ኣረኣእያ እንተ ኣልዩናኸ፧ እዚ ነቲ ምስ የሆዋ ዘሎና ርክብ ኪትንክፎ ይኽእል እዩ። (1 ዮሃ. 4:20) እስራኤላውያን በቲ ንኣሮን እተዋህቦ ሽመትን ሓላፍነትን ምስ ኣጕረምረሙ፡ የሆዋ ናብኡ ኸም ዘጕረምረሙ ገይሩ ረኣዮ። (ዘሁ. 17:10) ንሕና እውን ብተመሳሳሊ፡ ኣብቶም ሎሚ የሆዋ ንምድራዊ ውድቡ ንምምራሕ ዚጥቀመሎም ዘሎ ሰባት ነጕረምርም እንተ ዄንና፡ ኣብ የሆዋ ነጕረምርም ከም ዘሎና እዩ ዚቝጸር።—እብ. 13:7, 17።
16, 17. ጸገማት ኬጋጥመና ኸሎ እንታይ ኢና ኽንዝክር ዘሎና፧
16 ጠንቂ ጸገማትና፡ የሆዋ ኸም ዘይኰነ ኣይትረስዕ። እቶም ብግዜ ኢሳይያስ ዝነበሩ እስራኤላውያን ካብ የሆዋ እኳ እንተ ዓለዉ፡ የሆዋ ግና ኪሕግዞም ይደሊ ነበረ። (ኢሳ. 1:16-19) ንሕና እውን ዝዀነ ይኹን ጸገማት ኬጋጥመና ኸሎ፡ የሆዋ ኸም ዚሓልየልናን ኪሕግዘና ኸም ዚደልን ብምፍላጥና ኽንጸናናዕ ንኽእል ኢና። (1 ጴጥ. 5:7) ከመይሲ፡ ንኽንጽመም ዜኽእለና ሓይሊ ኺህበና ምዃኑ ተመባጺዑልና እዩ።—1 ቈረ. 10:13።
17 ከምቲ ነቲ እሙን ዝነበረ እዮብ ዘጋጠሞ፡ ዘይፍትሓዊ ነገራት እንተ ኣጋጢሙና፡ ነቲ ነገር እቲ የሆዋ ኸም ዘየምጽኦ ኽንዝክር ኣሎና። ከመይሲ፡ የሆዋ ግፍዒ ዚጸልእ፡ ጽድቂ ድማ ዚፈቱ ኣምላኽ እዩ። (መዝ. 33:5) ከምቲ ፈታዊ እዮብ ዝነበረ ኤሊሁ ዝበሎ፡ “ረሲእነት ካብ ኣምላኽ ይርሐቕ፡ ክፍኣትውን ካብቲ ዅሉ ዚኽእል ይርሐቕ” ንበል። (እዮ. 34:10) የሆዋ ኣሽምባይዶ ጠንቂ ጸገማትና ኪኸውንሲ፡ “ኵሉ ጽቡቕ ውህበትን ኵሉ ፍጹም ውህበትን” እዩ ዚህበና።—ያእ. 1:13, 17።
18, 19. ንየሆዋ ፈጺምና ኽንጥርጥሮ ዘይብልና ስለምንታይ ኢና፧ መብርሂ ሃብ።
18 ንየሆዋ ፈጺምካ ኣይትጠርጥሮ። ኣምላኽ ፍጹም እዩ፡ ሓሳባቱ ኸኣ ካብ ሓሳባትና ልዕል ዝበለ እዩ። (ኢሳ. 55:8, 9) ስለዚ፡ ትሑታት እንተ ዄንና፡ ብዛዕባ ሓደ ነገር ምሉእ ምርዳእ ከም ዘይብልና ኽንፈልጥ ኢና። (ሮሜ 9:20) መብዛሕትኡ ግዜ፡ ንዅሉ እቲ ዝርዝር ነገራት ኣይንፈልጦን ኢና። “እቲ ቕድም ነገሩ ዜፍስስ ቅኑዕ ይመስል፡ እቲ በዓል ጋራ ግና መጺኡ ኣጸቢቑ ይምርምሮ” ንዚብል ምሳሌ ኣብ ህይወትካ ተመኪርካዮ ኸም እትኸውን ፍሉጥ እዩ።—ምሳ. 18:17።
19 ሓደ እንኣምኖ ፈታዊና፡ ኣብ ፈለማ ንምርዳኡ ዜጸግመና ወይ ዘይልሙድ ኰይኑ ዚስምዓና ነገር እንተ ዚገብር፡ ገለ ኣበሳ ኸም ዝፈጸመ ጌርና ተሃዊኽና ምኸሰስናዮዶ፧ ወይስ፡ ብፍላይ ድማ ንብዙሕ ዓመታት ንፈልጦ እንተ ዄንና፡ ከምኡ ዝገበረሉ ብቑዕ ምኽንያት ኪህልዎ ኣለዎ ኢና እንብል፧ ነቶም ዘይፍጹማት ፈተውትና ብኸምዚ ዝኣመሰለ ፍቕራዊ መገዲ ንምልከቶም እንተ ዄንና፡ ነቲ ኻብቲ ናትና ኣዝዩ ልዕል ዝበለ መገድታትን ሓሳባትን ዘለዎ ሰማያዊ ኣቦና ደኣ እሞ ኽንደይ ኣዚና ኽንኣምኖ ዘይግባእ!
20, 21. ንጸገማትና ተሓታቲ መን ምዃኑ ክንፈልጥ ኣገዳሲ ዝዀነ ስለምንታይ እዩ፧
20 ንጸገማትካ ተሓታቲ መን ምዃኑ ፍለጥ። ከምኡ ኽንገብር ዘሎና ስለምንታይ ኢና፧ ንገሊኡ ጸገማትና ባዕልና ኢና እንሕተተሉ። ናብ ካልእ ከነላግቦ ድማ የብልናን። (ገላ. 6:7) ንየሆዋ ኣይንውቀሶ። ንሓደ ባዕልና እንሕተተሉ ጸገም ንየሆዋ ምውቃሱ፡ ዘይርትዓዊ ዚኸውን ስለምንታይ እዩ፧ ነዚ ዚስዕብ ኣብነት ንርአ፦ ሓንቲ ማኪና ብልዑል ናህሪ ኽትጐዓዝ ተኽእሎ ኣለዋ ንበል። ዘዋሪ እታ ማኪና ናብ ሓደ ቐራና መገዲ ኺጥወ ኸሎ፡ ካብቲ ዚድለ ናህሪ ብዘይመጠን ሓሊፉ ብምዝዋሩ ተጋጨወ። እሞኸ፡ ፋብሪካ እታ ማኪና በዚ ተሓታቲ ድዩ፧ ፈጺሙ ተሓታቲ ኣይኰነን። ብተመሳሳሊ፡ የሆዋ ናይ ምምራጽ ናጽነት ሂቡና እዩ። ብዘይካዚ፡ ብኸመይ ጥበባዊ ውሳነታት ክንገብር ከም እንኽእል ዚሕብር መምርሒታት እውን ሂቡና እዩ። ባዕልና ብዝፈጸምናዮ ጌጋታት ንፈጣሪና እንወቕሶ ደኣ እሞ ስለምንታይ ኢና፧
21 ከምዚ ኺብሃል ከሎ ግና፡ ኵሉ እቲ ዜጋጠመና ዘበለ ጸገማት፡ ብሰንኪ እቲ ባዕልና ዝፈጸምናዮ ጌጋታት እዩ ዚመጽእ ማለት ኣይኰነን። ገሊኡ ጸገማት ብሰንኪ “ጊዜን ኣጋጣምን” እዩ ዚመጽእ። (መክ. 9:11) ብዘይካዚ፡ ሰይጣን ድያብሎስ፡ ቀንዲ ጠንቂ እከይ ምዃኑ እውን ኣይንረስዕ። (1 ዮሃ. 5:19፣ ራእ. 12:9) ጸላኢ፡ ንሱ ደኣ እምበር፡ የሆዋ ኣይኰነን።—1 ጴጥ. 5:8።
ነቲ ምስ የሆዋ ዘሎካ ርክብ ኣኽቢርካ ርኣዮ
22, 23. ብዜጋጥመና ጸገማት ተስፋ እንተ ቘሪጽና፡ እንታይ ኢና ኽንዝክር ዘሎና፧
22 መከራን ጸገምን ኬጋጥመካ ኸሎ፡ ነቲ እያሱን ካሌብን ዝገደፍዎ ኣብነት ስዓብ። እቶም ዓሰርተ ሰለይቲ ኽፉእ ወረ ኼውርዩ ኸለዉ፡ እዞም ክልተ እሙናት ሰለይቲ ግና ጽቡቕ ጸብጻብ ኣቕረቡ። (ዘሁ. 14:6-9) በዚ ኸምዚ ኸኣ ኣብ የሆዋ እምነት ከም ዘለዎም ኣርኣዩ። ምስናይዚ ግና፡ ምስቶም ካልኦት እስራኤላውያን ኣብ በረኻ ን40 ዓመት ኰለል ኢሎም እዮም። እሞኸ፡ እያሱን ካሌብንሲ፡ ‘እዝስ ዘይፍትሓዊ እዩ’ ብምባል ኣጕረምሪሞም ወይ ተመሪሮም ድዮም፧ ኣይፋሎምን። ብየሆዋ ተኣሚኖም እዮም። በረኸትከ ረኺቦምዶ፧ ብርግጽ፡ ረኺቦም እዮም። እቲ ወለዶ ኣብ በረኻ ኺጠፍእ ከሎ፡ እዞም ክልተ ሰብኡት ግና ናብ ምድሪ ተስፋ ኣትዮም እዮም። (ዘሁ. 14:30) ንሕና እውን፡ ፍቓድ የሆዋ ንኽንገብር “እንተ ዘይተሓሊልና፡” በረኸቱ ኽንረክብ ኢና።—ገላ. 6:9፣ እብ. 6:10።
23 ብዜጋጥመካ ጸገማት፡ ብናይ ካልኦት ዘይፍጽምና፡ ወይ ብናይ ገዛእ ርእስኻ ዘይፍጽምና ተስፋ እንተ ቘሪጽካ እንታይ ክትገብር ኣሎካ፧ ኣብቲ ዜደንቕ ባህርያት የሆዋ ኣተኵር። ነቲ የሆዋ ዝሃበካ ተስፋ ብኣእምሮኻ ስኣሎ። ‘ንየሆዋ እንተ ዘይፈልጦ ነይረስ እንታይ ምዀንኩ፧’ ኢልካ ንርእስኻ ሕተታ። ወትሩ ንየሆዋ ቕረቦ። ንልብኻ ድማ ኣብ የሆዋ ኼንጸርጽር ኣይትፍቀደሉ።


text:
ታሪኽን ኣገዳስነትን ሰነድ ኣድማሳዊ ኣዋጅ ሰብኣዊ መሰላት!
ኣህጉራዊ ማሕበረሰብ፡ ብሰሪ ኲናት ዝተፈጸሙ ግፍዒታት እንደገና ከይድገሙ መብጽዓ ብምእታው፡ ኣብቲ ናይ ሕቡራት ሃገራት ቻርተር ዝተመስረተ፡ ኣብ ምሉእ ዓለም ንናይ ነፍስወከፍ ውልቀሰብ መሰላት ዘውሕስ መመላእታ ኪገብረሉ ወሰነ። ከም ውጽኢቱ ኸኣ፡ ነዚ ከም ሞራላውን፡ ሃይማኖታውን፡ ፖለቲካውን ፍልስፍና ጥንታዊ ታሪኻዊ መሰረት ዘሎዎ፡ ናይ መበል ዕስራ ዘመን ዝዓበየ ኣህጉራዊ ሰነድ ኪበሃል ዝከኣል፡ ኣድማሳዊ ኣዋጅ ሰብኣዊ መሰላት፡ ባይቶ ሕቡራት መንግስታት ኣብ 10 ታሕሳስ፡ 1948 ከጽድቕ ክኣለ።
ኣብ ጕዕዞ ፍጻሜታት ታሪኽ ሓደ ህዝቢ፡ ንሰብኣዊ መሰሉ ዚግህስ፡ ዘይባህሪያውን : ዘይፍትሓውን ዘይሕጋውን ጨቋኒ ስርዓት ምስ ዘጋጥሞ፣ ንዕኡ የዕኒዩ ናይ ምቕያሩን፣ ንድሕነቱን ንሓጐሱን የገልግል ብዝብሎ ብሓዲስ መንግስቲ ናይ ምትካኡን መሰልን ሓላፍነትን ኣሎዎ።
ህዝቢ ኤርትራ፡ ንኣድማሳዊ ኣዋጅ ሰብኣዊ መሰላት ናይ ዕለታዊ ህይወቱ መሰነይታ ገይሩ ብሓርነት ንምንባር፡ ዓለም ዝኣመነሉ ክቡር መስዋእቲ ከፊሉ ናጽነቱ ጨቢጡ ከብቅዕ፡ ኣብ ትሕቲ ፋሺስታዊ ውልቀምልካዊ መግዛእቲ ወዲቑ ይሳቐ ምህላዉ፡ ዛጊት ዓለም ኣቓልቦ ዝህበሉ ዘሎ መዘና ዘይብሉ መሪር ኢሰብኣዊ ሓቂ ኢዩ። መርማሪ ኮሚሽን ውድብ ሕቡራት ሃገራት ንዓመታት ሰፊሕ መጽናዕቲ ድሕሪ ምክያድ፡ ሎሚ፡ ኣብ ልዕሊ ህዝቢ ኤርትራ ገበን ኣንጻር ሰብኣውነት ከም ዝተፈጸመን ይፍጸም ከም ዘሎን ብምርግጋጽ፡ ብወግዒ ኣዊጁሉ ዘሎ እዋን ኢዩ።
እምበኣር፡ ህዝቢ ኤርትራ ነዚ ናብ ትግርኛ ተተርጒሙ ዘሎ፡ ንምሉእነት ትርጉም ህይወት ዘረጋግጽ፡ ኣድማሳዊ ኣዋጅ ሰብኣዊ መሰላት ኣብ ሃገርና ንምውሓሱ፡ ጸቢብ ኣረኣእያ ዝፈጠሮ ማሕለኻታት ጫሌዳዊ ፍልልያት ብንቕሓት ብምፍዋስ፣ ታሪኽ ዝሓተና ዘሎ ዝለዓለ ቅዱስ ሓላፍነት ሰላማዊ ሰውራ ብስምረት ኣብ ፍጻሜ ብምብጻሕ፣ ብቑዓት ዋናታት ባህሪያዊ ምዕባለና ክንከውን ምሉእ ተስፋን እምነትን ኣለኒ።
ዑቕባይ ገብረመድህን ( ካብ ከምብሪጅ፡ ማሳቹሰትስ፡ ሰ.ኣ.)
20 ጥቕምቲ፡ 2016


text:
ሓያልነትን ድልዳለን ኩለ መዳይ ሓንቲ ሃገር ብዘቤታውን ደጋውን ረቛሒታት ክጽሎን ክምርኮስን ዝተለመደ ኩነት’ዩ። ሓንቲ ሃገር ውጽኢት ግኡዝ ነገራት ነቲ ግኡዝ ናብ ረብሓኡ ዘውዕል ህዝብን ምዃና’ውን ተፈጥሮኣዊ ሕጊ’ዩ። ነዚ ድማ ብውሕሉል ኣገባብ ዘመሓድር ኣካል ወይ መንግስቲ ክህሉ ኣገዳሲ ይኸውን።
መንግስቲ ማለት ካብ ህዝቢ ብህዝቢ ንህዝቢ እንተኾይኑ ውጽኢቱ ሰላም፡ ዕብየትን ዲሞክራሲያዊን ምሕደራ ኣንጊሱ ምቹእ ባይታ ኣንጺፉ ድልድልቲ ሃገር ከም እትፍጠር’ውን ሓያሎ ፖለቲከኛታት ጽሒፎምሉ’ዮም።
ብዘይ ምርጫ ህዝቢ ናብ ስልጣን ዝደየበ ሓይሊ ግን ልክዕ ከም ኳና እናፈረሰ ሃገር ለኪሙ ከም ዝጠፍእ ህሉው ኩነታት ሃገርና ምስክር ኮይኑ’ሎ።
ኣብ ውሽጢ እዘን ዝሓለፉ ክልተ ሰሙናት ጥራሕ ክልተ ዲፕሎማሰኛታት ውልቀ መላኺ ኢሳይያስ ነቲ ስርዓት ራሕሪሖም ኣብ ኣሜሪካ ፖለቲካዊ ዑቕባ ምሕታቶም ተፈሊጡ’ሎ።
ሰሙናዊ ትሕዝቶ ትንታኔ ዜና ሓሙስ 12 ጥሪ 2017 ድማ ኣብዚ ጉዳይ ክትንትን ሓሪናዮ ኣሎና።
ንሕና ከም ህዝቢ ኣህጉራዊ ተጻብኦ ተፈልዩና ዘይንፈልጥ ህዝቢ ኢና፡ ንሕና ኮ ፍሉያት ኢና፡ ኩሉ ግዜ ንዘጋጥመና ደጋዊ ተጻብኦታት እናመከትና፡ ዘይከም ካልኦት ኢድና ከይሃብና ውሕስነት መግብና ነረጋግጽ ኣለና፡ ንሕና ከም ካልኦት ንህዝብና ወጺዕና ካልኦት ንክጥዕመን ኣይንሰርሕን፡ ኣብ ዕዳ ኣቲና ርሻናት ካብ ምስራሕ፡ ካብ ዕዳ ነጺህና ኣብ ዝሰራሕናዮ ኣጉዶ ምንባር ይሕሸና ወዘተ ….. መላኺ ጉጅለ ኢሳይያስ ብትዕቢት ተወጢሩ ቀልቢ ህዝቢ ክጥምዝዝ ካብ ዝጥቀመሎም ባዶ ፕሮፖጋንዳታት’ዮም።
እዞም ብትምክሕቲ ዝጠልቀዩ ኣባህላታት ንዝተወሰነ ግዜ ንህዝቢ ብገርሁ ኣዳናጊሮም ንህግደፋውያን ድማ ብጉርሖም መናዊሒ ዕምሮም ብምዃን ሓጊዞም’ዮም።
መላኺ ኢሳይያስ ቅድሚ ነጽነት ኣብ በረኻታት ዝለመዶ መን ከማይ ዝብል ዕቡይ ኣተሓሳስባ ድሕሪ ናጽነት’ውን ካብ ውሽጢ ሃገር ሓሊፉ ጎብለል ዞባናን ኣህጉርናን ክኸውን ሃርጎፍጎፍ ክብል ዝተራእየ ኮይኑ እናሓለፈ ምስ ኩለን ጎረባብቲ ምንዳፉ ድማ መግለጺ ናቱ’ዩ።
ከም ኣገላልጻ ሙሁራት ዜጋታትና ህግደፍ ንህዝቢ ኣደንቍርካ፡ ንመንእስያት ኣልሚስካ፡ ዝበልኩኹም ጥራይ ግበሩ፡ ኣብ ህይወትኩም መሰል የብልኩምን፡ ገባሪ ሓዳጊኹም ኣነ ባዕለይ’የ ዝብል ኣተሓሳስባ ኣብ ውሽጡ ገይሩ ብተግባር’ውን ሰሪሕሉ’ዩ።
እዚ ጉጅለ ህዝቢ ኤርትራ ንዘለዎ ፍቕሪ ሃገር መዝሚዙ ቀዲሙ ነገር ብምጽሕታር ተቐዳዲሙ ከኣ ተወሪረ እናበለ ንስምዒት ህዝቢ ኣለዓዒሉ ብዕላማ ኣብ ዝወለዖ ኲናት ንማእለያ ኣልቦ መንእሰያት ኣህሊቑ ከይኣክል፡ ንሃገር ካብ ዞባና፡ ኣህጉርናን ዓለምናን ክትንጸል ብምግባር ኣብ ናይ በይና ደሴት ተነጽሎ ክትነብር ፈሪዱዋ’ዩ።
እዚ ተነጽሎ ንመላኺ ኢሳይያስ ኣብ ልዕሊ ህዝቢ ኤርትራ ኣሎ ዘበሃል በደላት ከውርድ ሓጊዙዎ’ዩ። ብተናኻሲ ባህርያቱ ዳርጋ መስኩለን ሃገራት ዓለምና ተናኺሱ ዲፕሎሚሲያዊ ርክባቱ በቲኹ ኣይፋል ትጋገ ኣለኻ ካብ ዝብልኦ ዞባዊ፡ ኣህጉራውን ዓለማውን ውድባት ኣንሳሒቡ፡ ኣብ ውሽጢ ሃገር ንህዝቢ ክድህኽ ሰሪሑሉ’ዩ።
ከም ሳዕቤኑ ድማ ህዝቢ ኤርትራ በብዝረኸቦ ዕድል ናብ ስደት ክውሕዝ ይረኣ ኣሎ። እቲ ዝግበር ስደት ካብ ትሕቲ ዕድመ ህጻናት ክሳብ ምርኩስ ዝሓዙ ሽማግለታትን ላዕለዎት ሰበ ስልጣን እቲ መላኺን ዝተሓወሱዎ ብምዃኑ ሃገር ናበይ ነጻ ትኸይድ ኣላ ንዝብል ሕቶ ዝምልስ ዓቕሚ ክህሉወና ኣብ እንጥለበሉ ግዜ በጺሕና ኣለና።
ኣብ ውሽጢ ዝሓለፉ ክልተ ሰሙናት ክልተ ላዕለዎት ዲፕሎማሰኛታት ነቲ ምልካዊ ጉጅለ ራሕሪሖም ኣብ ኣሜሪካ ፖለቲካዊ ዑቕባ ምሕታቶም ፖለቲካዊ ክሳራ እቲ ጉጅለ ኣብ ዝለዓለ ጥርዙ በጺሑ ምህላው ጉሉሕ መርኣያ’ዩ።
እዞም ንዘይ ቅርዑይ ምሕደራ መላኺ ኢሳይያስ ብምቅዋም ኣብ ኣሜሪካ ፖለቲካዊ ዑቕባ ሓቲቶም ዘለው ዲፕሎማሰኛታት እቲ ሓደ ኣብቲ መንበሪኡ ኣብ ኣዲስ ኣበባ ኢትዮጵያ ዝገበረ ኣፍሪቃዊ ሕብረት በዓልስልጣን ቁጠባዊ ምትሕግጋዝን ሓላፊ ፋይናንስን ምምሕዳርን ዝነበረ ኣሎርድ ኣስገዶም ክከውን ከሎ፡ ኣብ ጁቡቲ እንኮ ወኪል ህግደፍ ኮይኑ ካብ 2008 ጀሚሩ ከገልግል ዘጸንሓ ኣቶ ዑመር ስርማዕ ድማ እቲ ካልኣይ’ዩ።
እዞም ክልተ ላዕለዎት ዲፕሎማሰኛታት ኣብ ተመሳሳሊ እዋን ብዘይዝኾነ ምኽንያት ናብ ኣስመራ ብህግደፍ ተጸዊዖም ዝነበሩ ኮይኖም ኣቶ ኣሎርድ ኣስገዶም ካብ ኣዲስ ኣበባ ምስ ሓላፊኡ ብዱባይ ኣቢሉ እናተጓዕዘ እንከሎ ካብ ዱባይ ኣምሊጡ ኣብ ኣሜሪካ ዑቕባ ክሓትት እንከሎ ኣቶ ዑመር ስርማዕ ድማ ብቀጥታ ካብ ጁቡቲ ፖለቲካዊ ዑቕባ ክወሃቦ ናብ ኣሜሪካ ሕቶ ዘቕረበ’ዩ።
እዞም ዲፕሎማሰኛታት ውልቀ መላኺ ጉጅለ ህግደፍ ተኣምራዊ ልምዓታዊ ስራሕቲ ይዓምም ከም ዘሎ ኣምሲሉ ብትዕቢት ይገልጽ ኣብ ዘለወሉ ግዜ ፖለቲካዊ ዑቕባ ምሕታቶም እምበኣር ንኣምዑት ህግደፍ ዘቃጸለ፡ ንባዶ ፕሮፖጋንዳ ኢሳይያስ ዝኸሸሕ ፍጻሜ ኮይኑ’ሎ።
እቶም ዲፕሎማሰኛታት ንምልካዊ ህግደፍ ራሕሪሖም ዑቕባ ምሕታቶም ብማዕኸናት ዜና ምቅልሑ ስዒቡ ዜጋታት ኣብ ዝለኣኹልና ሓበሬታ፡ ምልካዊ ህግደፍ ኣብ ባይታ ንዘየለን ዘይጭበጥን ሓበሬታ ክብትን ዝተለመደ ምዃኑ ብምጥቃስ፡ እዞም ዲፕሎማት ዝወስዱዎ ስጉምቲ ልክዕ ምዃኑ ገሊጾም።
ከምዚ ዓይነት ምሕታት ዑቕባ ዲፕሎማሰኛታት ንዓና ሓድሽ ኣይኮነን ገና ብዝበኣሰ መልክዑ ምቕጻሉ’ውን ዘይተርፍ’ዩ ብምባል ድማ ሃገር ጨሪሳ ከይፈረሰት ዜግነታዊ ግቡእና ክንዋጻእ ኣለና ክብሉ ኣተሓሳሲቦም።


text:
መልሲ ሕቶታት መጽሓፍ ቅዱስ
ኣብ መጽሓፍ ቅዱስ ትንቢታት ዘሎ ስለምንታይ እዩ፧
ኣብ ብምሉኡ መጽሓፍ ቅዱስ፡ ብዙሕ ዝርዝራዊ ትንቢታት ኣሎ። ዝዀነ ይኹን ሰብ ብዛዕባ መጻኢ ብዝርዝር ኪንበ ኣይክእልን እዩ። ስለዚ፡ ፍጻመ ትንቢታት፡ መጽሓፍ ቅዱስ ቃል ኣምላኽ ከም ዝዀነ ዜእምን መርትዖ እዩ ዜቕርብ።—እያሱ 23:14፣ 2 ጴጥሮስ 1:20, 21 ኣንብብ።
ድሮ ፍጻመኡ ዝረኸበ ትንቢታት መጽሓፍ ቅዱስ፡ ኣብ ኣምላኽ ንኽንኣምን ድልዱል መሰረት እዩ ዝዀነና። (እብራውያን 11:1) ኣብ ርእሲ እዚ፡ እቲ ኣምላኽ ብዛዕባ ዝሓሸ መጻኢ ዘተስፈዎ ተስፋታት ከም ዚፍጸም ምትእምማን የሕድረልና። ስለዚ እምበኣር፡ ትንቢት መጽሓፍ ቅዱስ፡ ርግጽ ዝዀነ ተስፋ እዩ ዚህበና።—መዝሙር 37:29፣ ሮሜ 15:4 ኣንብብ።
ትንቢታት መጽሓፍ ቅዱስ ዚሕግዘና ብኸመይ እዩ፧
ገሊኡ ትንቢታት፡ ኣገልገልቲ ኣምላኽ ስጕምቲ ንኺወስዱ ዜጠንቅቕ እዩ። ንኣብነት፡ ኣብ ቀዳማይ ዘመን ዝነበሩ ክርስትያናት እተወሰነ ትንቢታት ኪፍጸም ምስ ረኣዩ፡ ካብ የሩሳሌም ወጹ። መብዛሕትኦም ተቐማጦ ኸተማ የሩሳሌም ንየሱስ ስለ ዝነጸግዎ እታ ኸተማ ኽትጠፍእ ከላ፡ ክርስትያናት ግና ካብኡ ርሒቖም ኣብ ደሓን ዝዀነ ቦታ ነበሩ።—ሉቃስ 21:20-22 ኣንብብ።
ፍጻመኡ ዝረኸበ ትንቢታት መጽሓፍ ቅዱስ፡ መንግስቲ ኣምላኽ ድሕሪ ቐረባ ግዜ ንዅለን ሰብኣውያን መንግስትታትን ምምሕዳራትን ከተጥፍአን ምዃና ዜርኢ እዩ። (ዳንኤል 2:44፣ ሉቃስ 21:31) ስለዚ እምበኣር፡ ዝዀነ ይኹን ሰብ፡ ስምረት እቲ ኣምላኽ ዝሸሞ ንጉስ ዝዀነ የሱስ ክርስቶስ ምእንቲ ኺረክብ፡ ውዓል ሕደር ከይበለ ስጕምቲ ኺወስድ ኣለዎ።—ሉቃስ 21:34-36 ኣንብብ።
ብዝያዳ ፍለጥ
ትንቢት ዳንኤል ንምምጻእ እቲ መሲሕ እተነበየሉ መገዲ
ኣምላኽ ልዕሊ 500 ዓመት ኣቐዲሙ መሲሕ መዓስ ከም ዚመጽእ ተነብዩ ነይሩ። ብዛዕባ እዚ መሳጢ ትንቢት እዚ ተምሃር!


text:
ክርስትያናዊ ህይወትናን ኣገልግሎትናን–ደብተር ኣኼባ ግንቦት 2016
ንመርኣዪ ዚኸውን ኣቀራርባታት
መጽሔት ግምቢ ዘብዐኛን መጽሓፍ ቅዱስ ዚምህር እትብሃል መጽሓፍን ንምብርካት ዚኸውን ሓሳባት። ነቲ ኣብነታት ተጠቒምካ ናይ ገዛእ ርእስኻ ኣቀራርባ ኣዳሉ።
ኣብ ቃል ኣምላኽ ዚርከብ መዛግብቲ
ምእንቲ ኻልኦት ምጽላይ ንየሆዋ የሐጕሶ
ኣምላኽ ንእዮብ ምእንቲ እቶም ሰለስተ ርሕራሐ ዘይነበሮም ብጾቱ ኺጽሊ ነገሮ። እዮብ ስለቲ ዘርኣዮ እምነትን ተጻዋርነትን እተባረኸ ብኸመይ እዩ፧ (እዮብ 38-42)
ክርስትያናዊ ህይወት
ንጀይ ዳብሊው ላይብረሪ ትጥቀመሉዶ ኣሎኻ፧
ነዚ ኣፕሊኬሽን ብኸመይ ትረኽቦ፧ ኣብ ኣኼባታት ጉባኤን ኣገልግሎትንከ ብኸመይ ይጠቕመካ፧
ኣብ ቃል ኣምላኽ ዚርከብ መዛግብቲ
ምስ የሆዋ ሰላም ምእንቲ ኺህልወና ንወዱ የሱስ ከነኽብሮ ኣሎና
ህዝብታት ንስልጣን የሱስ ብኸመይ ረኣይዎ፧ ነቲ ብኣምላኽ እተቐብአ ንጉስ ከነኽብሮ ኣገዳሲ ዝዀነ ስለምንታይ እዩ፧ (መዝሙር 2)
ኣብ ቃል ኣምላኽ ዚርከብ መዛግብቲ
ኣብ ድንኳን የሆዋ ጋሻ ዚኸውን መን እዩ፧
መዝሙር ምዕራፍ 15፡ ኣምላኽ ካብቶም ኣዕሩኹ ኪዀኑ ዚደልዩ ሰባት ዚጽበዮ ነገራት ትገልጽ።
ክርስትያናዊ ህይወትና
ጀይ ዳብሊው ላይብረሪ እትጥቀመሉ መገድታት
ነቲ ኣፕሊኬሽን ኣብ መጽናዕትን ኣኼባታትን ኣገልግሎትን ብኸመይ ከም እትጥቀመሉ።
ኣብ ቃል ኣምላኽ ዚርከብ መዛግብቲ
ትንቢታት ብዛዕባ መሲሕ ዝርዝር ሓበሬታ ይህብ
እቲ ኣብ መዝሙር 22 ዚርከብ ብዛዕባ መሲሕ ዚገልጽ ትንቢታት፡ ኣብ የሱስ ብኸመይ ከም እተፈጸመ ርአ።


text:
ገበር | ስለምንታይ ብቕንዕና እትመላለስ፧
ብቕንዕና ዘይምምልላስ ዜስዕቦ ጽልዋ
“ቍሩብ ብምትላል ክትፈትሖ እትኽእል ኣጸጋሚ ዅነታት ወትሩ ኣይጠፍእን እዩ።” —ሰማንታ፡ ካብ ደቡብ ኣፍሪቃ።
ነዚ ሓሳብ እዝስ ትሰማምዓሉ ዲኻ፧ ኵላትና ኸም ሰማንታ ኣጸጋሚ ዅነታት የጋጥመና እዩ። ከነታልል ዚፍትነና ዅነታት ኬጋጥመና ኸሎ፡ እንታይ ስነ ምግባራዊ ስርዓት ኣኽቢርና ኸም እንርኢ ንጹር ይኸውን እዩ። ንኣብነት፡ ሰብ ከይብለኒ ኢልና ብዙሕ ንጭነቕ እንተ ዄንና፡ ብቕንዕና ዘይኰነስ ብምትላል ክንመላለስ ንሓስብ ንኸውን። እቲ ሓቂ ምስ ወጸ ግና፡ እቲ ብምትላል ዝገበርናዮ ተግባር ኣሉታዊ ሳዕቤናት ሒዙ እዩ ዚመጽእ። እዚ ዚስዕብ ሳዕቤናት እስከ ንርአ።
ብቕንዕና ዘይምምልላስ፡ ንሰብ ከም ዘይትኣምን ይገብር
ርክባት ኣብ ምትእምማን እዩ ዚህነጽ። ክልተ ሰባት ምስ ዚተኣማመኑ፡ ቅሳነት ይስምዖም እዩ። ግናኸ፡ ንሰብ ብሓንሳእ ኣይኰንካን እትኣምኖ። ሰባት ብሓባር ግዜ ምስ ኣሕለፉ እሞ ብቕንዕና ሓሳብ ንሓሳብ ምስ ተለዋወጡን ንጥቕሚ ኻልእ ዚሓልዩ ምዃኖም ምስ ኣርእዩን እዮም ኪተኣማመኑ ዚጅምሩ። ኰይኑ ግና፡ ሓደ ሰብ ቅንዕናኡ ዜበላሹ ሓንቲ ነገር እኳ እንተ ገይሩ፡ ሰባት ኣብኡ ዝነበሮም እምነት የጥፍኡ እዮም። ዘይምትእምማን ምስ ተፈጥረ ኸኣ፡ ከም ብሓድሽ እምነት ንምሕዳር ኣዝዩ ኣጸጋሚ እዩ።
ጥዑይ እዩ ብዝበልካዮ ሰብ ተታሊልካዶ ትፈልጥ፧ ከምኡ እንተ ኣጋጢሙካ፡ ሽዑ ኸመይ ተሰሚዑካ፧ ሕማቕ ተሰሚዑካ ኪኸውን ኣለዎ። ሓቅኻ ድማ ኢኻ። ብቕንዕና ዘይምምልላስ ንመሰረት ርክባት ኬፍርስ ይኽእል እዩ።
ብቕንዕና ዘይምምልላስ፡ ከምኡ ዓይነት ባህርይ ይወለድ
ሮበርት ኢነስ ዚብሃል ኣብ ዩኒቨርሲቲ ካሊፎርንያ ፕሮፌሰር ስነ ቝጠባ ዀይኑ ዜገልግል ምሁር፡ “ብቕንዕና ዘይምምልላስ ብርግጽ ተማሓላላፊ” ዀይኑ እዩ ረኺብዎ። ስለዚ፡ ብቕንዕና ዘይምምልላስ ምስ ቫይረስ ኪመሳሰል ይኽእል እዩ፣ ምስ ሓደ መታለሊ ሰብ ዝያዳ ግዜ ብዘሕለፍካ መጠን፡ በቲ ባህርዩ ኽትልበድ ትኽእል ኢኻ።
ከመይ ጌርካ ኢኻ ኻብዚ ብቕንዕና ናይ ዘይምምልላስ ባህርይ ከተምልጥ እትኽእል፧ መጽሓፍ ቅዱስ ኪሕግዘካ ይኽእል እዩ። ኣብዚ መዳይ እዚ ዚሕግዝ እተወሰነ ስርዓታት መጽሓፍ ቅዱስ ክትርኢ ነተባብዓካ።


text:
ፍጥረት ብዛዕባ እቲ ህያው ኣምላኽ ይገልጽ
“ኦ የሆዋ ኣምላኽና፡ ንዅሉ ንስኻ ፈጢርካዮ፡ . . . ንስኻ ግርማ . . . ንምውሳድ ብቑዕ ኢኻ።”—ራእ. 4:11።
1. እምነትና ድልድልቲ እንተ ዀይና ንምርግጋጽ፡ እንታይ ኢና ኽንገብር ዘሎና፧
ብዙሓት ሰባት፡ ኣብቲ ብዓይኖም ኪርእይዎ ዚኽእሉ ነገራት ጥራይ ከም ዚኣምኑ ይዛረቡ እዮም። መጽሓፍ ቅዱስ፡ “ንኣምላኽ ዝረኣዮ ሓደ እኳ የልቦን” ስለ ዚብል፡ ንኸምዚኦም ዝበሉ ውልቀ ሰባት፡ ኣብ የሆዋ ንኺኣምኑ ብኸመይ ክንሕግዞም ንኽእል፧ (ዮሃ. 1:18) ብዘይካዚ፡ ኣብቲ “ዘይርአ ኣምላኽ” ዝዀነ የሆዋ ዘላትና እምነት ድልድልቲ ምዃና ብኸመይ ከነረጋግጽ ንኽእል፧ (ቈሎ. 1:15) እቲ ኽንወስዶ ዘሎና ናይ መጀመርታ ስጕምቲ፡ ነቲ ሰባት ብዛዕባ የሆዋ እቲ ሓቂ ንኸይፈልጡ ዚዓግቶም ትምህርትታት ምልላይ እዩ። ድሕሪኡ፡ ንመጽሓፍ ቅዱስ ብውሕልና ተጠቒምና ነቲ “ምስ ፍልጠት ኣምላኽ ዚጻረር” ኣተሓሳስባ ኽንማርኾ ኣሎና።—2 ቈረ. 10:4, 5።
2, 3. ሰባት ብዛዕባ ኣምላኽ እቲ ሓቂ ንኸይፈልጡ ዜዑሮም ክልተ ትምህርቲ እንታይ እዩ፧
2 ሓደ ኻብቲ ሰባት ብዛዕባ ኣምላኽ እቲ ሓቂ ንኸይፈልጡ ዜዑሮም ናይ ሓሶት ትምህርቲ፡ ክልሰ ሓሳብ ፍልቀት እዩ። እዚ ሰብኣዊ ኣተሓሳስባ እዚ፡ ምስ መጽሓፍ ቅዱስ ዚጋጮን ተስፋ ሰባት ዜጸልምትን እዩ። ክልሰ ሓሳብ ፍልቀት፡ ህይወት ብሃንደበት ከም ዝመጸ እዩ ዚምህር፣ እዚ ኸኣ፡ ሰብኣዊት ህይወት ዕላማ ኸም ዘይብላ ዚእምት እዩ።
3 ብኻልእ ሸነኽ ከኣ፡ ገሊኦም ኣኽረርቲ ክርስትያናት፡ ዩኒቨርስን ምድርን ኵሉ ኣብኣ ዘሎ ህይወትን፡ ብገምጋም ዓሰርተ ሽሕ ዓመት ይገብር ከም እተፈጥረ ይምህሩ እዮም። እቶም ነዚ ትምህርቲ እዚ ዚምህሩ ሰባት፡ ንመጽሓፍ ቅዱስ ኣኽቢሮም ዚርእይዎ እኳ እንተ ዀኑ፡ ኣምላኽ ንዅሉ ነገራት ብገምጋም ዓሰርተ ሽሕ ዓመት ይገብር፡ ነናይ 24 ሰዓት ንውሓት ኣብ ዘለዎ ሽዱሽተ መዓልቲ ኸም ዝፈጠሮ ይከራኸሩ እዮም። ምስ ኣረኣእያኦም ዚጋጮ ዝዀነ ይኹን ስነ ፍልጠታዊ መርትዖ ኣይቅበሉን እዮም። ስለዚ፡ እቲ እቶም ሰባት ዚምህርዎ ትምህርቲ፡ ንመጽሓፍ ቅዱስ ዘይርትዓውን ዘይቅኑዕን ከም ዚመስል ብምግባር፡ ተቐባልነት ከም ዚስእን እዮም ዚገብሩ። እዞም ውልቀ ሰባት እዚኦም፡ ነቶም ኣብ ቀዳማይ ዘመን ዝነበሩ ንኣምላኽ ቅንኣት ዝነበሮም ግናኸ ቕንኣቶም ‘ኣብ ልክዕ ፍልጠት ዘይተመስረተ’ ሰባት እዮም ዜዘኻኽሩና። (ሮሜ 10:2) እሞኸ ነቲ ኸም “ጽኑዕ ዕርድታት” ዝዀነ ትምህርቲ ፍልቀት ከምኡውን ነቲ ዅሉ ነገር ቅድሚ ሒደት ኣሽሓት ዓመታት ተፈጢሩ ዚብል ናይ ሓሶት ትምህርትታት፡ ንቓል ኣምላኽ ተጠቒምና ኸነፍርሶ እንኽእል ብኸመይ ኢና፧ * ንሕና ብውልቅና ነቲ መጽሓፍ ቅዱስ ዚምህሮ ልክዕ ፍልጠት ክንርድኦ ብምጽዓር እዩ።
እምነት ኣብ መርትዖን ጥዑይ ሓሳብን እተሃንጸት እያ
4. እምነትና ኣብ ምንታይ እተመስረተት እያ ኽትከውን ዘለዋ፧
4 መጽሓፍ ቅዱስ፡ ንፍልጠት ኣኽቢርና ኽንርእዮ ይምህረና እዩ። (ምሳ. 10:14) የሆዋ ነታ ኣብኡ ዘላትና እምነት ኣብ ሰብኣዊ ፍልስፍና ወይ ሃይማኖታዊ ልምድታት ዘይኰነስ፡ ኣብ መርትዖን ጥዑይ ሓሳብን ክትህነጽ እዩ ዚደልያ። (እብራውያን 11:1 ኣንብብ።) ኣብ ኣምላኽ ድልድልቲ እምነት ምእንቲ ኽትህልወና፡ ፈለማ የሆዋ ኸም ዘሎ ኽንኣምን ኣሎና። (እብራውያን 11:6 ኣንብብ።) ከምኡ ኽንገብር እንኽእል ግና፡ ብትምኒት ዘይኰነስ፡ ንሓቅታት ብምምርማርን ‘ንኣእምሮና’ ብምጥቃምን እዩ።—ሮሜ 12:1።
5. ኣምላኽ ከም ዘሎ ኽንኣምን እንኽእለሉ ሓደ ምኽንያት እንታይ እዩ፧
5 ሃዋርያ ጳውሎስ፡ ንኣምላኽ ብዓይንና ኽንርእዮ ዘይንኽእል እኳ እንተ ዀንና፡ ከም ዘሎ ኽንኣምን እንኽእለሉ ሓደ ምኽንያት ሂቡ ኣሎ። ብዛዕባ የሆዋ ኺገልጽ ከሎ፡ “እቲ ብግብሩ ዚፍለጥ ዘይርአ ባህርዩ ዀነ ናይ ዘለኣለም ሓይሉን ኣምላኽነቱን፡ ካብ ፍጥረት ዓለም ኣትሒዙ ብንጹር ይርአ እዩ” በለ። (ሮሜ 1:20) ንሓደ ብዛዕባ ህልውና ኣምላኽ ዚጠራጠር ሰብ፡ ንሓቅነት እዘን ጳውሎስ እተዛረበን መንፈስ ኣምላኽ ዝነፈሰን ቃላት ከተረድኦ እትኽእል ብኸመይ ኢኻ፧ ነዚ ቐጺሉ ቐሪቡ ዘሎ ኣብ ተፈጥሮ ዚርአ ንሓይልን ጥበብን ኣምላኽ ዜንጸባርቕ መርትዖታት ክትጥቀም ትኽእል ኢኻ።
ኣብ ፍጥረት ዚርአ ሓይሊ ኣምላኽ
6, 7. ሓይሊ የሆዋ ኣብቲ ኸም ዋልታ ዀይኑ ዚከላኸለልና ኽልተ ነገራት እተራእየ ብኸመይ እዩ፧
6 ሓይሊ የሆዋ ኣብቲ ኸም ዋልታ ዀይኑ ዚከላኸለልና ሃዋህው ምድርን ማግነታዊ ዓውድን ይርአ እዩ። ንኣብነት፡ ሃዋህው ምድሪ፡ ምንጪ እቲ እነስተንፍሶ ኣየር ጥራይ ኣይኰነን። ካብ መብዛሕትኡ እቲ ኣብ ህዋ ዚውንጨፍ ስብርባራት ኣኻውሕ እውን ይከላኸለልና እዩ። እቲ ኸቢድ ጕድኣት ኬውርድ ዚኽእል ዓበይቲ ኣኻውሕ፡ መብዛሕትኡ እዋን ኣብ ሃዋህው ምድሪ ምስ ኣተወ፡ ነዲዱ እዩ ዚተርፍ፣ ብኸምኡ ኢና ምሸት ኣብ ሰማይ፡ ደሚቕ ብርሃን ሽው ኢሉ ኺሓልፍ ከሎ እንርኢ።
7 ማግነታዊ ዓውዲ ምድርና እውን ካብ ጕድኣት ይከላኸለልና እዩ። ምንጪ እዚ ኸም ዋልታ ዝዀነ መከላኸሊ፡ ኣብ ውሽጢ ምድሪ እዩ ዚርከብ። እቲ ላዕለዋይ ውሽጣዊ ኽፋል ምድሪ፡ መብዛሕትኡ ሓጺን እዩ፣ ካብኡ ኸኣ እቲ ንምድሪ ዚሽፍናን ክሳዕ ህዋ ዚዝርጋሕን ማግነታዊ ዓውዲ ይወጽእ። እዚ ማግነታዊ ዓውዲ እዚ፡ ካብቲ ኻብ ሃልሃልታ ጸሓይ ዚወጽእ ጸርግን ካብቲ ኣብ ደጋዊ ሸነኽ ጸሓይ ዜጋጥም ምንታጕን የዕቍበና እዩ። ስለዚ፡ ኣብ ዓለምና ዘሎ ህይወት ብሰሪ እቲ ምንታጕ ነዲዱ ዘይጠፍአ፡ ሳላ ማግነታዊ ዓውዲ ምድሪ እዩ። እቲ ማግነታዊ ዓውዲ ነቲ ጐዳኢ ነገራት ስሒቡ ኣንፈቱ ይቕይሮ እዩ። እዚ ኸም ዋልታ ዝዀነ ማግነታዊ ዓውዲ፡ ኣብ ሰሜንን ደቡብን ዋልታ ምድሪ ኣብ ሰማይ ብእተፈላለየ ሕብሪ ውሪሕሪሕ ኪብል ከሎ ይርአ እዩ። የሆዋ ኣማን ብኣማን ‘ብርቱዕ ሓይሊ’ እዩ ዘለዎ።—ኢሳይያስ 40:26 ኣንብብ።
ኣብ ፍጥረት ዚርአ ጥበብ ኣምላኽ
8, 9. ጥበብ የሆዋ ኣብቲ ህይወት ከም ዚቕጽል ዚገብር ዑደታት እተራእየ ብኸመይ እዩ፧
8 ጥበብ የሆዋ ኣብቲ ኣብ ምድሪ ንዚርከብ ህይወት ከም ዚቕጽል ዚገብሮ እተፈላለየ ዑደት ተራእዩ እዩ። ነዚ ብኣብነት ንምርዳእ፦ ብዙሕ ሰብ ኣብ ዚነብረላን ብመንደቕ ኣብ እተሓጽረትን፡ ግናኸ ጽሩይ ማይ ዚኣትወሉ ወይ ከኣ ርስሓት ዚውገደሉ መገዲ ኣብ ዘይብላ ኸተማ ኸም እትነብር ጌርካ እሞ ሕሰብ። ከምዚኣ ዓይነት ከተማ፡ ውዒላ ሓዲራ ረሳሕን ሰብ ዘይነብራን እያ እትኸውን። ብእተወሰነ መዳይ፡ ምድርና ኸምታ ኸተማ እያ። ኣብ ምድርና እተወሰነ ዚስተ ማይ ጥራይ እዩ ዘሎ፣ ንርስሓትና ኸኣ ናብ ህዋ ኽንሰድዶ ኣይንኽእልን ኢና። ይኹን እምበር፡ ኣብዛ ኸም ብመንደቕ እተሓጽረት ከተማ ዝዀነት ምድርና፡ ብቢልዮናት ዚቝጸሩ ፍጡራት ንነዊሕ እዋን ኪነብሩ ይኽእሉ እዮም። ስለምንታይ፧ ምድርና ነቲ ንህይወት ዜድሊ ኣገዳሲ ነገራት እንደገና ናይ ምጥቃም ዜደንቕ ዓቕሚ ስለ ዘለዋ እዩ።
9 ንዑደት ኦክስጅን እስከ ኸም ኣብነት ንውሰድ። ብቢልዮናት ዚቝጸሩ ፍጡራት፡ ኦክስጅን ብምስሓብ ካርቦን ዳይኦክሳይድ እዮም ዜውጽኡ። ኰይኑ ግና፡ ኦክስጅን ኣይውዳእን እዩ፣ ሃዋህው እውን በቲ ኸም “ርስሓት” ዝዀነ ጋዝ፡ ማለት ብካርቦን ዳይኦክሳይድ ኣይመልእን እዩ። ስለምንታይ፧ ብምኽንያት እቲ ጽማረ ብርሃን (ወይ ፎቶሲንተሲስ) ዚብሃል ዜደንቕ መስርሕ እዩ። ኣትክልቲ በዚ መስርሕ እዚ ኣቢሎም፡ ካርቦን ዳይኦክሳይድን ማይን ብርሃን ጸሓይን ከምኡውን ካልእ ውሁዳት ተጠቒሞም፡ ካርቦሃይድሬትን ኦክስጅንን የዳልዉ። ስለዚ፡ ኦክስጅን ክንስሕብ ከለና፡ ነቲ ዑደት ንዛዝሞ ኣለና ማለት እዩ። የሆዋ ቓል ብቓሉ ነቶም ዝነደፎም ኣትክልቲ ተጠቒሙ፡ ‘ንዅሉ፡ ህይወትን ትንፋስን ይህብ እዩ።’ (ግብ. 17:25) ከመይ ዝኣመሰለ ዜደንቕ ጥበብ ኰን እዩ!
10, 11. ሞናርክ እትብሃል ጽምብላሊዕን መራሕ ማይን፡ ጥበብ የሆዋ ዜርእዩ ብኸመይ እዮም፧
10 ጥበብ ኣምላኽ ኣብቶም ኣብዛ እተደንቕ ፕላነትና ዚነብሩ ማእለያ ዘይብሎም ፍጡራት እውን ተራእዩ እዩ። ኣብ ምድሪ፡ ካብ ክልተ ሚልዮን ክሳዕ 100 ሚልዮን ዚበጽሑ እተፈላለዩ ኣዝርእቲ ኸም ዘለዉ እዩ ዚግመት። (መዝሙር 104:24 ኣንብብ።) ኣብ ንድፊ ገሊኦም ፍጡራት ዚርአ ጥበብ ኣምላኽ እስከ ንመርምር።
11 ንኣብነት፡ እታ ሞናርክ እትብሃል ጽምብላሊዕ፡ ክንዲ ጫፍ ፒሮ ዚኸውን ሓንጎል እዩ ዘለዋ። ኰይኑ ግና፡ ካብ ካናዳ ተበጊሳ ናብቲ ኣብ መክሲኮ ዚርከብ ዱር ንምብጻሕ፡ ንኣስታት 3,000 ኪሎ ሜተር ክትጓዓዝ ትኽእል እያ፣ ብጸሓይ ገይራ ድማ እያ ኣንፈታ እትፈልጥ። እታ ጽምብላሊዕ፡ ጸሓይ ኣብ ሰማይ ኣንፈታ ኽትቅይር ከላ እንታይ ትገብር፧ የሆዋ፡ እታ ጽምብላሊዕ ንኣንፈት ጸሓይ እናረኣየት ኣድላዪ ምትዕርራይ ከም እትገብር ገይሩ እዩ ንሓንጎላ ነዲፍዎ። ካልእ ኣብነት ከኣ፡ ኣዒንቲ መራሕ ማይ (ድራጎንፍላይ) እዩ። እዚ ሓሸራ እዚ፡ ንመንፊት ዚመስል ክልተ ዓይኒ ኣለዎ። ነፍሲ ወከፍ ዓይኒ ድማ፡ ኣስታት 30,000 ለንሳት ኣለዋ። ኰይኑ ግና፡ እታ ንእሽቶ ሓንጎል መራሕ ማይ፡ ነቲ ኻብ ኵሉ ለንሳት ዚመጽእ ሓበሬታ ኽትርድኦ ትኽእል እያ፣ በዚ ኸምዚ፡ እቲ መራሕ ማይ፡ ኣብ ከባቢኡ ንዜጋጥም ንእሽቶ ምንቅስቓስ እውን እንተ ዀነ ኼስተብህለሉ ይኽእል እዩ።
12, 13. ብዛዕባ እቲ የሆዋ ነቶም ንሰብነትና ዜቝሙ ዋህዮታት ዝነደፈሉ መገዲ ዜደንቐካ እንታይ እዩ፧
12 እቲ የሆዋ ነቶም ንህያዋን ፍጡራት ዜቝሙ ዋህዮታት ዝነደፈሉ መገዲ እውን፡ ኣዝዩ ዜደንቕ እዩ። ንኣብነት፡ ሰብነትካ ብኣስታት 100 ትሪልዮን ዋህዮታት ዝቘመ እዩ። ኣብ ውሽጢ ነፍሲ ወከፍ ዋህዮ፡ ዲ.ኤን.ኤ. (ዲኦክሲራይቦኑክለይክ ኣሲድ) ዚብሃል ንገመድ ዚመስል ንእሽቶ ነገር ኣሎ። ንብምሉኡ ሰብነትካ ንምህናጽ ዜድሊ መብዛሕትኡ ሓበሬታ ዝሓዘ ድማ እዩ።
13 ዲ.ኤን.ኤ. ክንደይ ዚኣክል ሓበሬታ ናይ ምሓዝ ዓቕሚ እዩ ዘለዎ፧ ሓደ ግራም ዲ.ኤን.ኤ. ኺሕዞ ንዚኽእል ሓበሬታ፡ ምስቲ ሓደ ኮምፓክት ዲስክ (ሲዲ) ዚሕዞ ሓበሬታ ኸተወዳድሮ ትኽእል ኢኻ። ሓደ ሲዲ ቐጢን ፕላስቲክ እኳ እንተ ዀነ፡ ኣብ ሓደ መዝገበ ቓላት ንዚርከብ ሓበሬታ ብምሉኡ ኺሕዞ ምኽኣሉ ዜደንቕ እዩ። ይኹን እምበር፡ ሓደ ግራም ዲ.ኤን.ኤ.፡ ክሳዕ ሓደ ትሪልዮን ሲዲ ዚኣክል ሓበሬታ ኺሕዝ ይኽእል እዩ። ብኻልእ ኣበሃህላ፡ ሓደ ማንካ ሻሂ ዝነቐጸ ዲ.ኤን.ኤ.፡ ንዅሎም እቶም ሎሚ ኣብ ምድሪ ዘለዉ ውልቀ ሰባት ንምህናጽ ዜድሊ ሓበሬታ ጥራይ ዘይኰነስ፡ ብ350 ዕጽፊ እንተ ዚዛይዱ እውን ንዓታቶም ዚኸውን ሓበሬታ ምሓዘ።
14. እቲ ተመራመርቲ ስነ ፍልጠት ዝፈለጥዎ ነገራት፡ ብዛዕባ የሆዋ እንታይ ከም ዚስምዓካ እዩ ዚገብር፧
14 ንጉስ ዳዊት ነቲ ንሰብነት ንምህናጽ ዜድሊ ሓበሬታ፡ ኣብ ምሳልያዊ መጽሓፍ ከም እተጻሕፈ ሓበሬታ ገይሩ ገሊጽዎ ነበረ። ብዛዕባ የሆዋ ኣምላኽ ኪዛረብ ከሎ፡ “ኣዒንትኻ፡ ድቂ ኸሎኹ፡ ረአያኒ፡ እተን ምዱባት መዓልትታተይ፡ ሓንቲ እኳ ኸይነበረት፡ ኵለን ኣብ መጽሓፍካ ተጻሕፋ” በለ። (መዝ. 139:16) ዳዊት ብዛዕባ እቲ ሰብነቱ እተፈጥረሉ መገዲ ምስ ሓሰበ እዩ ንየሆዋ ኺውድሶ ተደሪኹ። ተመራመርቲ ስነ ፍልጠት ኣብ ቀረባ ዓመታት ዝፈለጥዎ ነገራት፡ ነቲ ብዛዕባ ኣፈጣጥራ የሆዋ ዝነበረና ኣድንቖት ይውስኸሉ እዩ። እዚ ኸኣ ምስቲ ሓደ ኻብቶም ጸሓፍቲ መዝሙር ብዛዕባ የሆዋ ዝጸሓፎ ሓሳባት ከም እንሰማማዕ ዚገብረና ተወሳኺ ምኽንያት እዩ፣ ንሱ፡ “መስተንክርን ድንቅን ጌርካ ፈጢርካኒ ኢኻ እሞ፡ ከማስወካ እየ፡ ግብርታትካ መስተንክር እዩ፡ ነፍሰይውን ኣጸቢቓ ትፈልጦ” በለ። (መዝ. 139:14) ሰባት፡ ፍጥረት ንህልውና እቲ ህያው ኣምላኽ ዚገልጽ ምዃኑ ዘይምስትውዓሎም ኣዝዩ ዜገርም እዩ።
ንኻልኦት፡ ነቲ ህያው ኣምላኽ ንኬኽብርዎ ሓግዞም
15, 16. (ሀ) ጽሑፋትና ንሰባት፡ ነቲ የሆዋ ዘለዎ ናይ ምፍጣር ክእለት ንኼማስዉሉ ዚሕግዞም ብኸመይ እዩ፧ (ለ) ኣብታ “ተነዲፉ ድዩ፧” ዘርእስታ ዓምዲ ኻብ ዝወጸ ዓንቀጻት፡ ንዓኻ ብፍላይ ዘደነቐትካ ኣየነይቲ እያ፧
15 ንሓያሎ ዓመታት፡ መጽሔት ንቕሑ! ንሚልዮናት ሰባት፡ ፍጥረት ብዛዕባ እቲ ህያው ኣምላኽና እንታይ ከም ዚገልጽ ንኺርድኡ ሓጊዛቶም እያ። ንኣብነት፡ ናይ መስከረም 2006 ሕታም፡ “ፈጣሪ ኣሎ ድዩ፧” ዚብል ኣርእስቲ ነበራ። እዛ ሕታም እዚኣ፡ ነቶም ብትምህርቲ ፍልቀት ከምኡውን ነቲ ዅሉ ነገር ቅድሚ ሒደት ኣሽሓት ዓመታት ተፈጢሩ ብዚብል ናይ ሓሶት ትምህርትታት ዝዓወሩ ሰባት ንምሕጋዝ እያ ተዳልያ። ሓንቲ ሓብቲ ብዛዕባ እታ ፍልይቲ ሕታም ናብቲ ኣብ ሕቡራት መንግስትታት ኣመሪካ ዚርከብ ቤት ጽሕፈት ጨንፈር ኣብ ዝጸሓፈቶ ደብዳበ፡ “ነዛ ፍልይቲ ሕታም እዚኣ ንምብርካት እተገብረ ወፈራ፡ ኣዝዩ ጽቡቕ እዩ ነይሩ። ሓንቲ ሰበይቲ 20 ቕዳሕ ክህባ ሓተተትኒ። ናይ ስነ ህይወት መምህር ስለ ዝዀነት፡ ንነፍሲ ወከፍ ተመሃራይ ሓሓደ ቕዳሕ ክትህብ እያ ደልያ” በለት። ሓደ ሓው እውን፡ “ካብ መወዳእታ 1940ታት ኣትሒዘ ኣብ ኣገልግሎት ንጡፍ እየ፡ ሕጂ ኸኣ ናብ 75 ዓመት ዕድመይ እጽጋዕ ኣለኹ፣ ከምዛ ነዛ ፍልይቲ ሕታም ንቕሑ! ዘበርከትኩላ ወርሒ ገይረ ግና ኣገልግሎተይ ኣሐጒሱኒ ኣይፈልጥን እዩ” ኢሉ ጸሓፈ።
16 ኣብ ቀረባ ግዜ ኣብ ዚወጽእ ዘሎ መብዛሕትኡ ሕታማት ንቕሑ!፡ “ተነዲፉ ድዩ፧” ዚብል ዓምዲ ኣሎ። እዛ ሓጻር ዓንቀጽ እዚኣ፡ ብዛዕባ እቲ ኣብ ፍጥረት ዚርአ ዜደንቕ ንድፍን ሰባት ንንድፊ እቲ ኽኢላ ነዳፊ ዚቐድሑሉ ዘለዉ መገድን ትገልጽ። እታ ብ2010 ዝወጸት ዎዝ ላይፍ ክሪኤትድ፧ (ህይወት ተፈጢሩ ድዩ፧) ዘርእስታ ብሮሹር እውን፡ ንኣምላኽ ክብሪ ንኽንህቦ እትሕግዘና ተወሳኺት ጽሕፍቲ እያ። እቲ ኣብዛ ብሮሹር እዚኣ ዚርከብ ውቁብን መሃርን ስእልታት፡ ነቲ የሆዋ ዘለዎ ናይ ምፍጣር ክእለት ንኸነማስወሉ እዩ ዚድርኸና። እቲ ኣብ ትሕቲ ነፍሲ ወከፍ ክፋል ዚርከብ ሕቶ፡ ንኣንባቢ ነቲ ዝረኸቦ ሓበሬታ ንኺሓስበሉ ይሕግዞ እዩ። እሞኸ ነዛ ብሮሹር እዚኣ ካብ ቤት ናብ ቤት፡ ኣብ ህዝባዊ ምስክርነት፡ ወይ ኣብ ዘይወግዓዊ ምስክርነት ትጥቀመላዶ ኣለኻ፧
17, 18. (ሀ) ኣቱም ወለዲ፡ ደቅኹም ንእምነቶም ብርእሰ ተኣማንነት ንኺጣበቑላ ኽትሕግዝዎም እትኽእሉ ብኸመይ ኢኹም፧ (ለ) ነተን ብዛዕባ ፍጥረት ዚገልጻ ብሮሹራት፡ ኣብ ኣምልኾ ስድራ ቤት እትጥቀሙለን ብኸመይ ኢኹም፧
17 ኣቱም ወለዲ፡ ነዛ ውቅብቲ ብሮሹር እዚኣ፡ ኣብቲ ምስ ደቅኹም ኴንኩም እትገብርዎ ኣምልኾ ስድራ ቤት ትጥቀሙላዶ ኣለኹም፧ ከምኡ እንተ ጌርኩም፡ ነቲ ደቅኹም ብዛዕባ እቲ ህያው ኣምላኽና ዘለዎም ሞሳ ኸተዕብይዎ ኢኹም። ምናልባት ኣብ ካልኣይ ደረጃ ቤት ትምህርቲ ዚምሃሩ መንእሰያት ውሉዳት ይህልዉኹም ይዀኑ። ብፍላይ ንሳቶም ንኽልሰ ሓሳብ ፍልቀት እተቓልዑ እዮም። ተመራመርቲ ስነ ፍልጠትን መምህራንን ብዛዕባ ተፈጥሮ ዚገልጽ ፊልምታትን ኣብ መራኸቢ ብዙሓን ንመዘናግዒ ተባሂሉ ዚፍኖ ኸም ፊልምታት ዝኣመሰለ ነገራትን፡ ንፍልቀት ከም ሓቂ ገይሩ እዩ ዜቕርቦ። ነታ ብ2010 ዝወጸት ዘ ኦርጅን ኦቭ ላይፍ—ፋይቭ ኰስችንስ ዎርዝ ኣስኪንግ (መበቈል ህይወት—ሓሙሽተ ኣገዳሲ ሕቶታት) ዘርእስታ ብሮሹር ተጠቒምኩም፡ ንደቅኹም ነቲ ፕሮፓጋንዳ ንኺቃለስዎ ኽትሕግዝዎም ትኽእሉ ኢኹም። ልክዕ ከምታ ዎዝ ላይፍ ክሪኤትድ፧ ዘርእስታ ብሮሹር፡ እዛ ብሮሹር እዚኣ እውን እንተ ዀነት ንመንእሰያት፡ “ምኽሪ” ወይ ከኣ ናይ ምሕሳብ ክእለት ንኼማዕብሉ ትሕግዞም እያ። (ምሳ. 2:10, 11) ነቲ ኣብ ቤት ትምህርቲ ዚምሃርዎ ትምህርቲ፡ ክሳዕ ክንደይ ስነ መጐታዊ ኸም ዝዀነ ንኺምርምሩ እውን ትምህሮም እያ።
18 እታ ብሮሹር ንተመሃሮ፡ ነቲ ተመራመርቲ ስነ ፍልጠት ንፍልቀት ዜረጋግጽ ኣሰረ-ህይወት (ፎሲል) ከም ዝረኸቡ ዚገልጽ ህቡብ ጸብጻባት ዜና ብኸመይ ኪመዝንዎ ኸም ዘለዎም ንኺፈልጡ ትሕግዞም እያ። ብዘይካዚ፡ እቲ ጸብጻባት፡ ሰባት ካብ ትሑታት ፍጥረታት እናተመሓየሹ መጺኦም ንዚብል ሓሳብ ዜረጋግጽ እንተ ዀይኑ ንኺፈርዱ ትሕግዞም እያ። ኣብ ርእሲ እዚ እውን፡ ተመራመርቲ ስነ ፍልጠት ኣብ ቤተ ምከራ፡ ህይወት ብኣጋጣሚ ኺምንጭው ከም ዚኽእል ብዛዕባ ምርግጋጾም ንዚውሃብ ሓሳብ ብኸመይ ኪምልሱሉ ኸም ዚኽእሉ ትምህር እያ። ኣቱም ወለዲ፡ ነተን ብሮሹራት እንተ ተጠቒምኩምለን፡ ደቅኹም ነቶም ስለምንታይ ኣብ ፈጣሪ ኸም ዝኣምኑ ዚሓትትዎም ሰባት ብርእሰ ተኣማንነት ንኺምልሱሎም ክትሕግዝዎም ኢኹም።—1 ጴጥሮስ 3:15 ኣንብብ።
19. ኵላትና እንታይ ፍሉይ መሰል እዩ ዘሎና፧
19 እቲ ብውድብ የሆዋ ኣቢልና እንረኽቦ ግቡእ ምርምር እተገብሮ ጽሑፋት፡ በቲ ኣብ ከባቢና ዘሎ ፍጥረታት ኣቢልና ነቲ ባህ ዜብል ባህርያት ኣምላኽ ንኸነስተብህለሉ ይሕግዘና እዩ። እዚ ኸኣ ንኣምላኽና ንኽንውድሶ ዚድርኸና ብቑዕ ምኽንያት እዩ። (መዝ. 19:1, 2) ነቲ ፈጣሪ ዅሉ ነገራት ዝዀነ የሆዋ፡ ነቲ ዚግብኦ ኽብሪ ኽንህቦ ምኽኣልናስ፡ ከመይ ዝኣመሰለ ፍሉይ መሰል ኰን እዩ!—1 ጢሞ. 1:17።
^ ሕ.ጽ. 3 ነቶም ኵሉ ነገር ቅድሚ ሒደት ኣሽሓት ዓመታት ከም እተፈጥረ ዚኣምኑ ሰባት ብኸመይ ከተረድኦም ከም እትኽእል ዚገልጽ ሓበሬታ እንተ ደሊኻ፡ ኣብታ ዎዝ ላይፍ ክሪኤትድ፧ (ህይወት ተፈጢሩ ድዩ፧) ዘርእስታ ብሮሹር፡ ኣብ ገጽ 24-28 ርአ።
ብዝያዳ ፍለጥ
ብዛዕባ ኣምላኽ እቲ ሓቂ እንታይ እዩ፧
ኣምላኽ ብብሕቲ ዚሓልየልካዶ ይመስለካ፧ እንታይ ባህርያት ከም ዘለዎን ብኸመይ ክንቀርቦ ኸም እንኽእልን ተምሃር።


text:
ሕቶታት ካብ ኣንበብቲ
የሱስ ንሰዱቃውያን፡ እቶም ዚትንስኡ፡ “ኣይምርዓዉ ኣይምርዓዋ” ኢሉ ነገሮም። (ሉቃ. 20:34-36) ከምኡ ኺብል ከሎ፡ ብዛዕባ ምድራዊ ትንሳኤ ድዩ ዚዛረብ ነይሩ፧
እዛ ሕቶ እዚኣ፡ ብፍላይ ዘፍቅርዎ ሰብ ብሞት ንእተፈልዮም ሰባት ተገድሶም እያ። እዞም ከምዚኦም ዝበሉ ሰባት፡ ኣብ ሓዳስ ዓለም ምስቶም ካብ ምዉታት ዚትንስኡ መጻምድቶም እንደገና ተራኺቦም ሓዳሮም ኪቕጽሉ ሃረር ይብሉ ይዀኑ። ብዓልቲ ቤቱ ዝሞተቶ ሰብኣይ፡ “ኣነን ሰበይተይን ሓዳርና ኬኽትም ምርጫና ኣይነበረን። ከም ሰብኣይን ሰበይትን መጠን ኣብ ሓደ ኣምልኾ ሰሚርና ንዘለኣለም ክንነብር ልባዊ ትምኒት እዩ ነይሩና። እቲ ሽዑ ዝነበረኒ ስምዒት ሕጂ እውን ኣይተቐየረን።” ካብ ምዉታት ዚትንስኡ ሰባት እንደገና ኺምርዓዉ፡ ተስፋ ኽንገብረሉ እንኽእል ብቑዕ ምኽንያት ኣሎና ድዩ፧ ነዛ ሕቶ እዚኣ፡ ኣፍና መሊእና ኽንምልሳ ኣይንኽእልን ኢና።
ንዓመታት ዚኣክል ኣብ ሕታማትና ዚወጽእ ዝነበረ ሓሳባት ከም ዚሕብሮ፡ እቲ የሱስ ብዛዕባ ትንሳኤን ብዛዕባ እንደገና ምምርዓውን እተዛረቦ ሓሳብ ንምድራዊ ትንሳኤ ኼመልክት ከም ዚኽእልን እቶም ኣብ ሓዳስ ዓለም ዚትንስኡ ኸኣ ከይተመርዓዉ ኸም ዚነብሩን እዩ ዚግመት ነይሩ። * (ማቴ. 22:29, 30፣ ማር. 12:24, 25፣ ሉቃ. 20:34-36) ኣፍና መሊእና ኽንዛረብ ዘይንኽእል እኳ እንተ ዀንና፡ እቲ የሱስ ዝገለጾ ሓሳብ ንሰማያዊ ትንሳኤ ዜምልክት ኪኸውን ይኽእል ድዩ፧ ንቓላት የሱስ እስከ ንመርምሮ።
ነቲ የሱስ እተዛረበሉ ዅነታት እስከ ንመርምሮ። (ሉቃስ 20:27-33 ኣንብብ።) እቶም ብትንሳኤ ዘይኣምኑ ዝነበሩ ሰዱቓውያን፡ ብዛዕባ ትንሳኤን ብዛዕባ ምስ ዘማ ዚግበር መውስቦን ሕቶ ብምብጋስ ንየሱስ ብዘረባ ኺጠልፍዎ እዮም ደልዮም ነይሮም። * የሱስ ከኣ ከምዚ ኢሉ መለሰሎም፦ “ደቂ እዚ ስርዓት ዓለም እዚ ይምርዓዉን ይምርዓዋን፣ እቶም ነቲ ስርዓት ዓለም እትን ንትንሳኤ ምዉታትን ኪረኽቡ ዚበቕዑ ግና፡ ኣይምርዓዉ ኣይምርዓዋ። ከም መላእኽቲ ስለ ዝዀኑ፡ ኪሞቱ ኣይክእሉን እዮም፣ ውሉዳት ትንሳኤ ብምዃኖም ከኣ፡ ውሉዳት ኣምላኽ እዮም።”—ሉቃ. 20:34-36።
ሕታማትና፡ የሱስ ብዛዕባ ምድራዊ ትንሳኤ ይዛረብ ከም ዝነበረ ገይሩ ኬቕርቦ ዝጸንሐ ስለምንታይ እዩ፧ እዚ ኣብ ክልተ ቐንዲ ምኽንያት እተመርኰሰ እዩ። ቀዳማይ፡ ሰዱቃውያን ምድራዊ ትንሳኤ ኣብ ኣእምሮኦም ብምሓዝ እዮም ሓቲቶም፡ የሱስ ከኣ ንሕቶኦም መሰረት ብምግባር እዩ መሊሱሎም ዚብል ምኽንያት እዩ። ካልኣይ፡ የሱስ ንመልሱ ነቶም እሙናት ኣበዋት ዝነበሩ፡ ኣብ ምድሪ ንኺነብሩ ኸኣ ተስፋ ዘለዎም፡ ኣብርሃምን ይስሃቅን ያእቆብን ብምጥቃስ እዩ ደምዲምዎ።—ሉቃ. 20:37, 38።
ይኹን እምበር፡ የሱስ ንሰማያዊ ትንሳኤ ኣብ ኣእምሮኡ ብምሓዝ ይምልስ ነይሩ ኪኸውን ይኽእል እዩ። ኣብዚ መደምደምታ እዚ ኽንበጽሕ ዝኸኣልና ኣብ ምንታይ ተመርኲስና ኢና። ክልተ ቐንዲ ሓረጋት እሞ ንመርምር።
‘እቶም ንትንሳኤ ምዉታት ኪረኽቡ ዚበቕዑ።’ እሙናት ቅቡኣት ‘ንመንግስቲ ኣምላኽ ብቑዓት ኰይኖም ተቘጺሮም’ እዮም። (2 ተሰ. 1:5, 11) ብመሰረት በጃ ንህይወት ስለ ዝጸደቑ፡ ከም እተዀነኑ ሓጥኣን ኰይኖም ኣይሞቱን እዮም። (ሮሜ 5:1, 18፣ 8:1) እዞም ሰባት እዚኦም፡ ‘ሕጉሳትን ቅዱሳትን’ ተባሂሎም ተጸዊዖም ኣለዉ፡ ተንሲኦም ናብ ሰማይ ንኪኸዱ ድማ ይበቕዑ እዮም። (ራእ. 20:5, 6) ብኣንጻሩ ግና፡ እቶም ኣብ ምድሪ ንኺነብሩ ዚትንስኡ ሰባት፡ “ሓጥኣን” እውን ይርከብዎም እዮም። (ግብ. 24:15) እሞኸ፡ እዚኣቶምሲ ንትንሳኤ “ዚበቕዑ” ተባሂሎም ኪጽውዑ ይኽእሉዶ እዮም፧
“ኪሞቱ ኣይክእሉን እዮም።” የሱስ፡ “ድሕሪኡ ኣይኪሞቱን እዮም” ኣይበለን። ኣብ ክንዳኡስ፡ “ኪሞቱ ኣይክእሉን እዮም” እዩ ኢሉ። ምድራዊ ዕዮኦም ብተኣማንነት ዚወድኡ ቕቡኣት፡ ተንሲኦም ናብ ሰማይ ኪኸዱን ዘይትመውት ህይወት ኪውሃቦምን እዩ። (1 ቈረ. 15:53, 54) ሞት ኣብ ልዕሊ እቶም ሰማያዊ ትንሳኤ ዚረኽቡ ሰባት፡ ድሕሪ ደጊም ሓይሊ ኣይኪህልዎን እዩ። *
ነዚ ኽሳዕ ሕጂ ዝረኣናዮ ነጥብታት ኣብ ግምት ብምእታው፡ እንታይ ኢልና ኢና ኽንድምድም እንኽእል፧ እቲ የሱስ ብዛዕባ ምምርዓውን ትንሳኤን እተዛረቦ ቓላት ንሰማያዊ ትንሳኤ ዜመልክት ኪኸውን ይኽእል እዩ። ከምኡ እንተ ዀይኑ ድማ፡ እቲ እተዛረቦ ቓላት ብዛዕባ እቶም ናብ ሰማያዊ ህይወት ዚትንስኡ ሰባት፡ ነዚ ዚስዕብ ነጥብታት ኪሕብረና ይኽእል እዩ፦ (1) ኣይምርዓዉን እዮም፡ (2) ኪሞቱ ኣይክእሉን እዮም፡ (3) ብእተወሰነ መዳይ ከም መላእኽቲ፡ ማለት ኣብ መንፈሳዊ ዓለም ዚነብሩ መንፈሳውያን ፍጡራት እዮም። ይኹን እምበር፡ እዚ እተፈላለየ ሕቶታት ኬበግስ ይኽእል እዩ።
ቀዳማይ፡ የሱስ ነቶም ብዛዕባ ምድራዊ ትንሳኤ ዚሓስቡ ነይሮም ኪዀኑ ዚኽእሉ ሰዱቓውያን ብዛዕባ ሰማያዊ ትንሳኤ እተዛረቦም ስለምንታይ እዩ፧ የሱስ ንተቓወምቱ፡ ብመሰረት ሓሳባቶም ዘይምልሰሎም ግዜያት ነይሩ እዩ። ንኣብነት፡ ትእምርቲ ኼርእዮም ንዚሓተትዎ ኣይሁድ ኪምልሰሎም ከሎ፡ “ነዛ ቤተ መቕደስ እዚኣ ኣፍርስዋ፣ ኣነ ኸኣ ብሰለስተ መዓልቲ ኸተንስኣ እየ” በሎም። እቶም ኣይሁድ ብዛዕባ ህንጻ ቤተ መቕደስ ይሓስቡ ኸም ዝነበሩ፡ የሱስ ይፈልጥ ነይሩ ኪኸውን ዚኽእል እኳ እንተ ዀነ፡ “ንሱ ግና ብዛዕባ ቤተ መቕደስ ሰብነቱ እዩ ዚዛረብ ዝነበረ።” (ዮሃ. 2:18-21) ምናልባት የሱስ ነቶም ብትንሳኤ ዀነ ብህላወ መላእኽቲ ዘይኣምኑ ዝነበሩ ዘይቅኑዓት ሰዱቓውያን ኪምልሰሎም ኣድላዪ ዀይኑ ኣይተሰምዖን ነይሩ ኪኸውን ይኽእል እዩ። (ምሳ. 23:9፣ ማቴ. 7:6፣ ግብ. 23:8) ኣብ ክንዳኡስ፡ ንጥቕሚ እቶም ሰማያዊ ትንሳኤ ናይ ምርካብ ኣጋጣሚ ዝነበሮም ቅኑዓት ደቀ መዛሙርቱ ኢሉ፡ ብዛዕባ ሰማያዊ ትንሳኤ ሓቅታት ኪገልጽ ደልዩ ነይሩ ኪኸውን ይኽእል እዩ።
ካልኣይ፡ የሱስ ብዛዕባ እቶም ኣብ ምድሪ ንኺነብሩ ዚትንስኡ ኣብርሃምን ይስሃቅን ያእቆብን ብምጥቃስ ምይይጡ ዝደምደመ ስለምንታይ እዩ፧ (ማቴዎስ 22:31, 32 ኣንብብ።) ብዛዕባ እቶም ኣበዋት ንዝሃቦ ሓሳባት፡ “ብዛዕባ ትንሳኤ ምዉታት ግና” ኢሉ ኸም ዝጀመሮ ነስተብህል። እዛ ናይ መሰጋጋሪ ሓረግ እዚኣ፡ ንሓደ ነጥቢ ገዲፍካ ናብ ካልእ ነጥቢ ኸም እተተኵር ክትገብር ትኽእል እያ። ሽዑ የሱስ፡ ምድራዊ ትንሳኤ እተረጋገጸ ዕላማ ኣምላኽ ከም ዝዀነ ተወሳኺ መርትዖ ንምሃብ ኢሉ፡ ካብቲ ሰዱቓውያን ከም ዚቕበልዎ ዚእመኑሉ ጽሑፋት ሙሴ ብምጥቃስ፡ ነቲ የሆዋ ኣብ ማእከል ብሓዊ እትነድድ ቈጥቋጥ ንሙሴ እተዛረቦ ቓላት ኣውስአ።—ዘጸ. 3:1-6።
ሳልሳይ፡ እቲ የሱስ ብዛዕባ ትንሳኤን ብዛዕባ ምምርዓውን እተዛረቦ ቓላት ንሰማያዊ ትንሳኤ ዜመልክት እንተ ዀይኑ፡ እቶም ምድራዊ ትንሳኤ ዚረኽቡ ሰባት ኪምርዓዉ ይኽእሉ እዮም ማለት ድዩ፧ ቃል ኣምላኽ ነዛ ሕቶ እዚኣ፡ ቀጥታዊ መልሲ ኣይህበላን እዩ። የሱስ ብዛዕባ ሰማያዊ ትንሳኤ ይዛረብ እንተ ነይሩ፡ ቃላቱ ብዛዕባ እቶም ኣብ ምድሪ ዚትንስኡ ሰባት ኣብ ሓዳስ ዓለም ኪምርዓዉ ዚኽእሉ እንተ ዀይኖም ኣይገልጽን እዩ።
ክሳዕ ሽዑ ግና፡ ሞት ንማእሰር መርዓ ኸም ዚበትኮ፡ ቃል ኣምላኽ ብንጹር ከም ዚገልጽ ንፈልጥ ኢና። ስለዚ፡ መጻምድቶም ዚሞትዎም ሰባት፡ ኪምርዓዉ እንተ ወሲኖም፡ ጸጸት ኪስምዖም የብሉን። እዚ ናይ ብሕቲ ውሳነ ስለ ዝዀነ፡ መጻምድቲ ብምድላዮም ኪውቀሱ የብሎምን።—ሮሜ 7:2, 3፣ 1 ቈረ. 7:39።
ብዛዕባ እቲ ኣብ ሓዳስ ዓለም ዚህሉ ህይወት፡ ሓያሎ ሕቶታት ከነበግስ ከም እንኽእል ፍሉጥ እዩ። ብዛዕባ መልሲ እቲ ሕቶታት እቲ፡ ብዘየድሊ ኽንግምት ኣብ ክንዲ እንፍትን፡ ክንጽበ ጥራይ እዩ ዘሎና። ይኹን እምበር፡ እዙዛት ሰባት ተሓጒሶም ከም ዚነብሩ ርግጸኛታት ክንከውን ንኽእል ኢና፣ ከመይሲ፡ የሆዋ፡ ዜድልዮም ነገራት ብምሃብ ትምኒቶም ብብሉጽ መገዲ ኼዕግበሎም እዩ።—መዝ. 145:16።
^ ሕ.ጽ. 4 ኣብ ናይ 1 ሰነ 1987 ግምቢ ዘብዐኛ (እንግሊዝኛ)፡ ኣብ ገጽ 30-31 ርአ።
^ ሕ.ጽ. 5 ብግዜ መጽሓፍ ቅዱስ፡ ምስ ዘማ ዚግበር መውስቦ ልሙድ እዩ ነይሩ፣ እዚ ኸኣ ሰብኣይ፡ ብዓል ሓዳር ዝዀነ ሓዉ፡ ሓድጊ ኸይሓደገ እንተ ሞይቱ፡ መስመር ወለዶ ሓዉ ምእንቲ ኸይጠፍእ ነታ ውሉድ ዘይብላ ሰበይቲ ሓዉ ይምርዓዋ ነበረ።—ዘፍ. 38:8፣ ዘዳ. 25:5, 6.
^ ሕ.ጽ. 9 እቶም ምድራዊ ትንሳኤ ዚረኽቡ ሰባት፡ ናይ ዘለኣለም ህይወት ደኣ እምበር፡ ዘይትመውት ህይወት ኣይኰነን ዚረኽቡ። ኣብ መንጎ ዘይትመውት ህይወትን ናይ ዘለኣለም ህይወትን ዘሎ ፍልልይ ክትፈልጥ እንተ ደሊኻ፡ ኣብ ናይ 1 ሚያዝያ 1984 ግምቢ ዘብዐኛ (እንግሊዝኛ)፡ ኣብ ገጽ 30-31 ርአ።


text:
1ሳውል ግና ነቶም ደቀ መዛሙርት ጐይታ ክቐትሎም እየ ኢሉ እናተሓነየ ናብቲ ሊቀ ካህናት ከደ። 2ዝኾነ ይኹን ነቶም መንገዲ ጐይታ ዝስዕቡ ሰብኡትን ኣንስትን እንተ ረኸበ ድማ ኣኣሲሩ ናብ ኢየሩሳሌም ከምጽኦም ዘኽእሎ ናብተን ኣብ ደማስቆ ዘለዋ ኣብያተ ጸሎት ኣይሁድ ዝበጽሕ ናይ ፍቓድ መልእኽቲ ካብ ሊቃነ ካህናት ለመነ። 3ክኸይድ እንተሎ ኸዓ ናብ ከተማ ደማስቆ ቐረበ፤ ብድንገት ድማ ካብ ሰማይ ብርሃን ኣብ ዙርያኡ ኣንጸባረቐ። 4ናብ ምድሪውን ወደቐ፤ ሳውል! ሳውል! ስለ ምንታይ ተሳጕጐኒ? ዝብል ድምፂውን ሰምዐ። 5ንሱ ድማ ጐይታይ! መን ኢኻ? በሎ፤ ጐይታ ኸዓ ኣነ እቲ ንስኻ እተሳጕጐኒ ዘለኻ ኢየሱስ እየ። በሊሕ ነገር እንተ ረገጽካ ንርእስኻ እዩ ዝገደካ በሎ። 6ንሱ ኸዓ ፈሪኁ እናንቀጥቀጠ ጐይታይ! እንታይ ክገብር ትደሊ ኣለኻ? በሎ። ጐይታ ድማ ተሥእ እሞ ናብ ከተማ እቶ፤ እንታይ ክትገብር ከም ዝግብአካውን ኣብኡ ኽንገረካ እዩ በሎ። 7እቶም ምስኡ ዝነበሩ ሰባት ድማ ድምፂ እናሰምዑ ሓደኳ ብዘይምርኣዮም ገሪምዎም ደው በሉ። 8ሳውል ድማ ካብቲ ዝወደቐሉ ምድሪ ተሢኡ ኣዒንቱ ቋሕ ኣበለ፤ እንተኾነ ኽርኢ ኣይከኣለን፤ ስለዙይ ብኢዱ እናመርሑ ናብ ደማስቆ ኣእተውዎ። 9እንተይረአየን እንተይበልዐን እንተይሰተየን ድማ ሠለስተ መዓልቲ ገበረ። 10ኣብ ደማስቆ ኸዓ ሓደ ሃናንያ ዝስሙ ደቀ መዝሙር ነበረ። ንእኡ ጐይታ ብራእይ ሓናንያ! ኢሉ ጸውዖ፤ ንሱ ኸዓ እኔኹ ጐይታይ! በለ። 11ጐይታ ድማ ተሥእ እሞ ናብታ ቕንዕቲ ተብሂላ እትጽዋዕ መንገዲ ኺድ፤ ሳውል ዝበሃል ሰብኣይ በዓል ጠርሴስ ይጽሊ ኣሎ እሞ ኣብ እንዳ ይሁዳ ድለዮ፤ 12ብራእይ ሓናንያ ዝበሃል ሰብ ናብኡ ኣትዩ ኢዱ ኣብ ልዕሊኡ እንተንብረሉ ኣዒንቱ ኸም ዝርእያ ብራእይ ተገሊጹሉ ኣሎ በሎ። 13ሓናንያ ኸዓ ጐይታይ! ብዛዕባ እዝ ሰብኣይ እዙይ ኣብ ኢየሩሳሌም ንኣመንቲ ኽንደይ ክፉእ ከም ዝገበሮም ካብ ብዙኃት ሰሚዐ ኣለኹ። 14ናብዙይ ድማ ነቶም ስምካ ዝጽውዑ ዂሎም ክኣስር ካብ ሊቃነ ካህናት ሥልጣን ተውሂብዎ ኣሎ ኢሉ መለሰ። 15ጐይታ ግና ኪድ ድኣ እዝ ሰብኣይ እዙይ ኣብ ቕድሚ ኣሕዛብን ነገሥታትን ሕዝቢ እስራኤልን ስመይ ክጸውር ዘለዎ ናተይ ኅሩይ ኣቕሓ እዩ። 16ምእንቲ ስመይውን ብዙኅ መከራ ኽቕበል ከም ዝግብኦ ኸርእዮ እየ በሎ። 17ሓናንያ ኸዓ ኸይዱ ናብ ገዛ ኣተወ፤ ኢዱ ኣብ ልዕሊኡ ኣንቢሩ ድማ ሳውል ኃወይ! እቲ ኽትመጽእ እንተለኻ ኣብ መንገዲ ዝተርአየካ ጐይታ ኢየሱስ ክትርእን መንፈስ ቅዱስ ክመልአካን ናባኻ ልኢኹኒ በሎ። 18ሽዑ ንሽዑ ኸዓ ካብ ኣዒንቱ ኸም ቅርፍቲ ዝበለ ረጊፉ ወደቐ እሞ ረአየ፤ ተሢኡውን ተጠመቐ። 19ምግቢ ምስ በልዐ ድማ በርትዐ። ሳውል ከዓ ምስቶም ኣብ ደማስቆ ዝነበሩ ደቀ መዛሙርት ንቑሩብ መዓልቲ ተቐመጠ። 20ሽዑ ድማ ኣብ ቤተ ጸሎት ኣይሁድ ኢየሱስ ወዲ እግዚኣብሔር እዩ እናበለ ሰበኸ። 21እቶም ዝሰምዕዎ ዂሎም ድማ እዙይ ደኣ እቲ ነቶም ኣብ ኢየሩሳሌም ስም ኢየሱስ ዝጽውዑ ዂሎም ዘሳጕጕ ዝነበረዶ ኣይኮነን? ናብዙይ መጺኡ ዘሎስ ንኣኣቶም እናኣሰረ ናብ ሊቃነ ካህናት ምእንቲ ኽወስዶምዶ ኣይኮነን? እናበሉ ተገረሙ። 22ሳውል ግና እናበርትዐ ኸደ፤ ነቶም ኣብ ደማስቆ ዝቕመጡ ዝነበሩ ኣይሁድ ከዓ ኢየሱስ ብሓቂ እቲ ክርስቶስ ከም ዝኾነ እናኣረድአ ይረትዖም ነበረ። 23ብዙኅ መዓልቲ ምስ ኃለፈ ድማ ኣይሁድ ንሳውል ክቐትልዎ ኃቢሮም ተማኸሩ። 24ንሱ ግና ኽቐትልዎ ኸም ዝተማኸሩ ፈለጠ፤ ንሳቶም ድማ ምእንቲ ኽቐትልዎ ነቲ ኣፍ ደጌታት እታ ኸተማ ለይትን መዓልትን ይሕልውዎ ነበሩ። 25እንተኾነ እቶም ደቀ መዛሙርት ብለይቲ ወሲዶም ኣብ ቅርጫት ገይሮም ብቕጽሪ ኣውረድዎ። 26ሳውል ኣብ ኢየሩሳሌም ምስ በጽሐ ናብቶም ደቀ መዛሙርት ክሕወስ ፈተነ፤ ንሳቶም ግና ደቀ መዝሙር ምዃኑ ስለ ዘይኣመኑ ዂላቶም ፈርኅዎ። 27በርናባስ ግና ተቐቢሉ ናብ ሓዋርያት ኣምጽኦ፤ ጐይታ ኣብ መንገዲ ኸመይ ኢሉ ኸም ዝተርኣዮን ከም ዝተዛረቦን ኣብ ደማስቆ ኸዓ ብስም ኢየሱስ ከመይ ገይሩ ብትብዓት ከም ዝመሃረን ነገሮም። 28ኣብ ኢየሩሳሌም ከዓ ተቢዑ ብስም ጐይታ እናተዛረበ ምስኣቶም የኣቱን ይወፅእን ነበረ። 29ምስቶም ካብ ግሪኽ ዝመጹ ኣይሁድ ድማ ይዛረብን ይከራኸርን ነበረ፤ ንሳቶም ግና ኽቐትልዎ ደለዩ። 30እቶም ኣኅዋት ምስ ፈለጡ ድማ ናብ ቂሳርያ ኣውረድዎ፤ ናብ ጠርሴስውን ሰደድዎ። 31ስለዙይ ከዓ እታ ኣብ ዂላ ይሁዳን ገሊላን ሰማርያን ዝነበረት ቤተ ክርስቲያን ሰላም ረኺባ ተሓንጸት፤ ብፍርኃት እግዚኣብሔር እናተመላለሰት ብመንፈስ ቅዱስ እናተጸናንዐት ትበዝኅ ነበረት። 32ጴጥሮስ ኣብ ኲሉ ኽዘውር እንተሎ ናብቶም ኣብ ልዳ ዝነብሩ ኣመንቲ ወረደ። 33ኣብኡ ድማ ንሾሞንተ ዓመት ዘኣክል ኣብ ዓራት ደቂሱ ዝነብር ሓደ ኤንያ ዝስሙ መፃጕዕ ረኸበ። 34ጴጥሮስ ድማ ኤንያ! ኢየሱስ ክርስቶስ ኣሕውዩካ ኣሎ፤ ተሥእ! ዓራትካ ኣንጽፍ! በሎ። ሽዑ ንሽዑ ተሥአ። 35ኣብ ልዳን ኣብ ሳሮንን ዝነብሩ ዂሎም ከዓ ንእኡ ርእዮም ናብ ጐይታ ተመልሱ። 36ኣብ ከተማ ኢዮጴ ድማ ጣቢታ እትበሃል ኣማኒት ነበረት፤ ትርጕሙ ድማ ድኲላ ማለት እዩ፤ ንሳ ኸዓ ሠናይ ምግባርን ምጽዋት ምሃብን እተዘውትር ነበረት። 37በቲ ቕነ እቱይ ሓሚማ ሞተት፤ ሓጺቦም ድማ ኣብ ደብሪ ኣንበርዋ። 38ከተማ ልዳ ንኢዮጴ ቀረባ ነበረት፤ እቶም ደቀ መዛሙርት ከዓ ጴጥሮስ ኣብ ልዳ ኸም ዘሎ ምስ ሰምዑ ክልተ ሰባት ልኢኾም እንተይደንጐየ ኽመጾም ለመንዎ። 39ሽዑ ጴጥሮስ ተሢኡ ምስኣቶም ከደ፤ ኣብኡ ምስ በጽሐ ድማ ናብ ደብሪ ኣደየብዎ፤ ኲለን እተን መበለታት ከዓ ኣብ ጥቓኡ ደው ኢለን እናበኸያ እቲ ጣቢታ ብሕይወት ምስኣተን እንተላ ብኢዳ ዝኣለመቶ ቐማውሽን ክዳውንትን ኣርአያኦ። 40ሽዑ ጴጥሮስ ንዂሎም ንደገ ኣውፂኡ ተንበርኪኹ ጸለየ፤ ናብቲ ሬሳኣ ቝልሕ ኢሉ ኸዓ ጣቢታ! ተሥኢ! በላ፤ ንሳ ድማ ኣዒንታ ቛሕ ኣቢላ ንጴጥሮስ ረአየቶ፤ ተሢኣ ኸዓ ኮፍ በለት። 41ንሱ ኸዓ ብኢዱ ኂዙ ኣተሥኣ፤ ነቶም ኣመንትን ነተን መበለታትን ጸዊዑ ድማ ብጥዒታ ሃቦም። 42እዙይ ኣብ ኲሉ ኢዮጴ ተፈልጠ፤ ብዙኃት ከዓ ብጐይታ ኣመኑ። 43ጴጥሮስ ድማ ኣብ ኢዮጴ ምስ ሓደ ቖርበት ዘልፍዕ ስምዖን ዝስሙ ንብዙኅ መዓልትታት ተቐመጠ።
Copyright
Learn More


text:
ምዕራፍ 98
ሃዋርያት መሊሶም ምርኡይ ቦታ ደለዩ
ማቴዎስ 20:17-28 ማርቆስ 10:32-45 ሉቃስ 18:31-34
የሱስ ከም ብሓድሽ ብዛዕባ ሞቱ ተነበየ
ሃዋርያት ምርኡያት ኪዀኑ ትምኒት ስለ ዝነበሮም፡ ኣረሞም
የሱስን ደቀ መዛሙርቱን ነቲ ብጴርያ ኣቢሎም ናብ ደቡብ ናብ የሩሳሌም ዝገበርዎ ጕዕዞ ንምዝዛም፡ ብጥቓ ያሪኮ ኣቢሎም ንፈለግ ዮርዳኖስ ሰገሩ። ካልኦት እውን ፋስጋ 33 ድ.ክ. ንምብዓል ምሳታቶም ይጐዓዙ ነበሩ።
የሱስ ፋስጋ ኣብ ዚበዓለሉ እዋን ኣብታ ኸተማ ኪበጽሕ ስለ ዝቘረጸ፡ ቀቅድሚ ደቀ መዛሙርቱ ይኸይድ ነበረ። ደቀ መዛሙርቱ ግና ፈሪሆም ነበሩ። ኣቐዲሙ፡ ኣልኣዛር ምስ ሞተ እሞ የሱስ ካብ ጴርያ ናብ ይሁዳ ኪኸይድ ምስ ነቐለ፡ ቶማስ ነቶም ካልኦት “ንሕና እውን ምስኡ ኽንመውትሲ፡ ንኺድ” ኢልዎም ነይሩ እዩ። (ዮሃንስ 11:16, 47-53) ስለዚ፡ ናብ የሩሳሌም ምኻዶም ሓደገኛ እዩ ነይሩ፣ እቶም ደቀ መዛሙርቲ እውን ሓቆም እዮም ኪፈርሁ።
የሱስ ነቲ ዚጽበዮ ዝነበረ ነገራት ምእንቲ ኼዳልዎም፡ ነቶም ሃዋርያት ንበይኖም ወሲዱ፡ “ናብ የሩሳሌም ንድይብ ኣለና፣ ወዲ ሰብ ከኣ ንሊቃውንቲ ኻህናትን ንጸሓፍትን ኣሕሊፍካ ኺውሃብ እዩ። ንሳቶም እውን ንሞት ኪፈርድዎ እዮም። ኬላግጹሉን ኪገርፍዎን ኪሰቕልዎን ኢሎም ከኣ ንኣህዛብ ኣሕሊፎም ኪህብዎ እዮም፣ ኣብ ሳልሰይቲ መዓልቲ ድማ ኪትንስእ እዩ” በሎም።—ማቴዎስ 20:18, 19።
የሱስ ንደቀ መዛሙርቱ ብዛዕባ ሞቱን ትንሳኤኡን እተዛረቦም፡ እዚ ንሳልሳይ ሳዕ እዩ ነይሩ። (ማቴዎስ 16:21፣ 17:22, 23) ሽዑ ኸኣ ከም ዚስቀል ነገሮም። ዋላ እኳ እንተ ሰምዕዎ፡ ኪርድኦም ኣይከኣለን። ምናልባት መንግስቲ እስራኤል ዳግም ኣብ ምድሪ ክትቀውም እሞ ኣብታ ምድራዊት መንግስቲ ምስ ክርስቶስ ግርማን ክብርን ኪረኽቡ ይጽበዩ ብምንባሮም እዩ ዘይተረድኦም ኪኸውን ዚኽእል።
ካብቶም ተጓዓዝቲ ኸኣ ሰሎሜ ኣደ ሃዋርያ ያእቆብን ሃዋርያ ዮሃንስን ነበረት። የሱስ ነዞም ክልተ ሃዋርያት እዚኦም፡ “ደቂ ነጐዳ” ዚብል ስም ኣውጺኡሎም ነበረ፣ ከምኡ ዝበሎም ከኣ ከም ሓዊ ውዑይ ባህርይ ስለ ዝነበሮም እዩ። (ማርቆስ 3:17፣ ሉቃስ 9:54) እዞም ክልተ እዚኦም፡ ኣብ መንግስቲ ክርስቶስ ምርኡይ ቦታ ኺህልዎም ይደልዩ ነበሩ። ኣዲኦም ከኣ ነዚ ትፈልጥ ነበረት። ስለዚ፡ ናብ የሱስ ቀረበት እሞ፡ እናሰገደትሉ ለመነቶ። የሱስ ከኣ፡ “እንታይ ትደልዪ፧” በላ። ንሳ ድማ፡ “እዞም ክልተ ደቀይ፡ ኣብ መንግስትኻ፡ ሓደ ኣብ የማንካ፡ ሓደ ኣብ ጸጋምካ ኪቕመጡ፡ በል” ኢላ መለሰትሉ።—ማቴዎስ 20:20, 21።
ከም ሓቂ፡ መበቈል እቲ ልማኖ ያእቆብን ዮሃንስን እዮም ነይሮም። ስለዚ፡ የሱስ ብዛዕባ እቲ ዜሕልፎ ውርደት ኪጠቅስ ብምጽናሑ፡ “እትልምንዎ ኣይትፈልጡን ኢኹም። እታ ኣነ ኽሰትያ ኢለ ዘለኹ ጽዋእ ክትሰትዩ ትኽእሉዶ፧” በሎም። ንሳቶም ከኣ፡ “ንኽእል” ኢሎም መለሱ። (ማቴዎስ 20:22) እንታይ ይብሎም ምንባሩ ምሉእ ብምሉእ ኣይተረድኦምን ኪኸውን ኣለዎ።
ይኹን እምበር፡ የሱስ፡ “ጽዋአይሲ ኽትሰትዩ ኢኹም፣ ኣብ የማነይን ኣብ ጸጋመይን ምቕማጥ ግና፡ ነቶም ኣቦይ ዘዳለወሎም ደኣ እዩ እምበር፡ ኣነ ኣይኰንኩን ዝህቦ” በሎም።—ማቴዎስ 20:23።
እቶም ዝተረፉ ዓሰርተ ሃዋርያት፡ ብዛዕባ እቲ ያእቆብን ዮሃንስን ዘቕረብዎ ልማኖ ምስ ፈለጡ፡ ተቘጥዑ። ምናልባትዶ ኣቐዲሙ ኣብ መንጎ ሃዋርያት መን ከም ዚዓቢ ኽርክር ምስ ኰነ፡ ያእቆብን ዮሃንስን ደፊሮም ተዛሪቦም ይዀኑ፧ (ሉቃስ 9:46-48) ዝዀነ ዀይኑ፡ እቶም ዓሰርተው ክልተ ነቲ የሱስ ርእሶም ኬንእሱ ኸም ዚግብኦም ዝሃቦም ምኽሪ ገና ኣይዓየዩሉን ነይሮም። ምርኡያት ኪዀኑ ዝነበሮም ትምኒት ገና ኣይጠፍአን ነይሩ።
ስለዚ፡ የሱስ ነቲ እተላዕለ ክርክርን ነቲ ኣብ መንጎኦም ዝፈጠሮ ሕማቕ ስምዒትን ኪፈትሖ ወሰነ። ነቶም ዓሰርተው ክልተ ጸዊዑ ድማ ከምዚ ኢሉ ብፍቕሪ መዓዶም፦ “ንኣህዛብ፡ እቶም ከም ገዛእቶም ዚቝጸሩ ኸም ዚገዝእዎም፡ ዓበይቶም ድማ ኣብ ልዕሊኦም ከም ዚስልጥኑ ትፈልጡ ኢኹም። ኣባኻትኩም ግና ከምኡ ኣይኹን፣ የግዳስ፡ ካባኻትኩም ዓብዪ ኪኸውን ዚደሊ ዘበለ፡ ኣገልጋሊኹም ይኹን፣ ካባኻትኩም ቀዳማይ ኪኸውን ዚደሊ ዘበለ ድማ፡ ባርያ ዅላትኩም ይኹን።”—ማርቆስ 10:42-44።
የሱስ ቀጺሉ ገዛእ ርእሱ ኸም ኣብነት ብምጥቃስ፡ ንመን ኪመስሉ ኸም ዘለዎም ነገሮም። “ወዲ ሰብ ኬገልግልን ህይወቱ ምእንቲ ብዙሓት በጃ ኼሕልፍን እምበር፡ ኪግልገል ኢሉ ኣይመጸን” በሎም። (ማቴዎስ 20:28) የሱስ ክሳዕ እቲ ግዜ እቲ ንሰለስተ ዓመት፡ ንሰባት ኣገልጊሉ እዩ። ድሕሪኡ እውን፡ ምእንቲ ደቂ ሰብ ክሳዕ ሞት በጺሑ እዩ! እምበኣር፡ እቶም ደቀ መዛሙርቱ ኸም ናይ ክርስቶስ ዝበለ ኣረኣእያ ብምምዕባል፡ ኪግልገሉ ዘይኰነስ፡ ኬገልግሉ፡ ምርኡያት ኪዀኑ ዘይኰነስ፡ ርእሶም ኬንእሱ ይግባእ።


text:
ምዕራፍ ሽዱሽተ
ምዉታት ኣበይ እዮም ዘለዉ፧
ምስ ሞትና እንታይ ኢና እንኸውን፧
ስለምንታይ ኢና እንመውት፧
ብዛዕባ ሞት እቲ ሓቂ ምፍላጥና ዜጸናንዕ ድዩ፧
1-3. ሰባት ብዛዕባ ምዉታት እንታይ ሕቶታት እዮም ዚሓትቱ፧ እተፈላለያ ሃይማኖታትከ እንታይ መልሲ እየን ዚህባ፧
ሰባት ነዘን ሕቶታት እዚአን ንኣሽሓት ዓመታት ኪሓትቱ ጸኒሖም እዮም። ብሓቂ ድማ ኣገደስቲ ሕቶታት እየን። መንነትና ዀነ እንነብረሉ ቦታ ብዘየገድስ፡ መልሰን የገድሰና እዩ።
2 ኣብታ ቕድሚ እዚኣ ዘላ ምዕራፍ፡ የሱስ ክርስቶስ ዝኸፈሎ በጃ ብኸመይ መገዲ ናይ ዘለኣለም ህይወት ከም ዝኸፈተ ርኢና ኢና። “ደጊም ሞት ኣይኪኸውንን” ዚብሃለሉ እዋን ኪመጽእ ምዃኑ መጽሓፍ ቅዱስ ከም ዚንበ እውን ተማሂርና ኢና። (ራእይ 21:4) እዚ ኽሳዕ ዚኸውን ግና ኵላትና ንመውት ኢና። እቲ ጥበበኛ ንጉስ ሰሎሞን፡ “ህያዋንሲ ኸም ዚሞቱ ይፈልጡ እዮም” በለ። (መክብብ 9:5) ብእተኻእለና መጠን ዝነውሐ ዕምሪ ኺህልወና ኢና እንደሊ። ኰይኑ ግና፡ ምስ ሞትና እንታይ ከም እንኸውን ንሓስብ ኢና።
3 እነፍቅሮም ሰባት ምስ ሞቱና፡ ንሓዝን ኢና። ‘እንታይ እዮም ዚዀኑ፧ ይሳቐዩ ድዮም ዘለዉ፧ ይሕልዉና ድዮም ዘለዉ፧ ክንሕግዞም ንኽእልዶ፧ እንደገና ንርእዮምዶ ዀን ንኸውን፧’ ኢልና ኸኣ ንሓትት ንኸውን። ሃይማኖታት ዓለም ነዘን ሕቶታት እዚአን እተፈላለየ መልስታት እየን ዚህባ። ገሊአን፡ ብህይወት ኣብ ዝነበርካሉ እዋን ቅኑዕ እንተ ኔርካ፡ ናብ ሰማይ ትኸይድ፡ ክፉእ እንተ ኔርካ ግና፡ ኣብ መሳቐዪ ቦታ ትቃጸል ኢለን ይምህራ። ገሊአን ሃይማኖታት ከኣ፡ ሰባት ምስ ሞቱ ምስ ኣቦታቶም ንምዃን ናብ መንፈሳዊ ዓለም ይሰግሩ ኢለን ይምህራ። ገሊአን እውን፡ ምዉታት ኪፍረዱ ናብ ካልኣይ ዓለም ይኸዱ፡ ድሕሪኡ ዳግም ስጋ ለቢሶም ይውለዱ ኢለን ይምህራ።
4. ብዙሓት ሃይማኖታት እንታይ ሓባራዊ መሰረታዊ ሓሳባት እዩ ዘለወን፧
4 ከምዚ ዝኣመሰለ ሃይማኖታዊ ትምህርትታት ሓደ ሓባራዊ ሓሳብ ኣለዎ። እዚ ኸኣ ስጋና ምስ ሞተ እተወሰነ ኣብ ውሽጥና ዘሎ ነገር ከይሞተ ይተርፍ ዚብል እዩ። ዳርጋ ዅለን ኣብ ዝሓለፈ እዋን ዝነበራ ዀና ሕጂ ዘለዋ ሃይማኖታት፡ ክንርእን ክንሰምዕን ክንሓስብን እንኽእል ኴንና ንዘለኣለም ንነብር ኢና ዚብል እምነት ኣለወን። እዚ ግና ከመይ ኢሉ ኪኸውን ይኽእል፧ ህዋሳትና ዀነ ሓሳባትና ምስ ሓንጎልና እተተሓሓዘ እዩ። ክንመውት ከለና ሓንጎልና ስርሑ የቋርጽ። ተዘክሮታትናን ስምዒታትናን ህዋሳትናን ብገለ ተኣምራዊ መገዲ ንበይኑ ኺዓዪ ኣይጅምርን እዩ። ሓንጎልና ሓመድ ድሕሪ ምዃኑ እዚ ነገራት እዚ ኣይቅጽልን እዩ።
ሰብ ምስ ሞተ ብሓቂ እንታይ እዩ ዚኸውን፧
5, 6. መጽሓፍ ቅዱስ ብዛዕባ ዅነታት ምዉታት እንታይ እዩ ዚምህር፧
5 ሰብ ድሕሪ ሞት እንታይ ከም ዚኸውን፡ ነቲ ፈጣሪ ሓንጎል ዝዀነ የሆዋ ምስጢር ኣይኰነን። ነቲ ሓቂ ይፈልጦ እዩ፣ ኣብቲ ቓሉ ዝዀነ መጽሓፍ ቅዱስ ከኣ ብዛዕባ ዅነታት ምዉታት ገሊጹልና ኣሎ። ብንጹር ድማ ነዚ ዚስዕብ ትምህርቲ እዩ ዚምህረና፦ ሓደ ሰብ ምስ ሞተ፡ ምንባር የቋርጽ። ሞት ኣንጻር ህይወት እዩ። ምዉታት ኣይርእዩን፡ ኣይሰምዑን፡ ወይ ኣይሓስቡን እዮም። ምስ ሞትና ዋላ ሓንቲ ኽፋል ኣካልና እውን ምንባር ኣይትቕጽልን እያ። ዘይትመውት ነፍሲ ወይ መንፈስ የብልናን። *
6 ሰሎሞን ህያዋን ከም ዚሞቱ ዚፈልጡ ምዃኖም ድሕሪ ምዝራቡ፡ “ምዉታት ግና ገለ እኳ ኣይፈልጡን እዮም” በለ። ቀጺሉ ምዉታት ኬፍቅሩን ኪጸልኡን ከም ዘይክእሉ ብምግላጽ ከምኡ እውን፡ “ኣብቲ እትኸዶ መቓብርሲ ዕዮ ዀነ፡ ውጥን ኰነ፡ ፍልጠት ኰነ፡ ወይ ጥበብ የልቦን” ብምባል ነዚ መሰረታዊ ሓቂ እዚ ኣደልደሎ። (መክብብ 9:5, 6, 10 ኣንብብ።) ብተመሳሳሊ፡ መዝሙር 146:4 ሓደ ሰብ ምስ ሞተ፡ “ሓሳባቱ ይጠፍእ” ትብል። ንሕና መወትቲ ኢና፣ ስጋና ድሕሪ ሙማቱ ኸኣ ምንባር ኣይንቕጽልን ኢና። ህይወትና ኸም እትነድድ ሃልሃልታ ሽምዓ እያ። እታ ሃልሃልታ ምስ ጠፍአት፡ ናብ እትኸዶ የብላን። ብሓጺሩ ጠፊኣ እያ።
የሱስ ብዛዕባ ሞት ዝበሎ ነገራት
7. ሞት እንታይ ምዃኑ የሱስ ዝገለጸ ብኸመይ እዩ፧
7 የሱስ ክርስቶስ ብዛዕባ ዅነታት ምዉታት ተዛሪቡ እዩ። ሓደ ግዜ፡ ሓደ ኣጸቢቑ ዚፈልጦ ኣልኣዛር ዚብሃል ሰብኣይ ከም ዝሞተ ፈለጠ። ድሕሪኡ፡ የሱስ ንደቀ መዛሙርቱ፡ “ኣልኣዛር ዓርክና ደቂሱ ኣሎ” ኢሉ ተዛረቦም። ደቀ መዛሙርቱ ኸኣ ኣልኣዛር ካብ ሕማሙ ንምጥዓይ ደቂሱ ኸም ዘሎ መሰሎም። የሱስ ግና ከምኡ ማለቱ ኣይነበረን። ስለዚ፡ “ኣልኣዛር ሞይቱ” በሎም። (ዮሃንስ 11:11-14 ኣንብብ።) የሱስ ንሞት ምስ ድቃስ ከም ዘመሳሰሎ ኣስተብህል። ኣልኣዛር ኣብ ሰማይ ኰነ ኣብ ዜቃጽል ሲኦል ኣይነበረን። ምስ መላእኽቲ ዀነ ምስ ኣቦታቱ ኣይተራኸበን። ከም ካልእ ሰብ ኰይኑ እውን ዳግም ኣይተወልደን። ምስ ሕልሚ ዘይብሉ ኸቢድ ድቃስ ኣብ ዚመሳሰል ኵነታት ኰይኑ ብሞት ዓሪፉ እዩ ነይሩ። ቅዱሳት ጽሑፋት ኣብ ካልእ ቦታታት እውን ንሞት ምስ ድቃስ የመሳስሎ እዩ። ንኣብነት፡ እስጢፋኖስ እቲ ወደ መዝሙር ብዳርባ እምኒ ምስ ተቐትለ፡ መጽሓፍ ቅዱስ “ደቀሰ” ይብል። (ግብሪ ሃዋርያት 7:60፡ እግረ ጽሑፍ።) ብተመሳሳሊ፡ ሃዋርያ ጳውሎስ ብዛዕባ እቶም ብግዜኡ ሞይቶም ዝነበሩ ገሊኦም ሰባት ኪጽሕፍ ከሎ፡ “ደቂሶም ኣለዉ” ኢሉ ኣሎ።—1 ቈረንቶስ 15:6፡ እግረ ጽሑፍ።
8. ሰባት ኪሞቱ ዕላማ ኣምላኽ ከም ዘይነበረ ብኸመይ ንፈልጥ፧
8 ሰባት ኪሞቱ ኻብ ፈለማ ዕላማ ኣምላኽ ድዩ ነይሩ፧ ኣይፋሉን! የሆዋ ንሰብ ንዘለኣለም ኣብ ምድሪ ኺነብር እዩ ፈጢርዎ። ኣብዛ መጽሓፍ እዚኣ ኣቐዲምና ኸም እተምሃርናዮ፡ ኣምላኽ ነቶም ቀዳሞት ሰብኣይን ሰበይትን ባህ ኣብ እተብል ገነት እዩ ኣንቢርዎም። ፍጹም ጥዕና ብምሃብ ከኣ ባረኾም። የሆዋ ጽቡቖም ጥራይ እዩ ዚደሊ ነይሩ። ደቁ እርጋንን ሞትን ኪረኽቦም ዚደሊ ፈቃር ወላዲ ኣሎዶ፧ ከቶ የልቦን! የሆዋ እውን ንደቁ የፍቅሮም፡ ኣብ ምድሪ ንዘለኣለም ሕጉሳት ኪዀኑ ድማ ይደልዮም እዩ። መጽሓፍ ቅዱስ ብዛዕባ ሰባት፡ “[የሆዋ] ንዘለኣለማውነት እኳ ኣብ ልቢ ሰብ ኣንበሮ” ይብል። (መክብብ 3:11) ኣምላኽ ንዘለኣለም ናይ ምንባር ድሌት ዘሎና ገይሩ እዩ ፈጢሩና። ነዚ ድሌት እዚ ንምምላእ ድማ መገዲ ኸፊቱ ኣሎ።
ሰባት ዚሞቱሉ ምኽንያት
9. የሆዋ ንኣዳም እንታይ ቀይዲ እዩ ዝገበረሉ፧ እታ ትእዛዝ እቲኣ ንምኽባራ ኣጸጋሚት ዘይነበረትከ ስለምንታይ እያ፧
9 ስለምንታይ ደኣ እዮም ሰባት ዚሞቱ፧ መልሲ እዛ ሕቶ እዚኣ ንምርካብ ኣብ ምድሪ ሓደ ሰብኣይን ሓንቲ ሰበይትን ኣብ ዝነበሩሉ እዋን እንታይ ከም ዘጋጠመ ኽንዝክር ኣሎና። መጽሓፍ ቅዱስ፡ “የሆዋ ኣምላኽ ከኣ ምርኣዩ ባህ ዜብልን ምብላዑ ዝጥዑምን ኵሉ ኦም ካብ ምድሪ ኣብቈለ” ይብል። (ዘፍጥረት 2:9) ይኹን እምበር፡ ሓደ ቐይዲ ተገይሩሎም ነበረ። የሆዋ ንኣዳም፡ “ካብ ኵሉ ኦም ገነት ከም ምብላዕካ ብላዕ። ብዛዕባ እታ ኦም ፍልጠት ጽቡቕን ክፉእን ግና፡ ካብኣ ኣይትብላዕ፣ ከመይሲ፡ በታ ኻብኣ እትበልዓላ መዓልቲ ብርግጽ ክትመውት ኢኻ” በሎ። (ዘፍጥረት 2:16, 17) እዚ ትእዛዝ እዚ፡ ከተኽብሮ ኣጸጋሚ ኣይነበረን። ኣዳምን ሄዋንን ፍሪኡ ኺበልዕዎ ዚኽእሉ ሓያሎ ኻልእ ኣእዋም ነይርዎም እዩ። ኣብዚ ግና ነቲ ዅሉ ነገራት፡ እንተላይ ነታ ፍጽምቲ ህይወቶም ዝሃቦም ኣምላኽ ምስጋናኦም ዚገልጹሉ ኣጋጣሚ ረኸቡ። ተኣዛዝነቶም ንስልጣን እቲ ሰማያዊ ኣቦኦም ከም ዜኽብሩን ነቲ ፍቕራዊ መምርሒኡ ኸም ዚደልዩን ዜርኢ ነበረ።
10, 11. (ሀ) እቶም ቀዳሞት ሰብኣይን ሰበይትን ትእዛዝ ኣምላኽ ዘፍረሱ ብኸመይ እዮም፧ (ለ) ኣዳምን ሄዋንን ዘይምእዛዞም ኣቕሊልካ ዚርአ ጕዳይ ዘይኰነ ስለምንታይ እዩ፧
10 እቲ ዜሕዝን ግና፡ እቶም ቀዳሞት ሰብኣይን ሰበይትን ትእዛዝ ኣምላኽ ኣፍረሱ። ሰይጣን ብተመን ገይሩ ንሄዋን፡ “ኣምላኽሲ፡ ‘ካብ ኵሉ ኦም ገነት ኣይትብልዑ’ ኢሉዶ ኣዚዙ እዩ፧” ኢሉ ሓተታ። ሄዋን ከኣ፡ “ኣብ ገነት ካብ ዘሎ ፍረ ኣእዋም ንበልዕ ኢና። ብዛዕባ ፍረ እታ ኣብ ማእከል ገነት ዘላ ኦም ግና፡ ኣምላኽ፡ ‘ከይትሞቱስ፡ ካብኣ ኣይትብልዑ፡ ኣይትተንክይዋ እውን’ ኢሉ” ኢላ መለሰትሉ።—ዘፍጥረት 3:1-3።
11 ሰይጣን ቀጺሉ፡ “ከቶ ኣይክትሞቱን ኢኹም። ኣምላኽ በታ ኻብኣ እትበልዑላ መዓልቲ ኣዒንትኹም ከም ዚኽፈታ፡ ከም ኣምላኽ እውን ከም እትዀኑ፡ ጽቡቕን ክፉእን ከኣ ከም እትፈልጡ ስለ ዝፈለጠ እዩ” በላ። (ዘፍጥረት 3:4, 5) ንሄዋን ካብታ እተኸልከለት ፍረ ብምብላዕ ከም እትጥቀም እዩ ኼእምና ደልዩ። ባዕላ ቕኑዕን ጌጋን ክትውስን፡ ቃሕ ዝበላ እውን ክትገብር ከም እትኽእል ገይሩ እዩ ተዛሪቡ። ንየሆዋ ድማ ነታ ፍረ ምብላዕ ብዛዕባ ዘምጽኦ ሳዕቤን ዝገለጾ ነገር ሓስዩ እዩ፡ ኢሉ ኸሰሶ። ሄዋን ንሰይጣን ኣመነቶ። ስለዚ፡ ፍረ እታ ኦም ወሲዳ በልዐት። ድሕሪኡ ንሰብኣያ ሃበቶ፡ ንሱ እውን በልዐ። እዞም ሰብኣይን ሰበይትን ብዘይፍላጥ ኣይኰኑን ከምኡ ገይሮም። ኣምላኽ ኣይትግበሩ ዝበሎም ነገር ይገብሩ ኸም ዘለዉ ኣጸቢቖም ይፈልጡ ነይሮም እዮም። ነታ ፍረ ብምብላዖም፡ ደይ መደይ ኢሎም ነቲ ቐሊልን ርትዓውን ትእዛዝ እዮም ጥሒሶምዎ። ንሰማያዊ ኣቦኦምን ንስልጣኑን ንዕቀት እዮም ኣርእዮም። እዚ ንፈቃር ፈጣሪኦም ዘርኣይዎ ንዕቀት ዕሽሽ ኢልካ ዚሕለፍ ኣይነበረን።
12. ኣዳምን ሄዋንን ንየሆዋ ምስ ተጻረርዎ ኸመይ ከም እተሰምዖ ንምርዳእ እንታይ ኪሕግዘካ ይኽእል፧
12 ነዚ ጕዳይ እዚ በዚ ዚስዕብ መብርሂ እስከ ርኣዮ፦ ውሉድ ምስ እተዕቢ እሞ ንዓኻ ዋላ ሓንቲ ኣኽብሮት ከም ዘይብሉ ብዜርኢ መገዲ ትእዛዝካ ምስ ዚጥሕስ ከመይ ይስምዓካ፧ እዚ ብዙሕ መጕሃየካ። ኣዳምን ሄዋንን ንየሆዋ ምስ ተጻረርዎ እውን ከመይ ከም እተሰምዖ ኺርድኣካ ይኽእል እዩ።
13. የሆዋ ንኣዳም ምስ ሞተ እንታይ ከም ዚኸውን እዩ ዝነገሮ፧ እዚኸ እንታይ ማለት እዩ፧
13 የሆዋ ነቶም ዘይእዙዛት ኣዳምን ሄዋንን ንዘለኣለም ዜንብረሉ ምኽንያት የብሉን። ከምቲ ኣቐዲሙ ዝበሎም ሞይቶም እዮም። ኣዳምን ሄዋንን ምንባር እዮም ኣቋሪጾም። ናብ መንፈሳዊ ዓለም ኣይኰኑን ተሳጊሮም። ካብቲ የሆዋ ንኣዳም ብሰንኪ ዘይምእዛዙ ኺፈርዶ ኸሎ እተዛረቦ ነገር ነዚ ኽንፈልጥ ንኽእል ኢና። “ካብኣ ኢኻ ተፈጢርካ እሞ፡ ናብ ምድሪ ኽሳዕ እትምለስ፡ እንጌራ ብረሃጽ ገጽካ ኽትበልዕ ኢኻ። ሓመድ ኢኻ እሞ፡ ናብ ሓመድ ድማ ክትምለስ ኢኻ” በሎ። (ዘፍጥረት 3:19) ኣምላኽ ንኣዳም ካብ ሓመድ ምድሪ እዩ ፈጢርዎ። (ዘፍጥረት 2:7) ቅድሚኡ ኣዳም ኣይነበረን። ስለዚ፡ የሆዋ ንኣዳም ናብ መሬት ክትመልስ ኢኻ ኺብሎ ኸሎ፡ ኣዳም ናብቲ ናይ ዘይምህላው ኵነት ይምለስ ማለት እዩ። ከምቲ እተሰርሓሉ ሓመድ ድማ ህይወት ዘይብሉ ይኸውን ማለት እዩ።
14. ስለምንታይ ኢና እንመውት፧
14 ኣዳምን ሄዋንን ክሳዕ ሕጂ ህያዋን ኰይኖም ምጸንሑ ነይሮም፣ ንኣምላኽ ብዘይምእዛዞምን በዚ ኸምዚ ብምሕጣኦምን ግና ሞቱ። ሓጢኣት ኣዳምን ሞትን ናብ ኵሎም ዘርኡ ስለ እተመሓላለፈ ኢና እንመውት። (ሮሜ 5:12 ኣንብብ።) እዚ ሓጢኣት እዚ፡ ከምቲ ዋላ ሓደ ኼምልጠሉ ዘይክእል ብውርሲ ዚመጽእ ሕማም እዩ። እቲ ዜስዕቦ ሞት ድማ መርገም እዩ። ሞት፡ ጸላኢ ደኣ እምበር ፈታዊ ኣይኰነን። (1 ቈረንቶስ 15:26) የሆዋ ኻብዚ ሕሱም ጸላኢ ኼድሕነና ኢሉ ነቲ በጃ ምድላዉስ ክሳዕ ክንደይ ኰን ኢና እነማስወሉ!
ብዛዕባ ሞት እቲ ሓቂ ምፍላጥና ዘለዎ ጥቕሚ
15. ብዛዕባ ሞት እቲ ሓቂ ምፍላጥና ዜጸናንዕ ዝዀነ ስለምንታይ እዩ፧
15 መጽሓፍ ቅዱስ ብዛዕባ ዅነታት ምዉታት ዚህቦ ትምህርቲ ዜጸናንዕ እዩ። ክሳዕ ሕጂ ኸም ዝረኣናዮ ምዉታት ኣይሳቐዩን ወይ ኣይጕህዩን እዮም። ኪጐድኡና ስለ ዘይክእሉ እውን ክንፈርሆም የብልናን። ሓገዝና ኣየድልዮምን እዩ፣ ኪሕግዙና እውን ኣይክእሉን እዮም። ከነዘራርቦም ወይ ኬዘራርቡና ኣይክእሉን እዮም። ብዙሓት መራሕቲ ሃይማኖት ነቶም ዝሞቱ ሰባት ኪሕግዝዎም ከም ዚኽእሉ ይዛረቡ፣ ነዚ ዚኣምኑ ሰባት ከኣ ነዞም መራሕቲ ገንዘብ ይህብዎም። እቲ ሓቂ ምፍላጥና ግና በቶም ከምዚ ዝኣመሰለ ሓሶት ዚምህሩ ሰባት ከይንታለል ዕቝባ ይዀነና።
16. ንትምህርትታት ብዙሓት ሃይማኖታት መን እዩ ጸልይዎ፧ ብኸመይከ፧
16 ሃይማኖትካ ምስቲ መጽሓፍ ቅዱስ ብዛዕባ ምዉታት ዚምህሮ ትሰማማዕ ድያ፧ መብዛሕትአን ኣይሰማምዓን እየን። ስለምንታይ፧ ምኽንያቱ ሰይጣን ንትምህርትታተን ጸልይዎ እዩ። ሰባት ስጋኦም ምስ ሞተ ኣብ መንፈሳዊ ዓለም ከም ዚነብሩ ኼእምን ኢሉ ናይ ሓሶት ሃይማኖት ይጥቀም እዩ። እዚ ሓደ ኻብቲ ሰይጣን ንሰባት ካብ የሆዋ ኣምላኽ ኬርሕቕ ዚጥቀመሉ ሓሶት እዩ። ብኸመይ ግና እዩ ነዚ ዚጥቀመሉ፧
17. ትምህርቲ ዘለኣለማዊ ስቓይ ንየሆዋ ዜሕስር ዝዀነ ስለምንታይ እዩ፧
17 ኣቐዲምና ኸም ዝረኣናዮ፡ ገሊአን ሃይማኖታት ሓደ ሰብ ክፉእ እንተ ነይሩ፡ ድሕሪ ሞት ንዘለኣለም ኪሳቐ ናብ መሳቐዪ ሓዊ ይኣቱ ይብላ። እዚ ትምህርቲ እዚ ንኣምላኽ ዜሕስር እዩ። የሆዋ ናይ ፍቕሪ ኣምላኽ እዩ፣ ንሰባት እውን በዚ መገዲ እዚ ኸቶ ኣየሳቕን እዩ። (1 ዮሃንስ 4:8 ኣንብብ።) ንኢድ ዘይእዙዝ ውሉዱ ኣብ ሓዊ ብምእታው ብዛዕባ ዚቐጽዕ ሰብ ከመይ ምተሰምዓካ፧ ከምዚ ንዝኣመሰለ ሰብ መኽበርካዮዶ፧ ኣጸቢቕካ ኽትፈልጦዶኸ ምደለኻ፧ ፈጺምካ ኣይምደለኻን! ኣዝዩ ጨካን ከም ዝዀነ ጌርካ ኢኻ እትሓስብ። ሰይጣን ድማ የሆዋ ንሰባት ንዘለኣለም ወይ መወዳእታ ንዘይብሉ ቢልዮናት ዓመታት ከም ዜሳቒ ጌርና ኽንኣምን እዩ ዚደልየና።
18. ኣምልኾ ምዉታት ኣብ ምንታይ ሃይማኖታዊ ሓሶት እተመስረተ እዩ፧
18 ሰይጣን ንገሊአን ሃይማኖታት፡ ሰባት ምስ ሞቱ ኪኽበሩ ዘለዎም መናፍስቲ ይዀኑ ኢለን ኪምህራ እውን ይጥቀመለን እዩ። ብመሰረት እዚ ትምህርቲ እዚ፡ መናፍስቲ ምዉታት ሓያላት ፈተውቲ ወይ ዜፍርሁ ጸላእቲ ኪዀኑ ይኽእሉ እዮም። ሓያሎ ሰባት ነዚ ሓሶት እዚ ይኣምንዎ እዮም። ንምዉታት ይፈርህዎም፡ የኽብርዎም፡ ከምኡ እውን የምልኽዎም። ብኣንጻሩ ግና፡ መጽሓፍ ቅዱስ ምዉታት ደቂሶም ከም ዘለዉን ነቲ ናይ ሓቂ ኣምላኽናን ፈጣሪናን ኣላዪናን ዝዀነ የሆዋ ጥራይ ከነምልኽ ከም ዘሎናን እዩ ዚምህረና።—ራእይ 4:11።
19. ብዛዕባ ሞት እቲ ሓቂ ምፍላጥና፡ እንታይ ካልእ ትምህርትታት መጽሓፍ ቅዱስ ክንርዳእ እዩ ዚሕግዘና፧
19 ብዛዕባ ምዉታት እቲ ሓቂ ምፍላጥካ፡ ሃይማኖታት ብዚምህራኦ ሓሶት ከይትታለል ኬዕቝበካ ይኽእል። ካልእ ትምህርትታት መጽሓፍ ቅዱስ ንኺርድኣካ እውን ኪሕግዘካ ይኽእል። ንኣብነት፡ ሰባት ድሕሪ ሞት ናብ መንፈሳዊ ዓለም ከም ዘይከዱ ምፍላጥካ፡ ኣብ ገነታዊት ምድሪ ንዘለኣለም ናይ ምንባር ተስፋ ኣጸቢቑ እዩ ዚርድኣካ።
20. ኣብ እትቕጽል ምዕራፍ ነየነይቲ ሕቶ ኢና መልሲ ኽንረኽበላ፧
20 ነዊሕ ይገብር እቲ ጻድቕ ዝነበረ እዮብ፡ “ሰብ እንተ ሞይቱ፡ መሊሱዶ ህያው ኪኸውን ይኽእል እዩ፧” ዚብል ሕቶ ኣበገሰ። (እዮብ 14:14) ሓደ ህይወት ዘይብሉ ዝሞተ ሰብ እንደገና ህያው ኪኸውን ይኽእል ድዩ፧ ኣብ እትቕጽል ምዕራፍ ከም እንርእዮ፡ መጽሓፍ ቅዱስ ብዛዕባ እዚ ዚምህሮ ትምህርቲ ኣዝዩ ዜጸናንዕ እዩ።
^ ሕ.ጽ. 5 ብዛዕባ እተን “ነፍሲ” ኸምኡ እውን “መንፈስ” ዚብላ ቓላት ዚገልጽ ሓሳባት ንምርካብ፡ ኣብታ ““ነፍስ”ን “መንፈስ”ን ዚብላ ቓላት ብሓቂ እንታይ ትርጉም እዩ ዘለወን፧ ዘርእስታ መመላእታ ጽሑፍ ተወከስ።


text:
Erena on Facebook
ኤርትራ፣ ኣብ ኢራን ዘለዋ ተስፋ ትገልጽ
ኤርትራ፣ ኢራን በቲ ሒዛቶ ዘላ ፖለቲካዊ ጽልዋ፣ ሰላምን ጸጥታን ኣብ ምውሓስ ዓቢ ተራ ክትጻወት ትኽእል’ያ ኢላ ከምእትኣምን ሚኒስተር ጉዳያት ወጻኢ ኣቶ ዑስማን ሳልሕ ገሊጹ።
ሚኒስተር ዑስማን ኣብ ዋዕላ ሻራ ዘይብለን ሃገራት ኣብ ዝተሳተፈሉ ኣብ ዝሃቦ መደረ፣ እቲ ማሕበር ኣብ መንጎ ኣባል ሃገራት ዘሎ ፖለቲካዊ፣ ባህላዊን፣ ቁጠባዊን ዝምድና ንኽድልድል ኢራን ዝተጻወተቶ ተራ ዕዙዝ’ዩ ክብል ገሊጹ።
ኣብዚ ኢራን ምስ ሃገራት ምዕራብ ኣብ ከቢድ ፖለቲካዊን ዲፕሎማስያዊን ቁርቁስ እትርከበሉ ዘላ እዋን፣ ኤርትራ ከምዚ ዓይነት መርገጺ ምውሳዳ፣ ነቲ ምስ ምዕራባውያን ሃገራት ዘለዋ ዘይምቅዳው ዝያዳ ዘጋድድ’ዩ ክብሉ ምዕራባውያን ተንተንቲ የመልክቱ።
ኣቐድም ኣቢሉ ኢራንን ኤርትራን ወተሃደራዊ ዝምድና ከምዘለወን፣ ኢራን ኣብ ኤርትራ ወተሃደራዊ መዓስከር ከተቕውም ክልቲኤን ሃገራት ኣብ ስምምዕ ከምዝበጽሓ ይግለጽ’ኳ እንተነበረ፣ ኤርትራ ናይ ኣሉታ መልሲ ከምዝሃበትሉ ይዝከር።
መብዛሕትአን ኣባላት ማሕበር ሻራ ዘይብለን ሃገራት፣ ብቑጠባ ዝደሓራ ሃገራት ዓለም ምዃነን ይግለጽ። ኣብቲ ካብ 26 ክሳብ 31 ነሓሰ ዝካየድ ዋዕላ ንኤርትራ ወኪሉ ዝተሳተፈ ሚኒስተር ዑስማን ሳልሕ፣ ምስ ኢራናዊት መዘንኡ ተራኺቡ ከምዝዘተየ’ውን ኣሶሼትድ ፕረስ ሓቢሩ።
እንተኾነ ንውጽኢት ርክቦም ብዝምልከት ዝተዋህበ ዝኾነ ሓበሬታ የለን።


text:
1ኢየሱስ ከዓ ነቶም ዓሠርተ ኽልተ ደቀ መዛሙርቱ ኣዚዙ ምስ ወድአ ኣብ ከተማታቶም ክምህርን ክሰብኽን ካብኡ ኃለፈ። 2እንሆ ዮሓንስ ኣብ ቤት ማእሰርቲ እንተሎ ብዛዕባ ተግባራት ክርስቶስ ምስ ሰምዐ ካብ ደቀ መዛሙርቱ ኽልተ ልኢኹ 3 እቲ ዝመጽእ ንስኻ ዲኻ ወይ ድማ እንጽበዮ ኻልእ ኣሎ? በሎ። 4ኢየሱስ ከዓ፦ ኬድኩም እዝ እትሰምዕዎን እትርእይዎን ዘለኹም ንዮሓንስ ንገርዎ። 5ዕዉራት ይርእዩ፤ ሓንካሳት ይኸዱ፤ ለምጻማት ይነጽሁ፤ ጸማማት ይሰምዑ ፤ ምዉታን ይትሥኡ፤ ድኻታት ወንጌል ይብሠሩ ኣለዉ። 6ብኣይ ዘይዕንቀፍ ከዓ ብፁዕ እዩ በሎም። 7ልኡኻት ዮሓንስ ምስ ከዱ ኢየሱስ ነቶም ሕዝቢ ብዛዕባ ዮሓንስ መጥምቕ ከምዙይ ክብሎም ጀመረ፦ እንታይ ክትርእዩ ናብ በረኻ ወፃእኹም? ብንፋስ ነነው ዝብል ሻምብቆ? 8እንታይ ደኣ ኽትርእዩ ወፃእኹም? ብቐጭን ክዳውንቲ ዘጌጸ ሰብ? ቀጭን ክዳውንቲ ዝኽደኑስ እንሆ ኣብ ኣብያተ ነገሥታት ኣለዉ። 9ንምንታይ ደኣ ወፃእኹም? ነቢይ ኽትርእዩ? እወ ካብ ነቢይ እኳ ደኣ ዝበልጽ እዩ እብለኩም ኣለኹ። 10ንሱ እቲ ብዛዕባኡ እንሆ ኣነ ቀቅድሜኻ መንገድኻ ዝጸርግ ልኡኸይ ኣቐዲመ እልእኽ ኣለኹ› ተብሂሉ ዝተጽሓፈሉ እዩ እሞ 11ኣንስቲ ኻብ ዝወለዳኦም ካብ ዮሓንስ መጥምቕ ዝዓቢ ሓደ እኳ ኸም ዘይተሥአ እማን እብለኩም ኣለኹ። ኣብ መንግሥተ ሰማያት ግና እቲ ኻብኡ ዝንእስ እዩ ዝዓብዮ። 12ካብ ዘመን ዮሓንስ መጥምቕ ክሳዕ ሎሚ መንግሥተ ሰማያት ትድፋእ ኣላ፤ እቶም ዝዳፍኡ ድማ ይመናጠልዋ ኣለዉ። 13 ኲሎም ነቢያትን ሕግን ክሳዕ ዮሓንስ ተነብዮም እዮምሞ። 14ክትቅበልዎ እንተ ደኣ ደሊኹም እቲ ኽመጽእ ዘለዎ ኤልያስ ንሱ ዮሓንስ እዩ። 15ዝሰምዕ እዝኒ ዘለዎ ይስማዕ። 16 ነዝ ትውልዲ እዙይ እሞ ብምንታይ ክምስሎ እየ? ኣብ ዕዳጋ ተቐሚጦም መሓዙቶም ዝጽውዑ ቖልዑ እዩ ዝመስል። 17ከምዙይ ኸዓ ይብልዎም፦ እምቢልታ ነፋሕናልኩም ኣይሳዕሳዕኹምን፤ ኣልቀስናልኩም ኣይበኸኹምን።› 18ዮሓንስ እንተይበልዐን እንተይሰተየን እንተ መጸ ጋኔን ኣለዎ ይብሉ። 19ወዲ ሰብ እናበልዐን እናሰተየን እንተመጸ ኸዓ እንሆ በላዕን ሰታይ ወይንን ዓርኪ ተቐበልቲ ቐረፅን ኃጥኣንን ይብሉ። ጥበብ ግና ብተግባራ ሓቅነታ ተረጋገጸ። 20ድኅርዙይ ኢየሱስ ነተን ብዙኅ ተኣምራት ዝገበረለን ከተማታት ስለ ዘይተነስሓ ኸምዙይ ኢሉ ኽነቕፈን ጀመረ፦ 21 ወይለኺ ኾራዚ! ወይለኺ ቤተ ሳይዳ! እዝ ኣባኻትክን ዝተገብረ ተኣምራት ኣብ ጢሮስን ኣብ ሲዶናን ተገይሩ እንተ ዝኸውንስ ቀደም ወጮ ተኸዲነን ሓመዂሽቲ ነስኒሰን ምተነስሓ ነይረን። 22እንተኾነ ብመዓልቲ ፍርዲ ካብ ንኣኻትክን ንጢሮስን ሲዶናን ከም ዝቐለለን እነግረክን ኣለኹ። 23ንስኺ ኸዓ ኣቲ ቅፍርናሆም ክሳዕ ሰማይ እኳ እንተ ተልዓልኪ ክሳዕ ሲኦል ክትወርዲ ኢኺ፤ እቲ ኣባኺ ዝተገብረ ተኣምራት ኣብ ሰዶም ተገይሩ እንተ ዝኸውንስ ክሳዕ ሎሚ ምሃለወት ነይራ። 24ብመዓልቲ ፍርዲ ግና ካባኽስ ንምድሪ ሰዶም ከም ዝቐለላ እነግረኪ ኣለኹ። 25በቲ እዋን እቱይ ኢየሱስ ከምዙይ በለ፦ ኦ ኣቦይ! ጐይታ ሰማይን ምድርን እዝ ነገራት እዙይ ካብ ብልህታትን መስተውዓልትን ሠዊርካ ንሕፃናት ስለ ዝገለጽካዮ አመስግነካ ኣለኹ። 26እወ ኦ ኣቦይ! ፍቓድካ ኸምኡ እዩ እሞ። 27ካብ ኣቦይ ኲሉ ተውሂቡኒ ኣሎ። ብዘይ ኣብ ንወልድ ዝፈልጦ ሓደ እኳ የለን፤ ንኣብውን ብዘይ ወልድን እቲ ወልድ ኽገልጸሉ ዝደለየን እንተዘይኮይኑ ሓደ እኳ ዝፈልጦ የለን። 28 ኣቱም እትፅዕሩን ፆር ዝኸበደኩምን ኲልኹም ናባይ ንዑ ፤ ኣነውን ከዕርፈኩም እየ። 29ኣርዑ ተይ ፁሩ፤ ካባይውን ተምሃሩ፤ ኣነ የዋህ እየ ልበይውን ትሑት እዩ እሞ ንነፍስኹም ዕረፍቲ ኽትረኽቡ ኢኹም። 30ኣርዑ ተይ ልዙብ ፆረይውን ቀሊል እዩሞ።
Copyright
Learn More